191 މީހުން ބަލިން ފަސޭހަ، އަލަށް ޕޮޒިޓިވްވީ 108 މީހުން\nހެލްތު ޕްރޮޓެކްޝަން އޭޖެންސީން ކުރި ޓްވީޓެއްގައި ބުނެފައިވަނީ، ހޯމަދުވަހުގެ ހަވީރު 6:00 އިން ފެށިގެން އަންގާރަ ދުވަހުގެ ހަވީރު 6:00 ގެ ނިޔަލަށް، އެ 24 ގަޑިއިރުގެ ތެރޭގައި ޓެސްޓު ކުރެވުނީ 4،388 ސާމްޕަލް ކަމަށެވެ. އޭގެތެރެއިން ޕޮޒިޓިވްވީ 108 ސާމްޕަލްއެވެ.\nއަލަށް ޕޮޒިޓިވްވި މީހުންގެ ތެރެއިން 76 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 12 މީހަކު ނިސްބަތްވަނީ އަތޮޅުތެރޭ ރަށްތަކަށެވެ. 20 މީހުން ނިސްބަތްވަނީ ރިސޯޓްތަކަށެވެ.\nއަލަށް ޕޮޒިޓިވްވި 108 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވި ކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 19،038 އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 191 މީހުން ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 16،542 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 2،429 ގައެވެ. މީގެތެރެއިން 167 މީހަކަށް ހޮސްޕިޓަލްތަކުގައި އެޑްމިޓްކޮށްގެން ފަރުވާދެމުން ގެންދާ ކަމަށް އެޗްޕީއޭއިން ބުނެފައެކްޓިވް ކޭސަސްގެ އަދަދު މިހާރުވަނީ 2،429 ގައެވެ. އިވެއެވެ.\nއެޗްޕީއޭއިން ބުނީ ކޮވިޑް ބައްޔަށް ވެކްސިން ދިނުމަށް ހިންގާ ޕްރޮގްރާމްގެ ތެރެއިން އަންގާރަ ދުވަހު މާލެ ސަރަހައްދުން 2،700 މީހަކަށް އަދި އަތޮޅުތެރެއިން 2،262 މީހަކަށް ވެކްސިން ދީފައިވާ ކަމަށެވެ.\nމިއާއެކު، ރާއްޖެއިން މިހާތަނަށް ކޮވިޑް ވެކްސިން ދިން މީޙުންގެ އަދަދުވަނީ 85،110 އަރާފައެވެ. އެއީ، މާލެ ސަރަހައްދުން ވެކްސިންދިން 61،777 މީހުންނާއި، އަތޮޅުތެރެއިން ވެކްސިންދިން 23،333 މީހުންނެވެ.\nއަރުޝީފަށް ނެގީ 24/02/2021 02:18\nއެންމެފަހުން އަޕްޑޭޓްކުރީ 24/02/2021 02:18\nފަލަސްތީނުގައި ހިނގާފައިވާ ހަނގުރާމައިގެ ކުށްތައް އައިސީސީގެ ޕްރޮސެކިއުޓަރ އޮފީހުން ތަހުގީގުކުރަނީ\nފާތިމަތު މުހުސިން 13 މިނެޓު ކުރިން\nއަހުމަދު މިޒްޔާލް 17 މިނެޓު ކުރިން\nނިޝާން މުހައްމަދު ދީދީ 18 މިނެޓު ކުރިން


Dho?! Sushant ge "Dil Bechara" beli meehunge hiy halaaku!\nސުޝާންތުގެ ފަހު ފިލްމު ބެލި މީހުންގެ ހިތް ހަލާކު!\nއަސްލު ވާހަކަ އާއި މީގެ އެމެރިކާ ފިލްމު އެޑަޕްޓޭޝަނާ އަޅާބަލާއިރު ބޮޑެތި ތަފާތުތަކެއް ހުރި ނަމަވެސް ކްރިޓިކުން އެއްބަސްވަނީ އެއަށް ވުރެ މާ އަސަރުގަދަ ކަމަށް.\nބޮލީވުޑްގެ އެކްޓަރު ސުޝާންތު ސިންގް ރާޖްޕޫތު ކުއްލި ގޮތަކަށް ވަކިވެގެންދިއުމާ އެކު، ފޭނުންގެ އިތުރުން ގިނަ ބަޔަކު އެންމެ އިންތިޒާރުކުރި ދުވަސް އަތުވެއްޖެ އެވެ. އެއީ ސުޝާންތުގެ އެންމެ ފަހު ފިލްމު "ދިލް ބޭޗާރާ" ބަލައިލަން ލިބޭނެ ދުވަހެވެ. ލޯބީގެ ވަރަށް އަސަރުގަދަ ވާހަކައެއް ކިޔައިދޭ މި ފިލްމު، ޑިޒްނީ ޕްލަސް ހޮޓްސްޓާ އިން ސްޓްރީމް ކުރަން ފަށައިފި އެވެ. އަދި މިހާރު ވަރަށް ގިނަ މީހުން ފިލްމު ބަލައި ނިންމައިފި އެވެ. ފިލްމު ބެލުމަށް ފަހު، ސޯޝަލް މީޑިއާގައި ފާޅުކުރަމުންދާ ތަފާތު ހިޔާލުތަކުން އެނގެނީ އެންމެންގެ ހިތް ހަލާކުވެ، މާ ބޮޑަށް ވެސް ހިތުގައި ޖެހިއްޖެ ކަމެވެ. ނޫން ހެއްޔެވެ؟\nޝަޝަންކު ކައިތަން އަދި ސުޕްރޯތިމް ސެންގުޕްތާގެ މި ސްކްރީންޕްލޭ ބިނާކޮށްފައި ވަނީ އެމެރިކާގެ ވާހަކަ ލިޔުންތެރިޔާ ޖޯން ގްރީންގެ "ދި ފޯލްޓް އިން އަވަ ސްޓާސް" އަށެވެ. މި ރޮމޭންޓިކް ޑްރާމާ ޑައިރެކްޓްކުރީ މުކޭޝް ޗަބްރާ އެވެ. ސުޝާންތުއާ އެކު ކޯސްޓާރެއްގެ ގޮތުގައި ފެނުނީ ސަންޖަނާ ސަންގީ އެވެ.\nwatched #dilbechara 💔 withaheavy heart and my eyes full of nun stop tears till the end..!!! coudnt control as the climax was so much connected to the reality💔💔we miss u sooo soo much💔\n— mariyam azza (@AzzaMariyam) July 25, 2020\n"ދިލް ބެޗާރާ" އާ ބެހޭގޮތުން އައްޒަ ކޮށްފައިވާ ޓުވީޓް.\nމި ފިލްމު ބަލައިފައި ހިތް ހަލާކުވި މީހުންގެ ލިސްޓެއް ހަދާ ނަމަ އެންމެ ކުރީގައި އޮންނަނީ އެކަކަކީ އެކްޓްރެސް މަރިޔަމް އައްޒަ އެވެ. އައްޒަ އިއްޔެ ކުރި ޓުވީޓެއްގައި ބުނީ ބަރު ހިތަކާ އެކު، ފިލްމު ފަށައިގެން ނިމެންދެން އޭނާ އިނީ ރޯން ކަމަށެވެ. އަދި މި ފިލްމުގެ ކްލައިމެކްސް އަސްލާ އެއްގޮތް ވުމުން ވަރަށް އަސަރު ކުރި ކަމަށް ލިޔެފައިވެ އެވެ.\nFalling in love with the soundtrack of Dil Bechara. @arrahman 💯\n— rushdhar (@rushdhar) July 24, 2020\n"ދިލް ބެޗާރާ" އާ ބެހޭގޮތުން މީހަކު ކޮށްފައިވާ ޓުވީޓެއް.\nއެހެން ބައެއް މީހުން ވެސް ވަނީ ސޯޝަލް މީޑިއާގައި މި ފިލްމު ރިވިއުކޮށް، ސުޝާންތުގެ ހަނދާންތައް އަލުން އާވާ ކަމަށް ބުނެފަ އެވެ.\nI just watched #DilBechara and here’s what I thought: didn’t do no justice to the source material and the 2014 film but Sushant carried it on his back 😭💕\n— Ahmed Munsif (@ahmedmunsiph) July 24, 2020\nކްރިޓިކުން އެއްބަސްވަނީ އަސަރުގަދަ ކަމަށް\nއަސަރުގަދަ ފިލްމެއް ހަދަން ބޮލީވުޑްހާ ކުޅަދާނަ ބަޔަކު އަދިވެސް ނެތެވެ. ކްރިޓިކުން ވެސް މިކަމަށް އެއްބަހެވެ. މި ފިލްމަކީ ވެސް އޭގެ އިތުރު ހެއްކެކެވެ.\nމި ފިލްމުގެ ލީޑު އެކްޓަރު ސުޝާންތު މަރުވެފައިވުމުން، ބަލާ މީހެއްގެ ހިތަށް ކުރާ އަސަރު އަދި އިތުރަށް ބޮޑުވެ އެވެ. ބޮލީވުޑްގެ ކުޅަދާނަ އެއް ފިލްމު ކްރިޓިކް ބަރްދުވާޖް ރާގަން އޭނާގެ ރިވިއުގައި މިކަން ފާހަގަކުރި އެވެ. ބަރްދުވާޖު ބުނީ އޮސްކާ އެވޯޑް ކާމިޔާބުކުރި މިއުޒިކް ކޮމްޕޯޒާ އޭ. އާރް. ރަހުމާންގެ މިއުޒިކާ އެކު މި ފިލްމުގައި ހުރި ޖަރުބާތުތައް އިތުރު ފުރިހަމަ ކަމަކާ އެކު އިހުސާސްވެގެން ދިޔަ ކަމަށެވެ.\nފިލްމު ކްރިޓިކް ބަރްދުވާޖް ރާގަން ރިވިއު.\nމަރާ ގުޅޭ ގޮތުން މި ފިލްމުގައި ދައްކާ ބައެއް ވާހަކަތަކުން ވެސް އަސަރު ކުރި އެވެ. އެގޮތުން ސުޝާންތުގެ ތިން ޑައިލޮގެއް ބަރްދުވާޖު ފާހަގަކުރި އެވެ. އެއް ޑައިލޮގުގައި އޭނާ ބުނަނީ ހުވަފެންތަކެއް ދެކޭ ކަމަށާއި އެކަމަކު އެ ހުވަފެންތައް ހާސިލްކުރަން ބޭނުންނުވާ ކަމަށެވެ. އެހެން ޑައިލޮގެއްގައި ބުނަނީ އަހަރެން މަރުވަނީ ކަމަށް ނުދެކޭށެވެ. އަދި އަމިއްލައަށް މަރުވުމަކީ މަނާ ކަމެކޭ ސުޝާންތު ބުނާ ޑައިލޮގެއް ވެސް ދައްކަ އެވެ.\nއަސްލު ވާހަކަ އާއި މީގެ އެމެރިކަން ފިލްމު އެޑަޕްޓޭޝަނާއި އަޅާބަލާއިރު ބޮޑެތި ތަފާތުތަކެއް ހުރި ނަމަވެސް ކްރިޓިކުން އެއްބަސްވަނީ އެއަށް ވުރެ މާ އަސަރުގަދަ ކަމަށެވެ.\nފިލްމު ކްރިޓިކް އަނޫޕާމާ ޗޯޕްރާ މި ފިލްމު ރިވިއުނުކުރަން ނިންމި ސަބަބު.\nބޮލީވުޑްގެ ފިލްމު ކްރިޓިކް އަނޫޕާމާ ޗޯޕްރާ ނިންމީ މި ފިލްމު ރިވިއުނުކުރާށެވެ. އަނޫޕާމާ ބުނީ މި ފިލްމު ބެލުމަށް ފަހު އޭނާއަށް ވަރަށް ބޮޑަށް އަސަރުކޮށްފައި ވާތީ އިންސާފުވެރި ރިވިއުއެއް ދެވޭނެ ކަމަށް އުއްމީދު ނުކުރެވޭ ކަމަށެވެ. ސުޝާންތުގެ މަރާ އެކު ފިލްމުގެ ޓްރެއިލާ ބަލަން ވެސް އޭނާ އަށް ވަރަށް އުނދަގޫވި ކަމަށެވެ. ފިލްމު ރިވިއު ނުކުރަން ނިންމި ސަބަބު އަނޫޕާމާ ވަރަށް ރީއްޗަށް ކިޔައިދިނެވެ.


މިއަހަރުގެ ފިތުރު ޒަކާތުގެ ގޮތުގައި ލިބުނު ފައިސާ މިލިއަނަކަށް އަރައިފި | Jazeera\tމިއަހަރުގެ ފިތުރު ޒަކާތުގެ ގޮތުގައި ލިބުނު ފައިސާ މިލިއަނަކަށް އަރައިފި - Jazeera\nމިއަހަރުގެ ފިތުރު ޒަކާތުގެ ގޮތުގައި ލިބުނު ފައިސާ މިލިއަނަކަށް އަރައިފި\nއާމިނަތު އަޙުމާ May 19, 2019 297 views0\nމި އަހަރުގެ ފިތުރު ޒަކާތުގެ ގޮތުގައި މިހާތަނަށް ލިބިފައިވާ ފައިސާގެ އަދަދު 1.1 މިލިއަން ދިވެހި ރުފިޔާއަށްވުރެ މައްޗަށް އަރައިފިއެވެ.\nއިސްލާމިކް މިނިސްޓްރީއިން ޢާންމުކުރި ތަފާސް ހިސާބުތަކުން ދައްކާގޮތުގައި ހުޅުމާލެ، މާލެ އަދި ވިލިމާލެއިން މިދިޔަ ބުރާސްފަތި ދުވަހުގެ ނިޔަލަށް ޒަކާތް ދައްކާފައިވަނީ 24،429 މީހުންނެވެ. ބޭންކު، ދިރާގު އަދި އުރީދޫ މެދުވެރިކޮށް ޒަކާތް ދެއްކި ފަރާތްތައްވެސް މި އަދަދުގެ ތެރޭގައި ހިމެނެއެވެ.\nއިސްލާމިކް މިނިސްޓްރީއަށް ޒަކާތުގެ ގޮތުގައި7ލައްކައަށްވުރެ ރުފިޔާ ލިބިފައިވާއިރު، އެމްއައިބީއަށް ވަނީ 31،000 އަށްވުރެ ގިނަ ރުފިޔާ، ދިރާގަށް 45،000 އަށް ވުރެ ގިނަ ރުފިޔާ، އުރީދޫ އަށް 18،000 އަށް ވުރެ ގިނަ ރުފިޔާ، ވިލިމާލެ ހައުސިން ޔުނިޓަށް 27،000 އަށް ވުރެ ގިނަ ރުފިޔާ، ބީއެމްއެލް މެދުވެރިކޮށް ޒަކާތުގެ ގޮތުގައި ދެ ލައްކަ އަށް ވުރެ ގިނަ ރުފިޔާ، އެޗްޑީސީ އަށް ޒަކާތުގެ ގޮތުގައި 61،000 އަށް ވުރެ ގިނަ ރުފިޔާ ވަނީ ލިބިފައެވެ.\nތަފާސްހިސާބުތަކުން ދައްކާގޮތުގައި އިސްލާމިކް މިނިސްޓްރީއަކީ އެންމެ ގިނަ ބަޔަކު ޒަކާތްދައްކާފައިވާ ތަނެވެ. އެގޮތުން 10،000 އަށްވުރެ ގިނަ މީހުންވަނީ އެ މިނިސްޓްރީއަށް ޒަކާތް ދައްކާފައެވެ.\nރާއްޖޭގެ އެހެން ރަށްރަށުން ޒަކާތުގެ ގޮތުގައި ކައުންސިލްތަކަށް ދެއްކި އަދަދެއް އިސްލާމިކް މިނިސްޓްރީން އަދި ހާމައެއް ނުކުރެއެވެ.\nމާލެ، ވިލިމާލެ އަދި ހުޅުމާލެ ސަރަހައްދުން ޒަކާތް ދައްކަން ޖެހޭ އަގުތައް\n- އާދައިގެ ހަނޑުލުން 15ރ.\n- ތައިލެންޑް ހުދު ހަނޑުލުން 45ރ.\n- ބާސްމަތީ ހަނޑުލުން 95ރ.\n- ރަތް ހަނޑުލުން 75ރ.\n- އާދައިގެ ފުށުން 15ރ.\n- އާޓާ ފުށުން 60ރ.\nރަށްތަކުގެ މީހުންގެ އަތުން ޒަކާތުގެ ގޮތުގައި ނަގާނެ މިންވަރު ކަނޑައަޅާނީ އެ ރަށެއްގެ ކައުންސިލުންނެވެ. އެކަމުގެ ފަހަތުގައިވާ ސަބަބަކީ ރަށްރަށުގައި ކާބޯތަކެތި ވިއްކާ އަގާއި މާލޭގައި ކާބޯތަކެތި ވިއްކާ އަގު ތަފާތުވުމެވެ.\nކޮންމެ ރަސްމީ ދުވަހެއްގެވެސް ހެނދުނު 09:30 އިން ފެށިގެން މެންދުރު 13:00 އާއި ހަމައަށް ޒަކާތްނެގުން ކުރިއަށް ގެންދާނެއެވެ.


Dharivarunge shakhusihyathu binaakurumaai magudhehkumugai mudhahrisun\nދަރިވަރުންގެ ޝަޚުޞިއްޔަތު ބިނާކުރުމާއި މަގުދެއްކުމުގައި މުދައްރިސުން\nއިބުރާހީމް މުޙައްމަދު ކޮންކޯޑް\nމުޖުތަމައެއް ބިނާކުރުމުގައި މުދައްރިސްގެ ދައުރަކީ ވަރަށްވެސް މުހިންމު ދައުރެކެވެ. މުޖުތަމައުގެ ނައުގެ މިޝްރާބު ބަހައްޓާނީ ކޮން ދިމާލަކަށްކަން ކަނޑައެޅުމުގެ އެންމެބޮޑު ބާރެއް އޮތް ފަރާތަކީ މުދައްރިސުންނެވެ. މުޖުތަމައުގައި ކުއްކުރުމާއި ފަސާދައާއި ކޮރަޕްޝަންފަދަ ނުބައި އަމަލުތައް އާންމުވެފައިވާ މިފަދަ ދުވަސްވަރެއްގައި މުޖުތަމައު ހަމަމަގަށް އެޅުވުމަށް އެންމެ މުހިންމު މަސައްކަތެއް ކުރެވޭނެ ފަރާތަކީ މުދައްރިސުންނުވެ. އެހެންކަމުން މުދައްރިސުން މިއަދު ވާންޖެހިފައިމިވަނީ ދަރިވަރުންނަށް ރަގަޅު ސިފަތަކާއި އަގުތަށް ދަސްކޮށްދިނުމުގައި މުހިންމު އިސްކަމެއްދީގެން މަސައްކަތްކުރާ ބަޔަކަށެވެ. މުދައްރިސުންގެ ފުރިހަމަ ބައިވެރިވުމާއިނުލައި މިމުހިންމު މަސައްކަތް ކާމިޔާބު ނުވާނެކަން ދުނިޔޭގެ އެކި ޤައުމުތަކުގައި ހިނގާފައިވާ ކަންކަމުން ދޭހަވެއެނގެއެވެ.\nދެވަނަ ބޮޑުހަގުރާމައިން ޖަޕާންބަލިވެ އެތައްބަޔަކު ގަތުލުވެދިޔަ ދަނޑިވަޅުގައި ޖަޕާނުގެ ވެރިން ފުރަތަމަ ބެލީ ދިރިތިބި ސިފައިންގެ އަދަދެއްނޫނުވެ. އެންމެ ފުރަތަމަވެސް އެވެރިން ބެލީ ދިރިތިބި މުދައްރިސުންގެ އަދަދެވެ. މިއަދު ޖަޕާންދެކޭ ތަރައްގީގެ މައިގަޑު އަސްލަކީ އެދުވަހުންފެށިގެން ރައްޔިތުންނަށް ތަޢުލީމު ދިނުމަށް އެޤައުމުގެ ވެރިން ދިން އިސްކަމެވެ. މިކަމުން ވެސް ދޭހަވަނީ މުދައްރިސުންތަކެއް ޤައުމު ތަރައްޤީކުރުމަށް އިޚުލާސްތެރި މަސައްކަތްތަކެއް ކޮށްފިނަމަ ޤައުމުގެ މުސްތަގުބަލު ބަދަލު ކުރުމަކީ ވަރަށްވެސް ފަސޭހަކަމެއްކަމެވެ.\nބަދަލުވަމުންމިދާ މުޖުތަމައުގައި މުދައްރިސުންނަކީ ތަފާތު ތޮފިތަކެއް އަޅައިގެން އުޅެންޖެހިފައިވާބަޔަކެވެ. ތަޢުލީމީ ދާއިރާގެ ޕުރޮފެސަރެއްކަމުގައިވާ ޑަބުލިއު. އެފް. ކާރނަލް (1972) ގައި މުދަރިސުން އަޅަންޖެހޭ ހަތް ތޮތްޕެއްގެ (ރޯލް) ވާހަކަ ލިޔުއްވާފައިވެއެވެ. އެ ރޯލްތަކަކީ (1) އުގަންނައިދިނުން؛ (2) ނަމޫނާ ދެއްކުން؛ (3) ކައުންސެލިން؛ (4) އުގެނުން؛ (5) މުޖުތަމައާއި މުޢާމަލާތް ކުރުން؛ (6) އިދާރީ މަސައްކަތްތައް ކުރުން؛ (7) ކުރާމަސައްކަތަށް ވަފާތެރިވުން، މިއެވެ.\nމުދައްރިސެއްގެ ގޮތުން ކުރަންޖެހޭ އެންމެ މުހިންމު މަސައްކަތަކީ އުގަންނައި ދިނުމެވެ. ދަރިވަރުންނަށް އުގެނުމަށްފަހި މާހައުލެއް މުދަރިސް ފޯރުކޮށްދޭން ޖެހެއެވެ. ކުލާހަށް ވަނުމުގެ ކުރިިން ފުރިހަމަށް ފިލާވަޅަށް ތައްޔާރުވާންޖެހެއެވެ. ކުލާހުގައިވާ ކޮންމެ ދަރިވަރެއްގެ ފެންވަރަށް ވިސްނައިގެން ކިޔަވައިދެވޭނެ ގޮތަކަށް (ޑިފަރަންޝިއޭޓަޑް އިންސްޓްރަކްޝަން) ފިލާވަޅު ރާވަން ޖެހެއެވެ. ދަރިވަރުން ފޫހިނުވެ ފިލާވަޅާއި ގަޔާވެގެން އުގެނުމުގެ މަސައްކަތް ކުރިއަށް ދާނެގޮތަކަށް ފިލާވަޅު ބައްޓަން ކުރަންޖެހެއެވެ. އަދި ހަމައެފަދައިން އުގެނުމަކީ ކުލާހުގެ ހަތަރުފާރުގެ ތެރޭގައި ނޫނަސް ފުރިހަމަ ކުރެވިދާނެ ކަމެއްކަން ސިކުޑީގައި ބަހައްޓަން ޖެހެއެވެ. މިކަންކަން ފުރިހަމަ ކުރުމުގެތެރެއިން ދަރިވަރު ދެންއޮތް މަރުހަލާއަށް ދިޔުމަށް ވާންޖެހޭ ތައްޔާރީތައް ފުރިހަމަށް ވެފައިވޭތޯ މުދައްރިސް ޔަގީން ކުރަންޖެހެއެވެ.\nމުދައްރިސެއްގެ ގޮތުން ރަގަޅު ނަމޫނާ ދެއްކުމަކީ ވަރަށްވެސް މުހިންމު ކަމެކެވެ. މަޝްހޫރު ސައިކޮލޮޖިސްޓް އަލްބާރޓް ބަންދޫރާގެ ސޯޝިއަލް ލާރނިންގ ތިއަރީގައި ބުނާގޮތުން އިންސާނުން ކަންކަން ދަސްކުރުމަށް ބޭނުންކުރާ ވަސީލަތަކީ އެހެންމީހުން ކުރާކަންކަން ބެލުން ނުވަތަ އެހެންމީހުން ކުރާކަންކަން ނަކަލުކޮށްގެން އެގޮތަށް އެކަންކުރެވޭތޯބަލާ މީހުން ނުހަނު ގިނައެވެ (ސްލެވިން, 2003). އެހެންކަމުން ފިލާވަޅުތައް ބައްޓަންކުރާއިރު މިތިއަރީގެ ބޭނުން ހިފުން މުހިންމެވެ. އަދި ހަމަ އެއާއިއެކު ސިފަތަކާއި އަގުތައް ދަސްކޮށްދިނުމުގައި މިކަންކަން ކިޔައި ދިނުމަށްވުރެ މިކަންކަމުގެ ނަމޫނާ ދެއްކުމުން ލިބޭ ނަތީޖާ ފުރިހަމަވާނެއެވެ. ކަންމިހެންހުރިއިރު މުދައްރިސުންނަކީ ހުރިހާގޮތަކުންވެސް ދަރިވަރުންނަށް ނަމޫނާއަކަށް ވެވޭފަދަ ސިފަތަކަކާއި ޤަބޫލުކުރާ އަގުތަކެއްގެ ވެރިބަޔަކަށްވުން ކޮންމެހެންވެސް މުހިންމެވެ.\nތަފާތު އަޚުލާގީ މައްސަލަތަކުގެ ތެރޭގައި ދަރިވަރުން އުޅެމުންދާއިރު އަބަދުމެ އިވޭ ޝަކުވާއަކީ ނުރަގަޅު އަޚުލާގުގެ ދަރިވަރުންނަށް ކައުންސެލިންގ ދޭނެ ޙާއްސަ މީހަކު ނެތުމެވެ. ޒަމާނަކީ ކަންކަމުގެ ހުނަރާއި އިލްމު ނުހަނު ފަސޭހައިން ލިބެންހުރި ޒަމާނަކަށްވާއިރު، ދަރިވަރުން ހަމަމަގަށް ގެނައުމަށް ނުވަތަ “ކައުންސެލިންގ ދިނުމަށް” ބޭނުންވާނެ މައުލޫމާތާއި އިލްމު ހޯދުމަކީ ކޮންމެ މުދައްރިސެއްވެސް ކުރަށްވަން ޖެހޭނެކަމެކެވެ. މިކަންކުރުމަށް އެއްމެ ބޭނުންވާނެ ވަސީލަތަކީ ދަރިވަރާއި މުދައްރިސާއިދެމެދު އޮންނަ ގުޅުމެވެ. މިގުޅުން “ރަގަޅު” އުފެއްދުންތެރި ގުޅުމަކަށް ވުމަކީ ދަރިވަރުންނަށް ދިމާވާ ތަފާތު މައްސަލަތަކުން އެއްކިބާވުމަށް ހުޅުވިގެންދާނެ ވަރަށްވެސް ފުރިހަމަ ދޮރެކެވެ. ހަމަ މިއާއިއެކު ދަރިވަރުންގެ “ކެރިއަރ ގައިޑެންސް” ނުވަތަ ކުރިއަށް ދާންބޭނުންވާ ދާއިރާ ކަނޑައެޅުމުގައި މުދައްރިސުން މުހިންމު ދައުރެއް އަދާކުރަން އެބަޖެހެއެވެ. މި ދައުރު ފުރިހަމައަށް އަދާކުރެވިއްޖެނަމަ ސުކޫލު ދައުރު ނިންމާފައި ދަރިވަރުން ނިކުންނައިރު ކުރިއަށްދާނެ ދާއިރާއެއް ކަނޑަނޭޅިފައިތިބޭ އެތައްބައިވަރު ކުދިންތަކެއް މުޖުތަމުގެ ތެރެއިން ނުފެންނާނެއެވެ.\nކޮންމެ އިންސާނަކީވެސް މަންމަގެ އުގުންފެށިގެން ކަށްވަޅަށް ދާދެން އިލްމު އުގެނޭ މީހަކަށް ވާންޖެހެއެވެ. އެހެންކަމުން މުދައްރިސުންނަކީ މިޝިއާރު އެންމެ ފުރިހަމައަށް ނަގަހައްޓަން ޖެހޭނެ ފަރާތަވެ. ތައުލީމީ ކަލަންޑަރުގައި ޕުރޮފެޝަނަލް ޑިވެލޮޕްމަންޓް ދުވަހުގެ ގޮތުގައި އަހަރަކު ތިން ދުވަސް ފާހަގަކޮށްފައި އޮތުމުގެ މަގުސަދަކީ އެއީއެވެ. ސުވާލަކީ ޕުރޮފެޝަނަލް ޑިވެލޮޕްމަންޓަށް މުދައްރިސުން މަސައްކަތް ކުރަންޖެހޭނީ ހަމައެކަނި ކަނޑައެޅިފައިމިވާ ތިންދުވަހު އެކަނިތޯއެވެ. ނޫނެކެވެ. މިކަމަކީ ހަމައެކަނި މިތިންދުވަހު ކޮންމެވެސް މީހަކު ކުރިމަތީގައި ހުރެގެން ޕުރެސެންޓޭޝަނެއް ދައްކާލުމުން ފުދޭނެ ކަމެއްނޫނުވެ. ހަޤީޤީ ޕުރޮފެޝަނަލް ޑިވެލޮޕްމަންޓަކީ އެމީހާ އަމިއްލައަށް އެމީހާގެ މަސައްކަތްކުރާ ދާއިރާގައި ދިމާވާ އެކިއެކި މައްސަލަތަކަށް ހައްލު ހޯދުމަށް ކުރެވޭ މަަސައްކަތެވެ. އެއްކުރާ މައުލޫމާތުތަކުގެ އަލީގައި ހޯދާ ހައްލުތަކެވެ. މި މައުލޫމާތުތައް އަމިއްލަ މަސައްކަތުގައި ބޭނުންކުރުމެވެ. ވީމާ، ކޮންމެ މުދައްރިސަކީވެސް މިގޮތުން ލިބޭ ތަފާތު މައުލޫމާތުތައް ކިޔަވައިދިނުމުގެ ތަފާތު މަސައްކަތްތަކުގައި ފުރިހަމައަށް ބޭނުންކުރާ ފަރާތަކަށް ވާންޖެހެއެވެ، އަމިއްލަ ކުރިއެރުމަށާއި ދަރިވަރުގެ އަދި މުޖުތަމައުގެ ކުރިއެރުމަށެވެ.\nމުދައްރިސެއްގެ މަސައްކަތަކީ ދަރިވަރުންނަށް ކިޔަވައިދިނުންކަމުގައިވާއިރު މަސައްކަތުގައި ދިމާވާއެކިއެކި ކަންކަން އެދައިވަރުންގެ ބެލެނިވެރިންނާއި ހިއްސާކުރުމަކީ ކޮންމެހެން ބޭނުންތެރި ކަމެކެވެ. މި މުޖުތަމައުގެ ގިނަ ބެލެނިވެރިންނަކީ އުގަންނައިދިނުމުގެ މިމަސައްކަތާއި މެދު މާބޮޑު ހޭލުންތެރިކަމެއް ލިބަފައިވާ ބަޔެއްނޫނެވެ. ކަންމިހެންހުރިއިރު މުދައްރިސުންނަކީ ދަރިވަރުންގެ ކަންކަމާއި ބެހޭގޮތުން ފުރިހަމަ މައުލޫމާތު ބެލެނިވެރިންނަށް ދިނުމަށް ޤަވާއިދުން ބެލެނިވެރިންނާއި ބައްދަލުކޮށް ހަދާބަޔަކަށްވުން ވަރަށް މުހިންމެވެ. އަދި މިބައްދަލުވުންތަކަކީ ފައިދާހުރި ބައްދަލުވުންތަކެއްކަމުގައި ހެދުމަށް ގަދައަޅާ މަސައްކަތް ކުރުމަކީ ކޮންމެހެން ބޭނުންތެރިކަމެކެވެ. މީގެ އިތުރަށް ބެލެނިވެރިން ހޭލުންތެރިކުރުމަށް ތަފާތު ޕުރޮގުރާމްތައް ރާވާ ހިންގުން މުދައްރިސުންގެ މަސައްކަތުގެ ތެރޭގައި ކުރާހިތުން ކުރާކަމެއްކަމުގައި ވެއްޖެނަމަ މުދައްރިސުންނާއި ބެލެނިވެރިންގެ ގުޅުން ހަރުދަނާވެ ދަރިން ތަރުބިއްޔަތު ކުރުމުގައި ދެފަރާތުނުން ކުރަމުންގެންދާ މަސައްކަތް އިތުރަށް ފުރިހަމަ ވެގެންދާނެކަމީ ޝައްކެއް އޮތްކަމެއް ނޫނެވެ.\nދުވަހުގެ ކިޔަވައިދިނުމުގެ މަސައްކަތް ނިމެމުންދާއިރު ދަރިވަރުންނާއިބެހޭ މުހިންމު މައުލޫމާތުތަކެއް ލިޔުމުގެ ގޮތުގައި ރައްކާކުރަން ޖެހޭނެކަމީ ޔަޤީންކަމެކެވެ. މިފަދަ މައުލޫމާތު އެންމެ ފުރިހަމައަށް ތައްޔާރު ކުރެވޭނެ ބަޔަކީ މުދައްރިސުންނަށެވެ. ދަރިވަރުންގެ އަޚުލާޤީ އަދި ކިޔެވުމުގެ މިފަދަ މުހިންމު މައުލޫމާތުތަކަކީ އަހަރުން އަހަރަށް އެއްކުރެވި އެއްތާކުން ފެންނާނެ މައުލޫމާތުތަކެއްގެ ގޮތުގައި ބެހެއްޓުމަކީ ކޮންމެހެން ބޭނުންތެރި ކަމެކެވެ. މިއާއިއެކު ސުކޫލުގައި ހިންގޭ އިތުރު ހަރަކާތްތަކުގެ ރިކޯޑްތައް ފުރިހަމައަށް ތައްޔާރުކުރުމާއި ބެލެހެއްޓުމަކީ މުދައްރިސުންގެ ދުވަހުގެ ތާވަލުގެ ތެރެއަށް ފުރިހަމައަށް ވަދެގެންދާންޖެހޭނެ ކަމެކެވެ.\nކޮންމެ މުދައްރިސަކީ ކުރާ މަސައްކަތްތައް އިޚުލާސްތެރިކަމާއި އެކު މަސައްކަތްކުރާ ފަރާތަކަށްވުން ކޮންމެހެން ބޭނުމެވެ. ޙާއްސަގޮތެއްގައި މުދައްރިސުންނާއި ހަވާލުވެވިފައިވާ އުގަންނައި ދިނުމުގެ ޝަރަފުވެރި މަސައްކަތުގައި ވަފާތެރިވުމަކީ ޤައުމު ފުރިހަމަ މިޝްރާބަށް ގެންދިއުމަށް ވަރަށްވެސް މުހިންމު ކަމެކެވެ.\nބަޔާންކުރެވުނު މުހިންމު ރޯލުތަކަކީ ދަރިވަރުންގެ ސިކުނޑިއާއި ހަށިގަޑާއި ރޫޙް ތަރައްޤީ ކުރުމަށް ކޮންމެހެން އަދާކުރުން މުހިންމު ރޯލުތަކެކެވެ. މުދައްރިސްގެ ފުރިހަމަ މަސައްކަތުން ދަރިވަރެއްގެ ދިރިއުޅުން ފުރހަމަމަގަށް އަޅުވާދެވުނުކަމުގެ އިހުސާސް ކުރެވޭ ދުވަހަކީ ކިޔަވައިދިނުމުގެ ހަޔާތުގައި އެންމެ ބޮޑު ހިތްހަމަޖެހުމެއް ލިބޭނެ ދުވަސްކަން ޔަޤީނެވެ. މި ހިތްހަމަޖެހުން ގިނަ މުދައްރިސުންތަކަކަށް އަބަދުމެ ލިބެމުންދާނަމަ އެއީ މުޖުތަމައު ރަގަޅު މިޝްރާބަކަށް ދާކަމު ނިޝާނެކެވެ.\nމަޢުލޫއާގުޅޭ އިތުރު ލިޔުންތައް:\nދަރިންގެ ޝަޚުޞިއްޔަތު ބިނާކުރުން: އެންމެންގެ ޒިންމާއެއް (23/07/2012)\nކުޅުދުއްފުށީގައި ވަގުންގެ ދުއްތުރާ ބޮޑުވެ، ރައްޔިތުންނަށް ހަމަ ނިދި ނުލިބިފައި\nއާތިފް، ވައުދުތައް ފުއްދުމުގެ ވަރުގަދަ އަޒުމުގައި


Salim ge iuthiraafaai eku aailaain edhunee marah maru! | Jazeera\tސާލިމްގެ އިއުތިރާފާއި އެކު އާއިލާއިން އެދުނީ މަރަށް މަރު! - Jazeera\nޝުރުފާ މުޙައްމަދު January 19, 2022 120 views0\nމަހުމޫދުގެ މަރުގެ ތުހުމަތުވާ ސާލިމް.\nއދ. ދަނގެތީގައި މަރައިލައިފައި އޮއްވާ ފެނުނު މަހުމޫދު އަބޫބަކުރު މަރާލި މައްސަލާގައި ދައުވާކުރި ޝާ އަލޮމް މިއާ (ސާލިމް) އޭނާގެ މައްޗަށް ކޮށްފައިވާ ދައުވާތަކަށް ކޯޓުގައި ވެސް އެއްބަސް ވެއްޖެއެވެ.\nއެ މައްސަލާގައި ސާލިމްގެ މައްޗަށް އުފުލާފައި ވަނީ ދެ ދައުވާއެކެވެ. އެއީ ގަސްތުގައި މީހަކު މަރާލުމުގެ ފައުވާއާއި، މައްޔިތާގެ ބޭނުން ނަހަމަގިތުގައި ހިފުމުގެ ދައުވާއެވެ. މި ދައުވާތަކަށް ސާލިމް ވަނީ އަދަބު ލުއިކޮށްދިނުމަށާއި މާފަށް އެދި ދައުލަތާއި އެކު އިއުތިރާފުގެ އެއްބަސްވުމަކަށް އެދިފައެވެ.\nމި މައްސަލާގައި މިއަދު ބޭއްވި އިބްތިދާއީ އަޑުއެހުމުގައި ސާލިމް ވަނީ ކޯޓުގައިވެސް އެ ދައުވާތަކަށް އެއްބަސްވެފައެވެ. އަދި ދިފާއުގައި އެއްވެސް އެއްޗެއް ބުނެފައެއް ނުވެއެވެ. އަދި އެ އިއުތިރާފަކީ އެއްވެސް ކަހަލަ މަޖުބޫރުކަމެއް އޮވެގެން ވެފައިވާ އިއުތިރާފެއް ނޫން ކަމަށް ވެސް ބުންޏެވެ.\nމި މައްސަލާގައި ސާލިމް އިއުތިރާފްވެފައިވާތީ، އެފަދަ އެއްބަސްވުމަކަށް ހުށަހަޅާފައި ވީ ނަމަވެސް ދައުލަތުގެ ވަކީލުން މިއަދު ބުނީ މި މަރުގައި ސާލިމްގެ މައްޗަށް މަރަށް މަރު ހިފަން މަހުމުދުގެ ވާރިސުން ބޭނުންވާ ކަމަށެވެ. އެހެންވެ އެއްބަސްވުން ނުހަދަން ދައުލަތުން ވަނީ ނިންމާފައެވެ.\nމަހުމޫދު މަރާލާފައި އޮއްވާ ފެނުނީ އޭނާ ގެއްލިގެން ހޯދަމުން ދަނިކޮށް ފަޅު ގެއެއްގައި ހުރި ވަޅެއްގެ ތެރޭގައި ބޯކޮޅު ވަތަށް އޮއްވައި މިދިޔަ 2021 ވަނަ އަހަރުގެ އޮކްޓޯބަރު މަހުގެ 13 ވަނަ ދުވަހުގައެވެ. ވަޅު ތެރޭގައި އޮތީ މަހްމޫދު އަތާއި، ފަޔާއި ބޮލުގައި ގޯނި އައްސާފައެވެ.


BREAKING: Fuluhun Adheeb Hayyaru Koffi - Vaguthu\nދިވެހި ފުލުހުން، ރާއްޖޭގެ ކުރީގެ ނައިބު ރައީސް އަހުމަދު އަދީބު ހައްޔަރުކޮށްގެން ރާއްޖެ ގެންނަ ކަމަށް ފުލުހުންގެ އިދާރާއިން ބުނެފިއެވެ.\nފުލުހުންގެ ރަސްމީ ޓްވިޓާ އެކައުންޓުން ކުރި ޓްވީޓެއްގައި ބުނެފައި ވަނީ ހ. ސަމާރާ އަހުމަދު އަދީބު އަބްދުލްޣަފޫރު ހައްޔަރުކޮށް، ފުލުހުންގެ ކަސްޓިޑީގައި މާލެ ގެންނަ ކަމަށެވެ.\nWe would like to confirm that Ahmed Adeeb Abdul Ghafoor of H. Saamaraa has been arrested and is being transported to Male’ under our custody.\n— Maldives Police (@PoliceMv) August 3, 2019\nރާއްޖޭގެ ކުރީގެ ނައިބު ރައީސް އަހުމަދު އަދީބް ރާއްޖެ ދޫކުރައްވާ އިންޑިއާއަށް ވަޑައިގަންނަން އުޅުއްވަނިކޮށް، އޭނާ ހިފަހައްޓާފައި ވަނީ ޓަމިލް ނާޑޫގެ ތޫތުކުޑީ ޕޯޓުންނެވެ. އަދީބު ހިފެހެއްޓުމުން އިންޑިއާގެ ހިމާޔަތަށް އޭނާ އެދިވަޑައިގަތް ނަމަވެސް، އިންޑިއާއިން ހިމާޔަތް ދީފައެއް ނުވެއެވެ. ޕާސްޕޯޓުގެ އިތުރުން އެއްވެސް ސައްހަ ލިޔުމެއް ނެތި އަދީބު އިންޑިއާއަށް އެތެރެވާން މަސައްކަތް ކުރިއިރު، އޭނާ ރާއްޖެ ދޫކޮށް ގޮސްފައި ވަނީ ހިލަޔާ ހިލަވެލި އުފުލާ ޓަގް ބޯޓެއްގައެވެ. އެ ބޯޓުގެ ފަޅުވެރިއެއް ގޮތުގައެވެ.\nއަދީބު ފިލައިގެން ދިޔައީ ފުލުހުން މައްސަލަތަކެއްގައި ސުވާލު ކުރަމުން ދަނިކޮށެވެެ. އެހެން ނަމަވެސް ފުލުހުންނަށް އަދީބު ދިޔަކަން އެނގުނީ އިންޑިއާއިން ހިފެހެއްޓުމުންނެވެ. އެ ކަންތަކާ ގުޅިގެން ފުލުހުން ނެރުނު ބަޔާނުގައި ބުނެފައި ވަނީ އިންޑިއާގެ އިދާރާތަކާ ގުޅިގެން އަދީބު ރާއްޖެ ގެނައުމަށް މަސައްކަތް ކުރި ކަމަށެވެ.\nއޮގަސްޓް 3, 2019 17:14\nއޮގަސްޓް 3, 2019 19:37\nހާދަ ރީތި ފިލްމެކޭ. ވާކަ ލިޔެދިނީ އީސީގެ ސައިންޓިސްޓުންގެެ ޓީމުގެ އިސް ގޮލާބާ!\nއޮގަސްޓް 3, 2019 17:28\nހައްޔަރު ކުރެވިއްޖެތަ ައެހެންބަޔަކު އޭނަހައްޔަރުކުރީ\nއޮގަސްޓް 3, 2019 19:42\nފުލުހުން އަދީބު ހައްޔަރު ކޮށްފިއޯ! ފުލުހުންތަ އޭނަ ހައްޔަރު ކުރީ؟ އޭނަ ފިލުވައިފީމޭ ބުނިއްޔާ މާ ތާހިރެއްނު\nއޮގަސްޓް 3, 2019 17:30\nއޮގަސްޓް 3, 2019 17:50\nޢަދީބްގެ ބަދަލުގައި ގެެިއެއްކަންނޭނގޭ\nއޮގަސްޓް 3, 2019 18:57\nއަދީބުހެން ހުރި ގެރިއެއް؟؟ ލޮލް....\nއޮގަސްޓް 3, 2019 18:01\nނުފިލާނަމެޭ ބުނި މީހާ !! ޓަގު ފިލި ވާގޯ އަދީބް” އަވަހަށް ނަން ބަދަލު ކޮށްލާ!! ކޮބާ އޭނަގެ އަންހެނުން އޭނަވެސް ހައްޔަރު ކުރޭ! އޭނަ ފިލުމުގެ އެންމެ ބޮޑުމޭސްތިރި އަކަށްވާނީ އޭނަ ކަމީ ޝައްކެތް އޮތް ކަމެއްނޫން!! ??\nއޮގަސްޓް 3, 2019 18:02\nއޮގަސްޓް 3, 2019 18:20\nއަދީބު ދިޔަކަން ފަޅާއެރުން އެއީ ވަރަށްބޮޑު ނަސީބެއް! އެހެންނޫންނަމަ އެކަންވާނީ ވީނުވީއެއްނޭގި ގެއްލުނުކަމަށް! އެކަމުގެ ތުހުމަތު އަޅުވާނީ ރައީސް ޔާމީންގެ ބޮލުގައި. އެހެނީ އަދުގެ ސަރުކާރުން އެހުރީ އޭނަ މިނިވަންކޮށްފައި އަދި އެއީ ޔާމީނާއި ދެކޮޅަށް ހެކިބަސްދޭމީހެއްގެ ގޮތުގައި ހަމަޖެހިފައި، އެހެންކަމުން ހެކިބަސް ދީފާނެކަމަށް އަދީބުދުވަސްދުއްވާލީކަމަށް ބަލާ ރައީސް ޔާމީން ބޮލަށް އެކަންވެސް ކަނޑާލާ، ޔާމީން ޖަލަށް ލާނެ! މިއީސަރުކާރުން ރާވައިގެން ހިންގި ކަމެއްކަމަށް ޤަބޫލުކުރެވެނީ ! ވުމާއި އެކު މިކަން ފަޅާލި އިންޑިޔާގެ ފަޅުވެރިޔާއަށް ސެލިއުޓްކުރަން!\nއިމުރާނު އިސްތިއުފާވެސް ދޭންޖެހޭނެ އޭނަބުނީ ތިމަންނަ އިސްތިއުފާދޭނަމޭ\nއޮގަސްޓް 3, 2019 18:22\nއަދީބުގެ މެޑިކަލް ޗެކަޕެއް ހަދައިގެން ގެނޭ، ފަހަރުގަ ކަނޑު ހަންޑިއަޅާފަ ހުރެދާނެ... އަދީބަށް އެއްވެސް ގޯނާއެއްކުރެވިގެން ނުވާނެ، އަދީބުގެ ހެކިބަސް ލިބޭނެކަމަށް ހީކޮށް ގަދަބާރުން އެކަންކުރަން އުޅުނަސް އެފަދަ ހެކިބަހެއް،އަދީބުގެ ދުލުން ނުލިބޭނެ.... ރ.ޔާމިންގެ މަށްޗަށްކުރާ ހަރާމް ސިޔާސީ ދައުވާގެ ހެކިތަކުގެ ޗެއިނަށް ނަގާފައިވާ މީހުންނަކީ އެސް އޯ އެފް ކުންފުނީގެ ވެރިންތަ... ކަނޑުކޮސް ޕީޖީގެ ސިޔާސީ ދައުވާ..\nއޮގަސްޓް 3, 2019 18:56\nރާކަނިމަސް ކެވިފަ މިހާރު ހުންނާނީ. ފިލައިގެން ދިޔަ މައްސަލައިގަ ދައުވާ ކުރަންޖެހޭ.\nއޮގަސްޓް 3, 2019 19:36\nފިލީއެއް ނޫން. ބާޣީ ލުޠުފީ ފިލުވި މީހުން މީނަވެެސް ފިލުވަން އުޅުނީ. ފަޅާއެރީމަ ދެން.ކުރާނީ ކީއް. ބާޣީ ލުޠުފީވެސް އިތުރު ގޮތެއް ނެތިގެން ގެންނާކަށްނު ޖެެހުނީ.\nއޮގަސްޓް 3, 2019 19:12\nފުލުހުން، ސްޕުރީމް ކޯޓު، މައި ސަރުކާރު ހަމަ ބޮޑުތަނުން ފޭލްވާތަން މި ފެންނަނީ... ލުތުފީ އާއިލާ މީހަކަށްވީމަ.... ބުރޯ ވެރިކަމަށް އައުމަށް ފަންޑުކުރީމަ... އާއިލީ މީހުނާއި ރައްޓެހިން އަދި ފައިސާވެރިންނަށް ފޭވަރ ކޮށދީފަ ހަންނަގާފަ... މިވަރުގެ ވެރިކަމެއް ދުނިޔޭގެ ތާރީހުގަވެސް ބަޔަކު މިރާއްޖޭން ފެނީ ނަސީދު ބޮއެގެން ކުރި3އަހަރުގެ ކުރު ނަސްރާނީ ވެރިކަން... މިހާރުވެސް މިދަނީ އޭނާބޫނާގޮތަށް\nއޮގަސްޓް 3, 2019 19:27\nއަދީބު ދޮންބެ ބުނީ ނިދީގަގޮސް ޓަގުބޯޓަށް އެރުނީއްޔޯ ނިދިފަ އޮއްވާ ބޯޓް ނައްްޓާލީއްޔޯ\nއޮގަސްޓް 3, 2019 19:54\nއަދީބުފިލައިގެން ދިއުމާގުޅިގެން އޭނާގެ މައްޗައް އިތުރު ސަރީއަތެއް ހިންގާނަމަ ޖަލުހުކުން އޮއްވާފިލައިގެން އުޅުނު އެހެންމީހުންގެ މައްޗައްވެސް ސަރީއަތް ހިނގަންޖެހޭނެ\nއޮގަސްޓް 3, 2019 20:30\nމާމޮޅުކަމެއް ނޫނޭތީކީ ކަލޭމެނެއްނޫންދޯ ހޯދީކީ ބޯޓުގަހުރި އިންޑިޔާމީހަކަށް ޑީލްނޭގޭތީ ފަޅާއަރުވާލީމަ ތިހެންވީ....ތީހަމަ ސަރުކާރުން ކުރަންއުޅުނުކަމެއް ޔާމީނުބޮލުގަ އިލްޒާމުއަޅުވަންވެގެން..އޭރުން މިހާރުބަލާ މައްސަލައިގަ ކަމެއްނެތަސް އަދީބުގެއްލުނުކަމުގެ އިލްޒާމުއަޅުވާފަ ޖަލައްލާން ރޭވީ ތީކޮންބައެއް...ކުޅަދުންވަންތަ ފަރާތެއް ވާކަމެއް ނޭގޭވިއްޔަ...ހޭދެބައި\nއޮގަސްޓް 3, 2019 20:37\nކަލޯ ނުފިލުން ދޯ ،،ދެންފަހަރަކުން އިގޭ\nއޮގަސްޓް 3, 2019 21:34\nޖަލުހުކުމްއޮއްވާފިލމީހާގެމައްޗައް ދަޢުވާކުރަންޏާ އެދަޢުވާކުރާބަޔަކު އެކަންއެކުރަނީ ބޭއިންސާފުން އެހެންނޫނަސް ގާނޫނީބާރުނުހިނގާމީހަކައް މިޤައުމުގަހުންނާނީ ހަމައެކަނި މަ\nއޮގަސްޓް 4, 2019 00:57\nޔޯ ބްރޯ، ތިއޮތީ ރާއްޖޭގައި އުފެދުނު އެއްމެބޮޑު ހިޔަޅު އަދި އެއްމެބޮޑު ވަގު ގެ ދަންތޫރާގަ ޖެހިފައި، އޭނަގެ ދަންތޫރާގަ ޖެހުނު އެކަކުވެސް ސަލަމަތެއް ނުވާނެ.\nއޮގަސްޓް 4, 2019 08:49\nއޮގަސްޓް 4, 2019 09:20\nޕާސްޕޯޓްގެ އިތުރުން ދެން ބޭނުންވާނީ ވިސާތާ. ޢެހެނެއްވެސް ނުވާނެދޯ. ޢިންޑިޔާވިއްޔާ އޮންއެރައިވަލް ވިސާ ލިބޭނެ. ކުރިންލިޔެފައޮތް ޕާސްޕޯޓް ހިފަހެއްޓިވާހަކަ. މިހާރު ތިލިޔުނުގޮތުން ޕާސްޕޯޓް ހިފައިގެން ދިޔައީ. ހިފެހެއްޓި ޕާސްޕޯޓް އަދީބަށް ދިނީކާކު.


އުޚްތާއެވެ. ތިބާގެ ޢައުރަ ނިވާކުރާށެވެ. – Faanooz\nMarch 4, 2019 | އައިޝަތު އިނާން\nޝައްކެއް ނެތެވެ. އިސްލާމްދީނުގައި އަންހެނުންނަށް ދެއްވާފައިވަނީ ވަރަށްވެސް މަތިވެރި ޤަދަރަކާއި ޝަރަފެކެވެ. ސުވަރުގެ ވަނީ މަންމަގެ ފައިތިލަ ދަށުގައޭ ބުނާ ބަހަކީ އަޅުގަނޑުމެން އެންމެ ތުއްތުއިރުއްސުރެވެސް އާންމުކޮށް އިވޭ ބަހެއް ނޫންތޯއެވެ. ހަމައެކަނި މި ޖުމުލައިންވެސް އަންހެނުންނަށް ދެއްވާފައިވާ ޝަރަފް އެނގިގެން ދެއެވެ. ނަމަވެސް ހިތާމައަކީ މިކަން އަހަރެމެންގެ ތެރެއިން ބައެއް މީހުންގެ ހަނދާނުން ކައްސާލައިފައިވާކަމެވެ. އަމިއްލަ ޤަދަރާއި ޝަރަފް ދަމަހައްޓަން ނޭނގޭ ކަމެވެ.\nމަގެއް މަތިން ހިނގާލައިފައި ދާއިރު ބައެއްފަހަރު ފެންނަ މަންޒަރުން ޚުދު އަޅުގަނޑުވެސް އިސްދަށަށް ޖަހާލަން ޖެހޭ ފަހަރު އާދެއެވެ. ބައެއް ކުދިން ލާ ނިވާކަންކުޑަ ހެދުމުގެ ސަބަބުން އަޅުގަނޑުމެންނަށްވެސް ލަދުވެތިކަން އިޙުސާސްކުރެވެނީ މަދެއް ކޮށެއް ނޫނެވެ. ނަމަވެސް ހިތާމައަކީ އެކަން ރަނގަޅުކޮށްލުމަށްޓަކައި މީހަކު އެވާހަކަ ފާހަގަކޮށްލައިފިނަމަ އެވާހަކަ ބުނާ މީހާ ވަރުގެ ނުބައި މީހަކު ނުހުރެއެވެ. “މިހާރު މިއުޅޭ މީހުންނާމެދު މަގެއް މަތިން ހިނގާލެވޭކަށް ނޯވޭ”، “އަހަރެން ކޮންމެ އެއްޗެއް ލިޔަސް މި މީހުންނަށް ކޮން ކަމެއްތަ؟” މިއީ ބައެއް ކުދިންގެ ދުލުން ނިކުންނަ ބަސް ބަހެވެ.\nއާދޭހެވެ. އިސްލާމީ މުޖުތަމަޢުއެއްގަ މިއީ ފެނިގެންވާނޭ މަންޒަރުތަކެއް ނޫނެވެ. އަންހެނާގެ ޢައުރައިގެ ވާހަކަ ކީރިތި ޤުރުއާނުގައި ވަނީ ވަރަށް ސާފުކޮށް ބަޔާންކޮށްދެއްވާފައެވެ. ތިމާގެ ޢައުރަ ނިވާކުރުމަށް ފުރަގަސް ދޭނަމަ ތިބާއަށް އެ ފުރަގަސްދެވެނީ ހަމަ އާޚިރަތް ބާއްޖަވެރި ކުރުމަށް އެޅޭ މުހިއްމު ބިންގަލަކަށެވެ. ތިމާއަށް އެކަންތައް ހަނދާންކޮށްދޭ މީހަކީ އުމުރުން އެތަށް ދުވަހެއްވެފައިވާ މީހަކަސް ނުވަތަ ތިމާއަށްވުރެ ކުޑަ ކުއްޖެއް ކަމުގައިވިޔަސް ރަނގަޅު ވާހަކައެއް ވާނީ ހަމަ ރަނގަޅު ވާހަކައަކަށެވެ.\nތިމާއަށް ނޭނގޭ އެތަށް ކަމެއް އިނގޭ އެހެން މީހުންވެސް ތިބޭނެއެވެ. އެހެން ކަމުން ތިބާގެ އަމިއްލަ ބަހުގައި ނުހިފަހައްޓާ ދޫދޭންޖެހޭ ފަހަރުވެސް އާދެއެވެ. ދުނިޔޭގެ އެންމެން އެކަމެއްގައި ޝާމިލްވެގެން ފާފައެއް ކުރިކަމުގައިވިޔަސް އެކަމެއް ބަދަލެއް ނުވާނެއެވެ. އެ ވާނީ ހަމަ ޙަރާމްކަމަކަށެވެ. ހަމަ މިފަދައިން ހަމައެކަނި އެންމެ މީހެއް އެކަމެއް ކުރި ކަމުގައިވިޔަސް ހުއްދަ ކަމެއް ވާނީ ހަމަ ހުއްދަ ކަމަކަށެވެ. ﷲގެ ވަޙީ ބަސްފުޅަކީ ދާއިމަށް އެއްވެސް ބަދަލުވުމެއްނެތް މާތް ބަސްފުޅެކެވެ.\nއަންހެނާގެ ޢައުރައަކީވެސް އެކަމަކުން އޭނާއަށް އެތަކެއް ފައިދާތަކެއް ލިބިގެންދާނޭ އެއްޗެކެވެ. އެކަމެއްގެ ފަހަތުގައި އެތަކެއް ޙިކުމަތްތަކެއް އެކުލެވިގެންވާނޭ ކަމެކެވެ. ހަމަ އެހެންމެ އެއީ ތިމާ އެތައް ކަމަކުން ރައްކާތެރިކޮށްދޭނެ އެއްޗެއްވެސް މެއެވެ. ވީއިރު ތިބާ އެޔަށް ފުރަގަސްދޭންވީ ކީއްކުރަން ހެއްޔެވެ؟ ‘ފަހުން ނިވާ ވެގެން އުޅެން’ ލަސްކުރަންވީ ކީއްވެހެއްޔެވެ؟ ގެއްލިއްޖެ ވަގުތަކީ ހަމަ ގައިމުވެސް އަނބުރާ ލިބޭނެ އެއްޗެއް ނޫނެވެ. ތިމާގެ އަޖަލު އައިސް ޖެހޭނެ ވަގުތަކީ ކޮބައިކަމުގެ ޔަޤީންކަން އަހަރެމެންގެ ތެރެއިން އެކަކަށްވެސް ނުދެވޭނެވެ.\nއުޚްތާއެވެ. ވަގުތު އޮއްވާ އެ ވަގުތުގެ ބޭނުން އޭގެ އެންމެ ހެޔޮގޮތުގައި ހިފާށެވެ. މުސްކުޅިވުމުން ﷲގެ މަގަށް އެނބުރި އަންނަން ލަސް ނުކުރާށެވެ. ތިބާގެ ޢައުރަ ނިވާކުރާށެވެ. ހިލޭ މީހުންނަށާއި އެންމެންނަށް ފެންނަ ހާމަ އެއްޗެއް ކަމުގައި އެ ޢައުރަ ނުހަދާށެވެ. އިސްލާމްދީނުގައި ތިބާއަކީ އެޔަށްވުރެ މަތިވެރި ޤަދަރެއް ދެއްވާފައިވާ މީހެކެވެ. ވީ އިރު ނީލަމެއްގައި އޮންނަ ފިނިފެންމަލެއްގެ ދަރަޖައަށް ތިބާ ވެއްޓެންޖެހޭ އެއްވެސް ސަބަބެއް ނެތެވެ.\nއާޓިކަލްގެ ކަވާއަށް އައުރަ ނިވާވާ ކަހަލަ ހެދުމެއް ލައިގެން ހުރި މަންޖެއެއް ލީނަން!


Covid19 in rakkatheri vumah beynunvaa alaaithah foarukoh dhinumah Dr. niyaf govaalaifi\nކޮވިޑް19އިން ރައްކާތެރިވުމަށް ބޭނުންވާ އާލާތްތައް ފޯރުކޮށް ދިނުމަށް ޑރ. ނިޔާފް ގޮވާލައިފި\nޑރ. އަބްދުﷲ ނިޔާފް-\nކޮވިޑް19އިން ރައްކާތެރިވުމަށް ބޭނުންވާ އާލާތްތައް ފޯރުކޮށްދެއްވުމަށް ޑރ. އަބްދުﷲ ނިޔާފް ގޮވާލައްވައިފިއެވެ.\nޑރ. ނިޔާފް މިފަދައިން ވިދާޅުވެފައިވަނީ ރާއްޖޭގެ މުވާސަލާތީ ދެ ކުންފުނި ކަމަށް ދިރާގާއި އުރީދޫއިން ކުރި ޓްވީޓެއް ރިޓްވީޓް ކުރައްވަމުންނެވެ. ރޭ ދުނިޔޭގެ އެކި ކަންކޮޅުތަކުތަކުގައި ފާހަގަކުރި އާތު އަވާ ފާހަގަކުރުމަށް ދިރާގާއި އުރީދޫއިން ވަނީ ރޭގެ 08:30 ގައި ރާއްޖޭގައި މަސައްކަތްކުރާ ސިއްހީ ހިދުމަތްތެރިންގެ އަގުވަޒަންކުރުމަށް އެންމެންވެސް އަތްތިލަބަޑިޖެހުމަށް އެދިފައެވެ.\nދިރާގާއި އުރީދުން ކުރި މި ޓްވީޓް، ރިޓްވީޓް ކުރައްވަމުން ޑރ. ނިޔާފް ވަނީ ސިއްހީ ހިދުމަތްތެރިން ވަމުންދާ މިފަދަ ގުރުބާނީތައް މަދުކުރުމަށް އެހީތެރިވާން ބޭނުންވާނަމަ، ސިއްހީ އެހީތެރިންނަށް ބަލިން ރައްކާތެރިވުމަށް ބޭނުންވާ އާލާތްތައް ފޯރުކޮށްދެއްވުމަށް ގޮވާލައްވާ ކަމަށެވެ. ހަމައެހެންމެ ޑރ. ނިޔާފްވަނީ ހޭޝްޓެގް އެއްގައި އެންމެންވެސް ރަމްޒީ މަސައްކަތްތައް މަދުކޮށް، އަމަލީގޮތުން މިކަމަށްޓަކައި މަސައްކަތްތައް ކޮށްދެއްވުމަށް އެދިވަޑައިގެންފައެވެ. އަދި މާލޭގެ އިތުރުން، މާލެއިން ބޭރަށްވެސް ފިކުރުކުރުމަށް ޑރ. ނިޔާފުވަނީ އެދިލައްވާފައެވެ.


Mohamed Siruhan: ރީނދުލުން ކިޔޭނީވެސް ރީނދުލަށް އަރާ އެއްޗިއްސެވެ.\nރީނދުލުން ކިޔޭނީވެސް ރީނދުލަށް އަރާ އެއްޗިއްސެވެ.\nއަހަރެން މި ލިޔަމުންދާ އެއްޗެއް ވިދާޅުވަމުން ތިޔަ ގެންދަވަނީ ހަމަ ހޭގައި ހުރެގެންތޯއެވެ؟ އަހަރެން މިލުން މި ލިޔަނީ ހަމަ ހޭގައި ހުރެގެންކަމަށް ތިބާ ސުވާލުކުރިޔަސް ނުވަތަ ނުކުރިޔަސް މި ލިޔުމައިގެން ކުރިއަށް ދާނަމެވެ.\nވަރަށް ގިނަ ދުވަސްވެ ކުނިވެފައިވާ ބިހެއް މީގެ ތިން އަހަރު ކުރިން ވަނީ ހާލިން ނަގާ އެއްލާލާފައިއެވެ. އެބިހާ ވިދިގެން އެހެން ބިހެއް(އަނެއް ބިސް) ވަނީ ހާއްޔަށް ފާޅުވެފައެވެ. ފުރަތަމަ ބިސް އެޅީ އެފްރިކާ ބައްރުން އައި ދޫންޏެކެވެ. ނަމަވެސް މިހާރު އޮތް ބިސް އަޅައިފައި ވަނީ ހުޅަނގު ކޮޅުން ހުޅަނގުގެ ގަދަ ވިއްސާރައިގައި ޖެހި ބެހިގެން އައިސްފައިވާ ދޫންޏެކެވެ. އެބިހުގެ ބޭރުގައި ނުވަތަ އެތެރޭގައި ހުރެ ބަލާލި މީހަކަށްވެސް ފެންނާނީ ރީނދޫކުލައިގާ އެބިސްވާތަނެވެ. އެއީ ފަހަރެއްގައި ބިސް ޅަވީމައި އޮތް ކުލަ ކަމަށްވެސް ވެދާނެއެވެ. ތިބާ ހާދަ ސިޔާސީ އެވެ. އަހަރެން ރީނދޫ ކުލައޭ ބުނާއިރަށް އެމްޑީޕީއޭ ހިތަށް ތި އަރަނީ ސިޔާސީ ވިސްނުން ހުންނާތީއެވެ. އެނެއްކާ ތިބާ ތީ ސިޔާސީ ވެދާނެތީ ބިރުން އުޅުއްވާ ފަރާތަކަށްވެސް ވެދާނެއެވެ. މިކަމަށް އަހަރެންނަށް މައާފްކުރާށެވެ.\nކޮންމެއަކަސް މި ބިހަކީ ވަރަށް އާދަޔާޚިލާފް ބިހެކެވެ. ބޭރުން ފެންނަ ނާރުތަކުން ކޮންމެވެސް ގޮތަކަށް ތިލަފަތެއް ކަހަލަ އެއްޗެއް ސިފަވާން ހުރެއެވެ. ވަރަށް ސިޔާސީ ބިހެއް އެހެންނޫންތޯއެވެ؟ އެބިސް ގަންނަ މީހަކަށް ޖީއެސްޓީ ދައްކަން ޖެހެނީ ކިހާވަރެއްކަން އިނގޭނީ އެކަމާ ބެހޭ މީހުންނަށެވެ. ބިހުގެ އެތެރޭގެ ހާލު އައްސަވާ ހިތްވޭތޯއެވެ؟ ކިޔާދިނުމުގެ ކުރިން ޝަރުތެއް އެބައޮތެވެ. އެއީ އަހަރެންދެކެ ރުޅިނައުމެވެ.\nބިހުގެ އެތެރޭގައި ހިންގަންޖެހޭނީ ޑިމޮކްރެޓިކް ޤާނޫނުތައް ކަމަށް ބުނެވެއެވެ. ނަމަވެސް އަހަރެން ވެސް މި އިނީ އެބިހުގެ އެތެރޭގައިކަމުން، އެބަހަކަށް ތާއީދެއް ނުކުރެވެއެވެ. ﷲ ހެއްދެވި ކޮންމެ އެއްޗަކީވެސް ﷲ ލެއްވި ޤާނޫނުތަކަށް ތަބާވާ އެއްޗެކެވެ. ނަމަވެސް ﷲ އިޚްތިޔާރު ކުރުމުގެ މިނިވަންކަން ދެއްވާފައިވާ ފަރާތްތަކުން، ﷲ ގެ ޤާނޫނުތަކަށް ބައެއްފަހަރު އިންކާރުކޮށް ބޮޑާވަމުން ދެއެވެ. ބިހުގެ ތެރޭގައިވާ ބައެއް އިސްފަރާތް ތަކަކީ މިފަދަ ފަރާތްތަކެއްކަން އިނގޭނީ ޢިލްމު އުނގެނި ހަމަހޭގައި ތިބި ފަރާތްތަކަށެވެ. ބިހުގެ ތެރޭގައި ހިންގަން އެންމެ ރަނގަޅީ ޑިމޮކްރަސީ ކަމަށް ގޮވާ ފަރާތްތަކުން ލަވާ ހަޅޭކުގެ ސަބަބުން ބިސް ފަޅައިގެން ދާން އުޅޭހެންވެސް ހީވެއެވެ. އަދި އެކަން ނުކުރެވިގެން ރުޅިގަދަވެ ހޫނުވުމުގެ ސަބަބުން ބިސް ވިރިދާނެހެންވެސް ހީވެއެވެ. އެހެންވެއްޖެނަމަ އެއީ އުފާވެރިކަމަކެވެ. ސަބަބަކީ އެބިހުގެ ތެރޭގައި ތިބި ބަޔަކަށް ހަމަ ވިސްނުން ލިބޭނީ އެބިހުގެ ތެރެއިން ނިކުތުމުން ކަމުގައި ވާތީއެވެ. ބިހުގެ އެތެރޭގައި ތިބެ ހުރިހާ އެއްޗެއްވެސް ފެންނަނީ ރީނދޫކުލައިގައެވެ. ޤުރުއާން އަށް ބަލާލިޔަސް ފެންނަނީ ރީނދޫ ކުލަޔާ ގުޅުން ހުރި އާޔަތްތަކެވެ. ރީނދޫ ބޮޑުން ކުރާ ކޮންމެކަމަކީވެސް ރީނދޫ ވިސްނުން ގެންގުޅޭ ފަރާތްތަކަށް ގޯސްކަމައް ނޫނެވެ. އަދި ރީނދުލުން ވިސްނާ ޖަމްޢިއްޔާތައްވެސް މިބިހުގެ އެތެރޭގައި އުޅެއެވެ. އެމީހުން ބައެއް ފަހަރު ހަނުހުރުން އިޚްތިޔާރުކޮށް ސިޔާސީ ގޮތުން ރީނދޫވެއެވެ. ބައެއްފަހަރު ބުދު އެއްޗެހިވެސް ފެންނަނީ ރީނދޫ ކުލައިގައެވެ. ބުދެއް ރީނދޫ ވެއްޖެނަމަ އެތަޅާލަން އުޅުމަކީ ދީނީގޮތުން މަނާ ކަމަކަށްވެ ތަފާތު ނަންތަކަކަށް ބުދުތަކުގެ ނަންތައް ބަދަލުވެ، ފިހާރަތަކާ ދިމާލަށް ޤަލަމާ ދުލުގެ ކޮޅުތައް ހުއްޓެއެވެ. އެފަދަ ބުދުކަލާނގެތައް ތެޅުން ބޮޑެތި ފާފައިން ޝިރުކަށްވެސް ބަދަލުވެގެން ހިނގައިދާނެއެވެ. ވާނީވެސް އެހެންތާއެވެ. ރީނދުލުން ކިޔޭނީވެސް ރީނދުލަށް އަރާ އެއްޗިއްސެވެ. މިދެންނެވި ބުދުތަކާބެހޭ ހަޤީޤަތްވަނީ ކަމާބެހޭ ފަރާތްތަކަށްވެސް އޮޅިފައިކަމަށްވެއެވެ. ދުވާލުގެ އިރުފަދައިން ސާފުވާންހުރި މިކަން ރެއަކާލީ އެކަމާ ދެކޮޅަށް އާންމުން ރެއާދުވާލު ހަޅޭއްލަވާ އަޑު އުފުލަން ފެށީމައެވެ. ފޮޓޯތަކުން ފެންނަގޮތުގައި ރީނދުލާއި އެންމެ ނުގުޅޭ ނޫކުލައިގެ ބަޔަކު ބުދުތަށް ވަށައިގެން ފާރަލާން ތިބެނީ ހިނި އައިސް ހަލާކުނުކޮށްލެވޭ ވަރަށެވެ.\nހުރި ހިތާމައެއްގެ ބޮޑުކަމާއެވެ، މާދަމާ ބިހުގެ ތެރެއަށް ދުނިޔޭގައިވާ ބާތިލް ދީންތައް ވަދެއްޖެނަމަ ވާނި ކިހިނެއްތޯއެވެ؟ އެދުވަހުން ރީނދޫ ދޫތަކުން އެދިފާއުކުރާނެއެވެ. ކޮންމެއަކަސް ކުރިއަށް އޮތްތާނގައި ބިހުގެ ތޮށިގަނޑު ހަރުވާނެއެވެ. ޖެހިޖެހިގެން ކޮންމެފަހަރަކު ރީނދުލަށް ދޫދެންޏާ ވާނެގޮތް ދެނެވޮޑިގެންވަނީ ﷲ އެވެ. ރީނދުލުން ސަލާމަތްވެ ދުލުން ޙައްޤުބަސް ބޭރުވާނީ ކޮންދުވަހަކުން ބާވައެވެ؟\nއެވިސްނުމުގައި އޮއްވާ ނިދިއްޖެއެވެ. ހޭލެވުނީ ގަޔަށް ހޫނުވެގެންނެވެ. އަސްތާ! މިއޮއްގެން އަހަރެމެން ތާހެއްގެ މަތީގައި ފިހެނަގަނީއެވެ. ބްރެކްފާސްޓް ގެ ބިސްގަނޑަށް އަހަރުމެން ފިހެލައިގެން ކާން ފިރިމީހާ އެއިނީ އުލަކާ ވަޅިއަކާ ހިފައިގެން ނިކަން ހެވިފައެވެ. ދެތިން ސްޓެޕް ކުރިއަށް ވިސްނާލާއިރު އަހަރެމެން ދެންދާން އޮތީ ފިރިމީހާގެ ބަނޑުން އަސްލު ސިޔާސީ މައިދާނަށެވެ. ސިޔާސީ ނުވެވެނީސް، ބިމާ ދީން ސަލާމަތްކުރަމާހެއްޔެވެ؟\nPosted by Mohamed Siruhan at 9:48 PM\nAnonymous November 19, 2011 at 3:12 AM\nVarah bodu thedheh ekoi thi bunee\nAnonymous November 25, 2011 at 6:56 PM\nWhen Maldivians were non Muslims Allah gave them Hidhaaya, so they are Muslims.\nIslam is the best, when we follow islam we are following the best. We don’t want go backward the Jaahilyya and worship idols.\n17. … so announce the Good News to My Servants,-\nThanks to Mohamed Siruhan\n(Zumar, Chapter: 39)\n18. Those who listen to the Word, and follow the best (meaning) in it: those are the ones whom Allah has guided, and those are the ones endued with understanding. (Zumar, Chapter: 39)\nޖޭޖޭ ރޮބިންސަންއަށް އެވޯޑެއް\nޢިއްޒަތްތެރި ރައީސް މީހާއަށް\nޑިމޮކްރަސީ، ސިޔާސީ ގުއިރޯނެއްގައި ޖެހި ތަރަވެއްޖެ....\n'' ޑިމޮކްރަސީއަކީ ވަކި ދީނެއް '' - ޕިއްލޭ\nއެ އައީ އޮޔާ\nރައީސް ނަޝީދަށް ލާދީނީ އެވޯޑެއް....


ޞުލްހަވެރި މުޖުތަމައަކީ މީހުންނަށް އަދަބުދޭން ޖެހޭ މުޖުތަމައެއްނޫން - ހޯމް މިނިސްޓަރ ޢިމްރާން ޢަބްދުالله - GOV.MV\nޚަބަރު ޞުލްހަވެރި މުޖުތަމައަކީ މީހުންނަށް އަދަބުދޭން ޖެހޭ މުޖުތަމައެއްނޫން - ހޯމް މިނިސްޓަރ ޢިމްރާން ޢަބްދުالله\nރަނގަޅު ޞުލްހަވެރި މުޖުތަމައަކީ މިހުންނަށް އަދަބުދޭން ޖެހޭ މުޖުތަމައެއްނޫންކަމަށް މިނިސްޓަރ އޮފް ހޯމްއެފެއާޒް ޢިމްރާން ޢަބްދުالله ވިދާޅުވެއްޖެއެވެ.\nޝާއިޢުކުރީ : 31 އޯގަސްޓު 2021\nއެންމެފަހުން އަދާހަމަކުރީ : 31 އޯގަސްޓު 2021\nރަނގަޅު ޞުލްހަވެރި މުޖުތަމައަކީ މިހުންނަށް އަދަބުދޭން ޖެހޭ މުޖުތަމައެއްނޫންކަމަށް މިނިސްޓަރ އޮފް ހޯމްއެފެއާޒް ޢިމްރާން ޢަބްދުالله ވިދާޅުވެއްޖެއެވެ. އެމަނިކުފާން މިހެން ވިދާޅުވީ ނ.މާފަރު ޕޮލިސް ސްޓޭޝަން ރަސްމީކޮށް ހުޅުވުމަށް ރޭ އެރަށުގައި ބޭއްވި ރަސްމިއްޔާތުގައި ވާހަކަފުޅުދައްކަވަމުންނެވެ. މިނިސްޓަރ ވިދާޅުވީ ރަނގަޅު ޞުލްހަވެރި މުޖުތަމައަކީ މީހުން ބަންދުކުރަންޖެހޭ މުޖުތަމައެއްނޫންކަމަށެވެ. މިނިސްޓަރ ވިދާޅުވީ ޞުލްހަވެރި މުޖުތަމައަކީ ޖަލުތަކުގެ ފަހަތަށް ނުވަތަ ތޭރިތަކުގެ ފަހަތަށް އެމުޖުތަމައުގެ ބޮޑު އަދަދެއް ލައިގެން އެކަމަށްޓަކައި ބޮޑަތި ހޭދަތަކެއްކޮށް، މައިންބަފައިންނާއި ތިމާގެ މީހުން ކަރުނައަޅަންޖެހޭ ކަމެއްވެސްނޫންކަމަށެވެ.\n"އެހިސާބަށް ނުގޮސް އަޅުގަނޑުމެންގެ މުޖުތަމައު ސަލާމަތްކުރެވޭނީ އަޅުގަނޑު ހިތުން އަޅުގަނޑުމެން އެންމެން އެކުގައި މަސައްކަތްކޮށްގެން. " މިނިސްޓަރ ވިދާޅުވިއެވެ.\nމުޅި ރާއްޖޭގައި ފުލުހުންގެ ޚިދުމަތް ޤާއިމްކުރެއްވުމަށް ކުރައްވަމުން ގެންދަވާ މަސައްކަތްތަކަށްވެސް މިނިސްޓަރ މިރަސްމިއްޔާތުގައި އަލިއަޅުއްވާލެއްވިއެވެ. މިނިސްޓަރ ޢިމްރާން ޢަބުދުالله ވިދާޅުވީ ރައީސުލްޖުމްހޫރިއްޔާ ދެއްވާފައިވާ އިރުޝާދަކީ ކުރިއަށް އޮތް ތިން އަހަރު ދުވަހުގެ ތެރޭގައި ރާއްޖޭގެ ހުރިހާ ރަށެއްގައި ފުލުހުންގެ ޚިދުމަތް ޤާއިމްކުރުމުގެ އިރުޝާދުކަމަށެވެ. އެއީ ވަރަށް ބޮޑު، އެކަމަށްޓަކައި ދައުލަތުން ވަރަށްބޮޑު ހޭދައެއްވެސް ކުރަންޖެހޭކަމެއް ކަމަށެވެ. އެހެންނަމަވެސް ރައްޔިތުންގެ ސަލާމަތާއި ރައްކާތެރިކަން ކަށަވަރުކުރުމަށްޓަކައި ރައްޔިތުންގެ ހަމަޖެހުން ޤާއިމްކުރުމަށްޓަކައި ރައްޔިތުންގެ އިޖުތިމާއީ ގުޅުންތަކާއި، އިޤްތިޞާދު ސަލާމަތްކުރުމަށްޓަކައި މިއަދުގެ ހާލަތުގައި ކޮންމެހެން ބޭނުންވާތީވެ، އެކަން ކުރުމުގެ މަސައްކަތް ކުރައްވަމުންގެންދަވާކަމަށް ވިދާޅުވިއެވެ.\nމިނިސްޓަރ ވިދާޅުވީ އިރާދަކުރެއްވިއްޔާ މަހެއްހާދުވަހުގެތެރޭގައި މިހާރު މިޚިދުމަތްދެމުންދާ ނިޒާމަށް މުހިއްމު ބަދަލުތަކެއް ގެންނަވާނެކަމަށެވެ. އެގޮތުން މިހާރު ޤާއިމްކުރެވިފައިވާ7ޑިވިޝަންގެ ބަދަލުގައި5ރީޖަން ކަނޑައެޅި، އެރީޖަންތަކަށް ކޮމާންޑަރުން ލެވި، އެކޮމާންޑަރުންނަކީ އިތުރު ބާރާއި، ވަޞީލަތްތަކާއި، ޚިދުމަތް ދިނުމަށް ފަހިކުރެވިފައިވާ އިސްބޭފުޅުންކަމުގައި ހަމަޖެހިގެންދާނެކަމަށް ވިދާޅުވިއެވެ. މިކަމުގެ ނަތީޖާއަކަށް ވެގެންދާނީ ރައްޔިތުންނާ ގާތުން ފުލުހުން ޚިދުމަތް ދިނުމުގައި ފަސޭހަކަމާއި، އަވަސްކަމާއެކުގައި ނިންމަންޖެހޭ މުހިއްމު ނިންމުންތައް ނިންމުންކަމަށް ވިދާޅުވިއެވެ. ނިންމުންތައް ނިންމާ ކުރިއަށްގެންދަންޖެހޭ މުހިއްމު މަސައްކަތްތަކުގައި ރީޖަން ކޮމާންޑަރުން ވަރަށް ހުނަރުވެރިކަމާއި، ޤާބިލްކަމާއެކުގައި ކުރިއަށްދިއުމުގެ މަގު ތަނަވަސްވެގެންދާނެކަމަށް މިނިސްޓަރ ވިދާޅުވިއެވެ. ހުރިހާކަމެއްގައި މައި އިދާރާގެ މައްޗަށް ބަރޯސާވެގެން ތިބުމުގެ ބަދަލުގައި ކަންކަން އަވަހަށް ނިންމުމުގައި ފަސޭހަތަކެއް ލިބިގެން ދާނެކަންވެސް މިނިސްޓަރ ފާހަގަކުރެއްވިއެވެ.\n"މީގެ ހަޤީޤީ ނަތީޖާއަކަށްވާނީ ފުލުހުންގެ ފަރާތުން ރައްޔިތުން އުއްމީދުކުރާ ހަޤީޤީ ޚިދުމަތް ރައްޔިތުންނަށް ލިބިގެންދިއުން." މިނިސްޓަރ ވިދާޅުވިއެވެ.\nމިނިސްޓަރ ރޭވެސް ވިދާޅުވީ އިންސާނީ މުޖުތަމައެއްގެ ސަލާމަތާއި، ރައްކާތެރިކަމާއި، މުޖުތަމައުގެ ހަމަޖެހުން ކަށަވަރުވެފައި އޮތުމުގެ އެންމެ މަތިވެރި ބަހާއަކީ އެމުޖުތަމައުގެ އެއްބައިވަންތަކަމާއި، ބަދަހިކަންކަމަށެވެ. މުޖުތަމައެއްގައި ބަދަހިކަމާއި، އެކުވެރިކަމާއި، އޯގާވެރިކަން އޮވެއްޖެނަމަ އެމުޖުތަމައަކީ އަމާން ރައްކާތެރި ޞުލްހަވެރި މުޖުތަމައެއްކަމަށް ވިދާޅުވިއެވެ.


Mirror Mirror on the Wall: Enme Reethi Terrorist aky Kaaku? | Dhiislam\nމިރަރ މިރަރ އޮން ދަ ވޯލް، އެންމެރީތި ޓެރަރިސްޓަކީ ކާކުހެއްޔެވެ؟\nސެޕްޓެމްބަރ 11 އަށް ފަހު ޓެރަރިސްޓު މިލަފްޒު އުފުލާ ބަޔަކީ އިސްލާމުން ކަމަށް ހުޅަނގުން ނިންމިއެވެ. މި ނިންމުމާ މުޅިދުނިޔެ އިއްތިފާޤުވެއްޖެހެން މިހާރު ހީވާންފަށައިފިއެވެ. ރޭޑިއޯ ހުޅުވާލިއަސް ޓީވީ ހުޅުވާލިއަސް ނޫހެއްހުޅުވާލިއަސް ފެނި އިވިދަނީ މުޅީންވެސް ޓެރަރިސްޓު ހަމަލާތަކުގެ ޚަބަރުތަކެވެ. މި އެކަނިވެރި ދިވެހިރާއްޖެއަށް ވެސް މިއޮތީ ޓެރަރިސްޓުންގެ ބިރުވެރިކަން ފޯރާފައެވެ. ސްކޫލު ކުދީންނަށް ޓެރަރިޒަމްގެ ހަމަލާތަށް ދެމުން ދާތާ ވަރަށް ގިނަޒަމާންތައް ވެދާނެހެންވެސް ހީވެއެވެ. ޤައުމުގެ ދިފާޢުގައި އުޅޭ ސިފައިން ކޮންމެދުވަހަކު ޓެރަރިސްޓު ހަމަލާތަކަށް ތަމުރީނު ލިބިގަނެއެވެ.\nއަހަރެމެން ކުޑައިރު ހާދަ އަމާން އޮމާންކޮން އޮތްތަނެކެވެ. އޮމާންކަމުންގޮސް ހާދައޮމާނޭ ބުންޏަސް ދޮގަކަށް ނުވާނެއެވެ. އެދުވަސްވަރު ޓެރަރިސްޓުން އުފަންނުވީ ކީއްވެބާވައެވެ؟ ޓެރަރިސްޓު ހަމަލާތައް އަތުވެދާނެތީ އަހަރެމެން ބިރެއްނުގަނެއެވެ. މާހައުލުގައި އެއްވެސް ގަޑުބަޑުކަމެއް ނެތެވެ. އިސްވެ ބުނި އަމާން އޮމާންކަން މާޒީ އަށް ވަދެ ތާރީޚުފޮތް ތަކުގެ އެތެރޭގައި ފިލައި ބޮނދައިފިއެވެ. މިހާރު މިފެންނަނީ ޓެރަރިސްޓު ހަމަލާތަކަށް ތައްޔާރުވާން ސިފައިން ތައްޔާރުވާ ތަނެވެ. ރާއްޖޭގައި އެފަދަ ސިފައިން ލަނީ ކަޅު ކުލައިގެ ޔުނީފޯމެކެވެ. ދުވަހެއްދުވަހަކަށް ދަނީ މިބުނި ސިފައިންގެ އަދަދު ގިނަވަމުންނެވެ. އެސިފައިން ވަކިކުރަން އަހަރެންނަށް އެގޭގޮތަކީ ބައެއްމީހުން ހުންނަނީ ފުރާންސުގެ ސްޓައިލަކަށެވެ. އަނެއް ބައި މީހުން ހުންނަނީ ވައްހާބީންނޭ މިކިޔޭ މީހުންހުންނަގޮތަށް ތުނބުޅި ދިގުވެސް ކޮށްފައެވެ. ފަހަރެއްގައި އެއީ ޓެރަރިސްޓުންނަށް ފާރަލާ މީހުންނަށްވެސް ވެދާނެއެވެ. ނުވަތަ އެމީހުންނަށް އޮޅުވާލައި ސަލާމަތްކަން ހޯދަންވެސް ވެދާނެއެވެ. ކޮންމެއަކަސް ސިފައިން މިދަނީ އަންނަން މިއުޅޭ ހަމަލާއަށް ވަރަށް ބޮޑަށް ތައްޔާރުވަމުންނެވެ. އެމީހުންގެ އަދަދުގެ ގިނަވަރަކީ އެއްތަނަށް އެއެންމެން ޖަމާވެއްޖެނަމަ އޭގެން މީހެއްގެ ގައިގާ ނުޖެހޭނެ ގޮތަކަށް އިނގިލިކުރިވެސް ބިންމަތީ ނުޖެއްސޭނެއެވެ.\nމީގެ އަނެއް ކޮޅުން ސިފައިން ގަދަކުރާވަރަކަށް ޓެރަރިސްޓުންގެ ޓްރޭނިން ވަރުގަދަކުރެއެވެ. ސިފައިން ބަލިކަށިއިރު ޓެރަރިސްޓުން އެއްވެސް ހަމަލާއަކަށް ތައްޔާރުވާތަނެއް ނުވަތަ ޚަބަރެއްވެސް ނުލިބެއެވެ. ނަމަވެސް މިހާރު އެބައިމީހުންދަނީ ވަރަށް ބޮޑަށް ހަމަލާއަކަށް ތައްޔާރުވަމުންނެވެ. ޒަމާނީ ޓެކްނޮލޮޖީގެ އެހީގައެވެ. ތަފާތުވައްތަރުގެ އޮޓަމެޓިކު ހަތިޔާރާއި އެކިކަހަލަ ކެމިކަލް ނުވަތަ ބައިލޮޖިކަލް ހަތިޔާރުތަކެވެ. ތޫނު ހަތިޔާރުތަކުގެ ވާހަކަ ރަނގަޅުވާނީ ނުދެއްކިއްޔާއެވެ. ފަހަރެއްގައި ތިބާ ބިރުން މިލިޔުން ނުކިއެނީސް ހޭނެތިގެން ވެއްޓިދާނެއެވެ. ޓެރަރިސްޓުން ދަނީ ރާއްޖޭގެ އެކިކަންކޮޅުތަކުގައި އަތްގަދަކޮށް ވަކިހިއްޕައި އެބައިމީހުންގެ ކޭމްޕުތައް އަޅަމުންނެވެ. މާލޭގައިވެސް އެބައިމީހުންގެ އައްޑާތައް ހެދިފައި އެބަހުއްޓެވެ. އަރެންވެސް އެފަދައައްޑާތަކަށް ދަމެވެ. އަހަރެން މިވާހަކަބުނުމުން ފަހަރެއްގައި ހައްޔަރުކޮށްފާނެއެވެ. އަހަރެންނަށް ކަނޑައެޅިގެން އެނގޭގޮތުގައި މިކަމަކީ ދިވެހި ސަރުކާރަށް ވަންހަނާވެގެން ހިނގާކަމެއްނޫނެވެ. އެކަމުގެ ހެކި އަހަރެންގެ އަތުގައި އެބަހުއްޓެވެ. މައުމޫނުގެ ސަރުކާރުންވެސް މިކަން ވަރަށް ފުޅާކޮށް ގެންގޮސްފައިވެއެވެ. އަންނީގެ ސަރުކާރުންވެސް ދަނީ މިކަމުގައި ފުރިހަމައަށް ބައިވެރިވަމުންނެވެ. ޓެރަރިސްޓުންގެ ހަތިޔާރުތަށް ރާއްޖެ އެތެރެކުރުމުގައި ބޮޑެތި ވިޔަފާރިވެރީންވެސް ދަނި ބައިވެރިވަމުންނެވެ. މިހިރަމިހިރަ ކަންކަމަކީ އަހަރެންގެ ކުރިމަތީ މިހާރުވެސް ހިނގާ ކަންކަމެވެ. އަހަރެންގެ އަތުގައި ވާ ހެކިތައް ހަރުވެފައި ވަރުގަދައެވެ. އޭގެން ޖަހައިފިނަމަ ޤާޒީންނާއި ޤާނޫނީ ވަކީލުން ނޫނެކޭ ނުބުނެ ހަމަބިމަށް ތިރިވާނެއެވެ.\nޓެރަރިސްޓުންގެ ކަންތައް ގޮސްފައިވާ ހިސާބަކީ އެމީހުންގެ ނެޓްވޯކުތައް މުޅިދުނިޔޭގައިވެސް ވަނީ ފަތުރާފައެވެ. ދުނިޔޭގެ މަޝްހޫރު މުއްސަދީންނާއި ގުޅުންއޮވެއެވެ. އެމީހުންގެ ޚަރަދުގައި ޓެރަރިސްޓުން ތަމްރީނުކޮށްދެއެވެ. ހަތިޔާރުތަށްވެސް ހޯދާދެއެވެ. މިގޮތުން ބޭރުގެ އެކިއެކި ޤައުމުތަކުން ތަމްރީނުވެގެން އައިސްތިބި ދިވެހީންނާއި ބޭރު މީހުން މިހާރުވެސް މިދިވެހިރާއްޖޭގައި ހަރަކާތްތެރި ވަމުން އެބަދެއެވެ. އެބައިމީހުންނަކީ ކޮންބައެއްކަން ދިވެހި ސަރުކާރަށް ވެސް އެނގެއެވެ. އޭގެތެރެއިން ބައެއްމީހުން އެހެން ކުށްކުށުގައި ހޯދާނުފެނިގެން ޓީވީން ދައްކާހަދައެވެ.\nކޮންމެއަކަސް ސިފައިން މިހާރުތިބީ އަތުވެދާނެ ހަމަލާއަކަށް ފުރިހަމައަށް ތައްޔާރުވެގެންނެވެ. އެމީހުންތިބީ ފައިތިލަ ސާބިތުކޮށްގެންނެވެ. ފައިތިލަ ބިމުތެރޭގައި ގަދައަށް ހަރުކޮށްފައެވެ. ނަމަވެސް އާއްމުން ތިބީ ނުތަނަވަސް ވެފައެވެ. އެމީހުން ނުތަނަވަސް ވަނީ ޓެރަރިސްޓުން ހަމަލަދީ ހިފާފާނެތީއެއްނޫނެވެ. އެކަމަކު ސިފައިން ގިނަވާތީއެވެ. އެމީހުން އެބުނާ މިނިވަންކަމާއެކު ރީތިމަންޒަރުތައް ނުފެންނާތީއެވެ. މިނިވަން ކަމާއެކު ގުޅުންތައް ނުހިންގޭތީއެވެ. ޒުވާން އަންހެންކުދީން އަދި ވަކީން ރުޅިގަދަވާހެންހީވެއެވެ. ވާނީވެސް އެހެންތާއެވެ. ރައްޓެހިވެގެން އުޅޭކުއްޖާގައިގައި އޮމާންކަމާއިއެކު ފިރުމާލެވޭކަށްނެތެވެ. ސިފައިން ފުރިބަރާވެފައެވެ. ސެކިއުރިޓީ އެހާ ވަރުގަދައެވެ. ޓެރަރިސްޓަކަށް ވެދާނެތީ ބައްޕަ އެކަމަކު ވަލީއެއްނުދެއެވެ. ޕާޓޭ ރައްޓެހީންތައް ގެއްލި ވަތްނުވަތްތަނެއް ނޭނގެއެވެ. ހީވަނީ ސިފައިންނަށް ފިލަންވެގެންހެންނެވެ. ދިވެހިޖައްވު މުޅިން ބަދަލުވެއްޖެއެވެ.\nދިވެހީން މިހާރު ބޭނުންވެފައިތިބީ ޓެރަރިސްޓުން އެމީހުންގެ މައްޗަށް އަތްގަދަކުރުމަށެވެ.\nޙަސަނަކީ ވެސް ސިފައިންނާއި ވަރަށް ގުޅުންބޮޑު މީހެކެވެ. އޭނާގެ ވަޒީފާއަކީ ކަޅުހެދުންލީ ސިފައިންގެ ޔުނީފޯމް ދޮވުމެވެ. އޭނާ ހަމައެކަނި ޔުނީފޯމް ދޮންނަނީއެއްނޫނެވެ. ދޮވެފަ އިތުރަށް މީރުވަސްވެސް ދުއްވައެވެ. މިކަމުން ސިފައިންގެ އެވަޒީފާ ނުގެއްލި ހިފެހެއްޓެއެވެ. އެކަމަކު ޙަސަނުގެ ވަރަށް ބޮޑުހިތާމައެއް އޮވެއެވެ. އޭނާ އިންނަން އުޅޭ ކުއްޖާ، ފާތުން ޙަސަނު އަދާކުރާ ވަޒީފާ އާ ޤަބޫލެއްނޫނެވެ. އަދި ފާތުންގެ ބައްޕަވެސް އެކަމާ އެހާ ގަޔާއެއްނުވެއެވެ. ޙަސަނަށް ފާތުންނާއި ކައިވެނި ކުރެވެން އޮތީ އެވަޒީފާ ދޫކޮށްލާފައެވެ. ޙަސަނަށް ކޮންމެދުވަހުވެސް ނިދެނީ އެކަމުގެ ފިކުރުގައި އޮއްވައެވެ. ހަސަނު މިހާރު އެއޮތީ އަތްދަށުގައި ބޯ ބާއްވައިގެން ބޮލާއި އަތާއެކު ބާލީހުގައި ފިކުރުން ފުރި ހަދާނެ ގޮތް ހުސްވެފައިވާ ބޯ ބާއްވައިގެންނެވެ. އެޓޮމްއެއްގެ ތެރޭގައި އިލެކްޓްރޯންސް ދަތުރުކުރާހެން ފިކުރުތައް ޙަސަނުގެ ސިކުނޑީގައި ދަތުރުކުރަނީއެވެ. އެހެން އޮއްވާ ދުރުރާސްތާ އެންމެވަރުގަދަ ޓެރަރިސްޓުން ފޮނުވާކަހަލަ މިސައިލެއް ގެ އަޑު ޙަސަނަށް އިވުނުހެން ހީވިއެވެ. ޙަސަނުގެ ބޯނުގޮވީ ކިރިޔާއެވެ. ތެދެކެވެ ޓެރަރިސްޓުންގެ ޙަމަލާތައް ފެށީއެވެ. ޙަސަނަށް ފުރަތަމަވެސް ވިސްނުނީ ފާތުންނަށްވެދާނެ ގޮތަކާ މެދުގައެވެ. ދުވެފައިގޮސް ފާޚާނާއަށް ވަދެ މޫނުބަލާލޯގަނޑުން މޫނުބަލާލިއެވެ. އެވަގުތު ޙަސަނު ހަދާންވީ ޙަސަނު ޓެރަރިސްޓެއްގެއަތުން ގަނެފައި އޮތް ހަތިޔާރެއްގެ މަތީންނެވެ. ދުވެފައިގޮސް ހަތިޔާރުހިފައިގެން ނުކުތީ ބޭރުބަލާލާށެވެ. ބެލްކަންޏަށް ނުކުމެ ފާތުންގެ ގެ ފެންނަހިސާބުގައި ހުއްޓުނެވެ. ޓެރަރިސްޓުންގެ ހަމާލާތަސް ފެށުނީއެވެ. ޖެހޭގަދަވައިގާ ސިފައިންތައް ކަޅުހެދުމުގައި ހަރަކާތްތެރިވާން ފަށައިފިއެވެ. ޓެރަރިސްޓުން ފުރަތަމަވެސް ޖެހީ ހުދުކުލައިގެ ހުންނަ ފާޑެއްގެ ކެމިކަލްއެކެވެ. ސިފައިން ބަލިކޮށްލާށެވެ. ސިފައިންނަށް އެއިގެން ސަލާމަތް ނުވެވި އުޅެނިކޮން އޮޓޮމެޓިކު ހަތިޔާރަކުން އެ ހުރިހާ ސިފައިން ބިމާ ހަމަކޮށްލައިފިއެވެ. ޙަސަނުގެ މޫނަށް ކޮންމެވެސް ވަރަކަށް ޙަމަލާއެރިއެވެ. ލޭ ފައިބަންފެށުމުން ހަސަނު ކުޑަ ބޭސްމަލަންކޮޅެއް ހިއްޕާލިއެވެ. ޓެރަރިސްޓުން ދެންހެދި ގޮތަކީ ފާޑެއްގެ ދިޔާކެމިކަލެއް ޖެހިއެވެ. ހަސަނަށް އޭގެ އަސަރު ވަރަށް ބޮޑަށްކުރިއެވެ. އެކަމަކު ކުޑައިރުކޮޅަކު ދިލަނަގާލާފައި ހުއްޓިއްޖެއެވެ. ހަސަނު ހިތަށްއެރިއެވެ. ޓެރަރިސްޓުން އެހާވަރުގަދަ ހަތިޔާރުހޯދަނީ ކޮންތާކުންބާވައެވެ؟ ފުރަތަމަ ޙަމަލާގައިވެސް އެމީހުން ކާމިޔާބު ކުރީއެވެ. އެއޮއް ވަރުގަދަ ސިފައިންގެ ލަޝްކަރު ބިމާ ހަމަކޮށްލީއެވެ. މަރުވި ސިފައިން ވަޅުލާނިމިއްޖެއެވެ. ހަސަނު ގެއިން ނުކުތީ ފާތުންގެ ޚަބަރު ބަލާލާށެވެ. އަސްތާ ގޭދަށު އެންމެންވެސް ތިބީއުފަލުންނެވެ. ގާތް ރަހުމަތްތެރީންނާވެސް ބައްދަލުވިއެވެ. އެންމެންވެސް ތިބީ ޓެރަރިސްޓުންނަށް ކާމިޔާބު ލިބުމުން ވަރަށް އުފާވެފައެވެ. ފާތުންވެސް ވަރަށް އުފާވާނެތާއެވެ. ހަސަނު ހިތަށްއެރިއެވެ. ހަސަނު ވަރަށްބާރަށް ގޮސް ސަލާންވެސް ނުގޮވާ ފާތުންމެންގެ ގެއަށް ވަދެއްޖެއެވެ. ފާތުންނަށް ޙަސަނުފެނުމުން ވަރަށް އުފާވިއެވެ. ވާނީވެސް އެހެންތާއެވެ. ލޯބިވާ ޙަސަނު ޓެރަރިސްޓު ޙަމާގައި މަރެއްނުވެއެވެ. ނަމަވެސް ފާތުންނަން އެއްކަލަ ބޭސް މަލަންކޮޅު ފެނުމުން އައިސް ފިރުމާލިއެވެ. އަދި ބުންޏެވެ ހާދަ އޮމާނެވެ. އޭރު ރައީސްގެ ޚިތާބު ޓީވީންގެނެސްދެއެވެ. ސުނާމީ ރާޅު ރަޙުމަތުގެ ރާޅަކަށް ބަދަލުވިގޮތަށް ޓެރަރިސްޓު ޙަމަލާވެސް ދިވެހީން އުފާވާކަހަލަ ޙަމަލައަކަސް ވީއެވެ. ކުރީގެ އަމާން އޮމާން ޖައްވު އަނެއްކާވެސް ފެނުނީއެވެ. އެކަމަކު ދޭތެރެދޭތެރެއިން ސިފައިން ގަދަކޮށްލާއިރަށް ޓެރަރިސްޓު ޙަމަލާތައް އާދެއެވެ. އެގޮތުގައި ދުވަސްތައް ފާއިތުވަމުންދެއެވެ. އެކަން ޢާންމުކަމަކަށްވެ މީހުންހޭނިއްޖެއެވެ. މިހާރު ޓެރަރިސްޓު ޙަމަލާތަކަކީ ބިރުވެރިކަމެއްނޫނެވެ. ފާތުންނާ ޙަސަނުގެ ކައިވެނިވެސް ކުރެވިއްޖެއެވެ. އެގޮތުގައި ދުވަސްތައް ފާއިތުވުމުގެ ތެރޭގައި ސިފައިންގެ ހެދުމުގެ ކުލަ ބަދަލުވާން ފަށައިފިއެވެ. ދުނިޔޭގެ އެހެން ތަންތާގައި ހިނގާ ޤަވައިދުގެ ދަށުންނެވެ. ގިނަދުވަސް ވާ ސިފައިންނަށް މަހުމާތަކާއި ތަރިތައް އަރާފަދައިންނެވެ. ކޮންމެކަމަކަށްވެސް އަލާމާތެއް ވާނެތާއެވެ. ޙަސަނު ހިތަށް އެރިއެވެ. ޙަސަނަށް މިދެން ޓެރަރިސްޓު ޙަމަލާތަކުގެ ނިމުންކަން އެނގިއްޖެއެވެ. ޙަސަނުމެންގެ އުފާވެރި ޙަޔާތް ނިމުމަކަށް އަންނަނީކަން އެނގިންޖެއެވެ. ޙަސަނު މި ޙިޔާލުގައި ހުއްޓާ ފާތުންވެސް އެތަނަށް އައެވެ. ފާތުންނަށްވެސް މިވާނުވާ އެނގިއްޖެކަހަލައެވެ. ޙަސަނު ގޮސް އަލަމާރި ހުޅުވާލާފައި ޙަސަނުގެ ރައްޓެއްސަކު ދީފައިވާ ޙަދީޘްފޮތެއް ނެގިއެވެ. މަރުވުމުގެ ކުރީން މާތްވި އިސްލާމްދީނުގެ މައުލޫމާތު އޮޅުންފިލުވުމުގެ ގޮތުންނެވެ. ޙަޤީޤީ ޓެރަރިސްޓުން އެނގިގަތުމުގެ ޤަސްދުގައެވެ. ޙަސަނު ގަނޑުތައް އުކަމުންދަނިކޮން ފެނުނީ " ތިޔަބައިމީހުންގެ ތުބުޅިތައް ދިގުކުރާށެވެ. އަދި މަތިމަސްތައް ކުރުކުރާށެވެ." ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައި ވަނިކޮށެވެ. ޙަސަނަށް ވިސްނުނީއެވެ. މިއޮއް ހުރިހާދުވަހު އަހަރެންނަށް ޙަމަލާ މިދެވުނީ ޙައްޤާއި ދެކޮޅަށެވެ. އަހަރެންގެ ރީތި ތުބުޅިއާ ދެކޮޅަށެވެ. ރަސޫލާ ޞައްލަﷲ ޢަލައިހި ވަސައްލަމް ލޯބިކުރައްވާ ގޮތާ ދިމާ އިދިކޮޅަށެވެ. ފިޠުރަތާވެސް ދެކޮޅަށެވެ. މިއޮއް ހުރިހާ ދުވަހު މިއުޅެވުނީ ޓެރަރިސްޓެއްގެ ގޮތުގައެވެ. ޙަސަނުގެ ތުބުޅި މިހާރު ހުރީ ތަންތަން ކޮޅު ހުދުވެފައެވެ. ދެން ތުބުޅިއަށް އެއްވެސް ޙަމަލައެއް ނުދޭން ޙަސަނު ޢަޒުމްކަނޑައެޅިއެވެ. މީހުން ކިތަންމެ އެއްޗިއްސެއް ކީކަމުގައިވިޔަސް މެއެވެ. ފާތުން ވެސް އެގޮތާ ގަޔާވިއެވެ. ޙަސަނުގެ ތުބުޅިބާލާ ހަތިޔާރުތަކުގެ ވަޒީފާ ބަދަލުވީއެވެ. އެހަތިޔާރުތަކުގެ ނަންވެސް ބަދަލުވީއެވެ. ޙަސަނުވެސް ބަދަލުވީއެވެ. ޙަސަނުގޮސް ލޯގަނޑު ކުރިމައްޗަށް ހުއްޓުނެވެ. ލޯގަނޑުގެ ތެރޭން ހަސަނުގެ ސޫރައިގެ ފަހަތުގައި ފާތުންގެ ސޫރަވެސް ފެންނަން ހުއްޓެވެ. ޙަސަނު ލޯގަނޑަށް ބަލަން ހުރެ ސުވާލުކުރިއެވެ . އަހަރެން ރީތީ މިހާރުހެއްޔެވެ؟ ނުވަތަ ޓެރަރިސްޓެއްގެ ގޮތުގައިހުރި އިރުހެއްޔެވެ؟ އެތަން ބަލަންހުރި ފާތުން ހުރީ ފެންކަޅިވެފައެވެ. ވާނީވެސް އެހެން ތާއެވެ. ޙަސަނުގެ ރީތިކަން މިފެނުނީ އުމުރުން ދުވަސްވެ ގައިބާރުދެރަވި ފަހުންނެވެ.\nތިބާގެ ތުނބުޅި ބާލަން ތޯއެވެ؟ ތިބާގެ ތުނބުޅި ނުބާލާހުއްޓަސް އުމުރު ނިމޭއިރުވެސް ތިބާގެ ތުނބުޅި މިލިޔުންހާ ދިގެއްނުވާނެއެވެ.\n27 ޖެނުއަރީ, 2010 | 10:40\nސިރޫގެ ލިޔުންތައް ހަމަ ހަގީޣަތުގައިވެސް ވ އާރޓިސްޓިކެވެ.. މިލިޔުންވެސް ސްލީޕިންބިޔުޓީގެ އެ ޑައިލޮގްކޮޅާ މަރގް ކޮށްލާފައި މިވަނީ ވަރަށްވެސް ހިނަމި ހެޔޮކޮށްނެވެ. މާޝާﷲ! ކީޕްއިޓްއަޕް :)


ވާށެ އޯގާ ހިތާ 11 | Esfiya - Dhivehi Vaahaka Site\nކްލިނިކް ހުޅުވުމުގެ ރަސްމިއްޔާތު އޮތީ ހެނދުނު ނުވައެއް ޖަހާ އިރުގައެވެ. ޒިޔަމް ހެނދުނު ހެނދުނައި ތެދުވެގެން ހުރިހާ ކަމެއް އިންތިޒާމް ކުރެވިފައި ވަނީ ރަގަޅަށްތޯ ބެލުމަށް އެތަނަށް ދިޔައެވެ. ޒިޔަމް ކްލިނިކަށް ދިޔައިރު ޝަމްހާ ލޯގަނޑު ކުރިމަތީގައި ފަރިވަމުން ދިޔައީ ބޮޑު ރަސްމިއްޔާތަށް ތައްޔާރުވުމަށެވެ. ޒީންއަށް ގަޑި ޖެހޭ އިރުވެސް ލޯގަނޑުން ޖާގައެއް ނުލިބޭނެކަން އެނގި ފާހަނާއިގައި ހުރި ލޯގަނޑުގެ ބޭނުން ހިފިއެވެ.\nސިޓިންރޫމުގައި ހުރި ޒިޔަމް އިރުކޮޅުކޮޅައި އަތުކުރީ އޮތް ގަޑިއަށް ބަލަމުން ދިޔައީ ޝަމްހާއާއި ޒީން ތައްޔާރުވެގެން ނުކުންނާނެ އިރަކަށެވެ. ރަސްމިއްޔާތު ފެށެން ތިރީސް މިނިޓަށް ވެފައި ވަނިކޮށް ޝަމްހާ ކޮޓަރިން ނުކުތެވެ. އަދި ފަހަތުން ޒީންވެސް ނުކުތެވެ. ގަދަ މޭކަޕަކާއި އެއްކޮށް ދިގު ރަތް ކުލައިގެ ހެދުމެއްގައި ޝަމްހާ ހުރި އިރު ފެންނަ ކޮންމެ ޒުވާން ފިރިހެން ކުއްޖެއްގެ ހިތާއި ކުޅެލާނެ ކަމުގެ ޔަގީންކަން ތުންފަތް މަތީވި ހިނިތުންވުމުން ދައްކުވައި ދެއެވެ. ހުރިހާ ފިރިހެނުންގެ ނަޒަރު ޝަމްހާއަށް އަމާޒު ވިޔަސް އެދަލުގައި ޒިޔަމްގެ ނަޒަރެއް ނުޖެހުނެވެ. ޒިޔަމްއަށް ކަޅި ނުލައި ޒީންއާއި ދިމާލަށް ބަލަން ހުރެވުނީ ޒީން އާއި އަޅައިކިޔޭ ވަރުގެ އެއްވެސް ސިފައެއް ޝަމްހާ ގައިގައި ނެތުމުންނެވެ. ޒިޔަމްއަށް ފެންނަމުން ދިޔައީ ޒީން ތުންފަތުގައި ވި މަޑު ފިޔާތޮށި ކުލައިގެ ލިޕްސްޓިކެއް ނޫނެވެ. އަދި ލޮލުގައި އަޅާފައިވާ އަނދުނާއި އެހެން މޭކަޕެއް ނޫނެވެ. އެހެނަސް ޒިޔަމްގެ ހިތް ފުރެމުން ދިޔައީ ޒީންގެ ތުންފަތް މަތީގައި ވި މައުނަވީ ހިނިތުންވުމުންނެވެ. ލޮލުން ވިދާލަމުން ދިޔަ މައުސޫމް ބެލުމުންވެ.\nޒިޔަމްގެ ބެލުން ޒީންއަށް އަމާޒުވެފައި ހުރުމުން ޝަމްހާގެ ހިތުގައި ހަސަދައިގެ ހުޅުރޯވި ކަހަލައެވެ. އަވަސް އަވަހަށް ގޮސް ޒިޔަމްގެ ކުރިމައްޗަށް އަރައި އަތުގައި ހިފާލަމުން ބޭރަށް ދާން އުޅުނެވެ. ޝަމްހާ އޭނާގެ އަތުގައި ހިފައިގެން ދިޔައިރު ޒިޔަމްއަށް ފަހަތް ބަލައި ކެތްނުކުރެވުނީ އަދިވެސް ޒީންގެ ސޫރަ ދެކިލުމަށް އެހިތް އެދޭލެއް ބޮޑުކަމުންނެވެ. ޒީން އެމީހުންގެ ފަހަތުން ދިޔައީ ޔުމްނުއަށް މެސެޖުކުރަމުންނެވެ. އެހެންކަމުން ޒިޔަމް ބަލާކަމެއް ނޭނގެއެވެ.\nޒިޔަމް ކްލިނިކު ހުންނަ ހިސާބަށް ދާން ސައިކަލަށް އެރިއެވެ. އެގޭގެ މީހުންވެސް ދާން ބޭނުންވާތީ ޓެކްސީގައި އެއްމެނަށް ނުދެވޭނެތީއާއި އެކީގައެވެ. ޒިޔަމް ސައިކަލަށް އެރުމުން ޝަމްހާ ދުވެފައި ކަހަލަ ގޮތަކަށް ސައިކަލުގެ ފަހަތަށް އެރީ އެވަގުތު ސައިކަލު ކައިރީގައި ޒީން ހުރުމުން ޒީން ޒިޔަމްއާއި އެކީ ނުފޮނުވުމަށެވެ. ދެންމެ ޒިޔަމް ޒީންއަށް ބަލަހައްޓައިގެން ހުރި ގޮތުން ހިތް ބިރުގަތީ ކަންނޭނގެއެވެ. ސައިކަލަށް އަރައި މަޑު ނުވެ ޝަމްހާ ޒިޔަމްގެ ގައިގައި ކުޑޮކޮށް ހިފާލަމުން ޒީންއާއި ދިމާލަށް ބަލައި ހިނިތުންވެލިއެވެ. ޝަމްހާގެ އަތް ގައިގައި ޖެހުމުން ޒިޔަމް އަށް އުދަގޫވެ ގައިން ޝަމްހާގެ އަތް ނައްޓާލިއެވެ. ޒިޔަމް ޒީން ފެންނަ ހިސާބުގައި ހުރެ އޭނާ ދުރުކޮށްލުމުން ޝަމްހާގެ ދެބުމަ ގޮތް ޖެހިގެން ދިޔައެވެ. ނަމަވެސް އެވަރުން ދޫނުކޮށް އަނެއްކާވެސް ފަހަތުން ހިފައި ގަޔާއި ކައިރިކޮށްލިއެވެ.\nޒީން އާއި ހެދި ނޫންނަމަވެސް ޒިޔަމްއަށް އުދަގޫ ކުރިމަތިވަމުން ދާތަން ފެންނަމުން ދާތީ ޒީންއަށް ނުހީ ނުހުރެވުނެވެ. ޒީން ހުނުމުން ހިތުގައި ޖެހުނީ ޒިޔަމްއެވެ. ރުޅިއައީ ޝަމްހާއެވެ.\nރަސްމިއްޔާތު ތެރޭގައި ކަން ހިނގީ މިދެންނެވި ބީދައިންނެވެ. ހުރިހާ އަންހެން ކުދިންގެ ތެރެއިންވެސް ޒިޔަމްގެ ހިތާއި ކުޅެލޭ ވަރުގެ އަންހެން ކުއްޖެއް ނެތެވެ. ރަސްމިއްޔާތު ފަށައިގަތުމުގެ ގޮތުން ޒިޔަމް މައިކް ކައިރީގައި ހުރެ ވާހަކަ ދައްކަމުން ދިޔައިރު އަންހެން ކުދިންގެ ތައުރީފުގެ ބަސްތައް އޮހެމުން ދިޔައެވެ. ކަންފަތް ބުޑުގައި ސިއްރު ސިއްރުން ވާހަކަ ދެކެވޭ ހިދު އެއްމެންވެސް އިންތިޒާރު ކުރަމުން ދިޔައީ ޒިޔަމް އެކުއްޖަކާއި ދިމާލަށް ބަލާލާނެ އިރަކަށެވެ. މަޑު އަޅި ކުލައިގެ ގަމީހަކާއި ގަދަ އަޅި ކުލައިގެ ޓައީއެއް މަތިން ޒިޔަމް ލައިގެން ހުރީ ކަޅު ކުލައިގެ ވެސްޓެކެވެ. ބޮލުގެ އިސްތަށިގަނޑު ރީތިކޮށް ހަދައިލައިފައިވާ އިރު ލޮލުގެ ތޫނު ނަޒަރުން އެއްމެންގެ ހިތް އޭނައާއި ދިމާލަށް ލަންބުވުމުގެ ކުޅަދާނަކަން ލިބިގެންވެއެވެ. ވާހަކާއިގެ ފަށުވި ކަމާއި އަތުން ދައްކަމުންދާ އިޝާރާތުން ހަރުދަނާކަން ފެންނަމުން ދިޔައެވެ.\nރަސްމިއްޔާތު ނިމިގެން އޮތް ކުޑަ ސަޔާއި ގެޔާއި ހަމައަށް އައުމާއި ހަމައަށް ޝަމްހާ ހުރީ ޒިޔަމްގެ ފައިބުޑުގައި ވިއްދާލަފައެވެ.\nތިން މީހުންނަށް ގެޔަށް އާދެވުނު އިރު އުޑުމަތި ވަނީ ކަޅު ބޯ ވިލާތަކުން ފުރިފައެވެ. ހީވަނީ ދެއްމެ ދެއްމެ އަކު ވާރާގެ ތިކިތައް ބިންމައްޗާއި ހަމަޔަށް ފޯރާފާނެހެންނެވެ.\nޝަމްހާ ގެޔަށް އައިސް މަޑުނުވެ އެއްޗެހި ބަދަލުކޮށްގެން ދިޔައީ އައްޑޫގައި އުޅޭ އޭނާތެ ރައްޓެއްސަކާއި އެކީ ބޭރަށެވެ.\nޒީން ހެދުން ބަދަލުކޮށްގެން ނިކުތްއިރު ވާރޭގެ ކަނިތަކުން ފުރާޅު ގުގުމަމުން ދިޔައެވެ. ހުޅުވައިފައި ހުރި ދޮރުން މަޑު ފިނި ވައިރޯޅި ވަދެ ގައިގައި ޖެހިލުމާއި އެކު ވާރެއާއި ތެމިލާ ހިތް ހިތުގައި އުފެދިއްޖެއެވެ. އެބައިގައި ހުންނަ ބެލްކަނި ހުންނަނީ ހިޔާނުކޮށް ކަމުން ޒީން އެތަނަށް ނުކުތެވެ. އެޔާއިއެކު މަދު ސިކުންތުކޮޅެއްގެ ތެރޭގައި ވާރޭގެ ތިކިތަކުން ޒީން ތެމިފޯކޮށްލާއިފިއެވެ.\nޒިޔަމް ކޮޓަރީގައި އޮވެ ފޫހިވުމުން ބޭރަށް ނުކުތީ ޓީވީ ބެލުމުގެ ގަސްދުގައެވެ. ސިޓިންރޫމަށް ނުކުތުމާއި އެކު ހުޅުވާފައިވާ ބެލްކަނީގެ ދޮރުން ވާރޭގެ ކަނިތައް އެތެރެ ތެންމަނުން ދާތީ ދޮރު ލައްޕާލުމަށް އެދިމާލަށް ދިޔައެވެ. އެވަގުތު ލޮލުގައި އަޅައިގަތް މަންޒަރުން މީހާގެ ހަރަކާތް ހުއްޓިގެން ދިޔައެވެ. ވެހެމުން ދިޔަ ބޯ ވާރޭގެ ތެރޭގައި ދެއަތް ދެއަތް ކުރިމައްޗަށް ދިއްކޮށްލައިގެން އަތުގެ ތެރެއަށް ވާރޭގެ ތިކިތައް ޖަމާކުރަމުން ޒީން ދިޔައެވެ. ފެން ބޮޑެތި ތިކިތައް ޒީންގެ ހަށިގަނޑުގައި އެއްވެސް ރަހުމެތް ނެތި ޖެހެމުން ދާއިރު މަންޒަރު ބަލަން ޒިޔަމްއަށް ހުރެވުނީ އާޝޯހުވެފައެވެ. އަޅައިގެން ހުރި އާދައިގެ ބުރުގާ މޫނުގައި ތައްލަވާފައި ވާއިރު ވާރޭގެ ޝަބުނަމުން މޫނު ވިދަމުން ދިޔައެވެ.\nއެމަންޒަރު ބަލަން ކިތައްމެ ގިނައިރަކުވެސް ޒިޔަމްއަށް ހުރެވުދާނެއެވެ، ނަމަވެސް ބެލްކަނީގައި ފެން ބޮޑުވެ ޒީން ކައްސަލައިގެން ދިޔައީ ޒިޔަމްގެ ހިތް ބޭރަށް ނުކުމެދާނެ ވަރުގެ ބިރުވެރިކަމެއް ގެނެސްދެމުންނެވެ. ހުޝިޔާރު ކަމާއި އެކީ ޒީން ބެލްކަނީގެ ރޭލުގައި ޖެހި ގޯނާއެއް ވުމުގެ ކުރިން އެ އަތުގެ ތެރެއަށް ގެނެސް ހިމާޔަތް ކޮށްދިނެވެ. ޒީންއަށް އެއްފަހަރާ ލިބިގެން ދިޔައީ ދެ ހައިރާންކަމެވެ. ނޭވާ ހިފަހައްޓައިލައިގެން ދެކަކޫ ޖަހައިގެން އިން ޒިޔަމްގެ އުގު ތެރޭގައި އޮވެވުނީ ދެލޯ ތަންމިނަށް ހުޅުވާލައިގެންނެވެ. ދެމީހުންގެ ހަތަރުކަޅި ހަމަވެގެން ދިޔަ އެކުޑަ ވަގުތު ކޮޅު ތެރޭގައި އެތައް އިހްސާސެއް ހިތުގައި ފޮރުވަމުން ދިޔައެވެ.\nޖެހެމުން ދިޔަ ވައިރޯޅީގެ ފޮނިކަމަށް ވުރެ މީރު ފޮނިކަމެއް ޒިޔަމްގެ ހިތަށް ވެރިކުރުވަމުން ދިޔައެވެ. ގައިން ދިޔައީ ހީބިހި ނަގަމުންނެވެ.\nގައިގައި ޖެހި ގޯނާ ކުރަމުން ދިޔަ ވާރޭގެ ތިކިތައް މަތިން ޒީން ހަނދާން ނެތުނު ކަހަލައެވެ. ޒިޔަމްގެ މޫނު ފިޔަވައި އެހެން ތަނެއް އެތާގައި ނެތްކަހަލައެވެ. ބެލެނީ އިހްތިޔާރުން ބޭރުގައެވެ. ފިނި ވަށައިގެން ހިފާލައިފާ ވާއިރު ޒިޔަމްގެ ހޫނު ނޭވާ މޫނަށް އެޅެމުން ދިޔައެވެ. ނަމަވެސް އެ ހުވެފެނީ ދުނެޔެއިން ޒީން ބޭރުވީ ހިއްސުތަކަށް ބާރު ފޯރުވަމުންނެވެ. އަވަސް އަރުވާލައިފައި ތެދުވެ ކޮޓަރިއާއި ދިމާލަށް ދުއްވައިގެތް އިރު އަރި އަޅާލާފައި ނުވެއްޓުނީ ކިރިއާއެވެ. ރަކިވެ ދެކޯތާފަތް ރަތްވެގެން ދިޔަ ޒީން ފެނި ޒިޔަމްގެ ހިތުގައި ހިނިތުވުމެއް ކުޅެލިއެވެ. ބޯ ވާރޭގެ ތެރޭގައި ހުރެ ދެއަތުގެ އިގިލިތައް ތެމިފައި ހުރި އިސްތަށިގަނޑުގެ ތެރެއަށް މަހާލިއެވެ. އަދި ހިތާހިތައި ވެހެމުން ދިޔަ ވާރެއަށް ޝުކުރު އަދާކުރެވުނެވެ.\nކޮޓަރީގެ ދޮރު ކުޑަކޮށް ހުޅުވާލުމަށްފަހު ޒީން ބޯ ދިއްކޮށްލީ ޒިޔަމް ފެންނަ ހިސާބެއްގައި ހުރިތޯއެވެ. ވާރެއާއި ތެމިގެން ކޮޓަރިއަށް އައިއިރު އެތާނގެ ފިނިކަން އެހާ ގަދައެވެ. ޝަމްހާ ދިޔައީ އޭސީގެ ފިނިކަން ސޯޅައަށް ތިރިކޮށްފައެވެ. ހޯދާ ހޯދާ ވަރުބަލިވި އިރުވެސް ރިމޯޓެއް ނުފެނުނެވެ. އޭސީގެ ސްވިޗް އޮފުކޮށްލަން އެހާ އިސްކޮޅެއްވެސް ނެތެވެ. ޝަމްހާ ދެކެ އައީ ރުޅިއެވެ. ފެންނަ ހިސާބުގައި ނެތްކަން ނަސީބެކެވެ. އޮޅިގެން ކަމެއް ކުރެވުމުން މިހާ ވަރުކޮށްލާކަށް ނުޖެހޭނެޔޭ ކިޔައި ކުދި ކިޔަމުން ރަޖާގަނޑުން ހިމާޔަތް ލިބޭތޯ މަސައްކަތް ކުރިއެވެ. ނަމަވެސް ނޭފަތް ބެދި މީހާ ކިބިހި އެޅެން ފެށީ މަދު މިނިޓުކޮޅެއްގެ ތެރޭގައެވެ. އެވަރުންވެސް ބޭރަށް ދާން ހިޔާލު ނުކޮށް ހުރީ ޒިޔަމް ހުރެދާނެތީއެވެ.\nޒިޔަމް ފެންނަން ނެތުމުން މަޑު ފިޔަވަޅު ތަކެއްގައި ގޮސް ސޯފާގައި އިށީދެ ޓީވީއިން ދައްކަމުން ދިޔަ ޕުރޮގުރާމެއް ބަލަން ފެށިއެވެ. ދެއަށް މޫނާއި ކައިރިކޮށްގެން ދޫކޮށްލާ ހޫނު ނޭވާއިން ސަލާމަތްވެވޭތޯ އުޅުނެވެ. ފަންކާ ކަޑާފައި ހުއްޓަސް ކިބިހި އެޅުމަކަށް އެއްވެސް ބަދަލެއް އައިހެން ހީނުވެއެވެ.\nޒިޔަމް ފެންވަރައިގެން ނިކުތް އިރު ގައި އެއްކޮށްހެން ރަޖާގަނޑަކުން ފޮރުވައިގެން އިން ޒީން ފެނި ހިނިއަންނަ ގޮތްވިއެވެ. ހާދަ އަވަހަށް ފިނިވާ ކުއްޖެއްބާއޭ ހިތަށް އެރިއެވެ. ޒިޔަމް މަޑު ހިނގުމެއްގައި ގޮސް ސޯފާގެ އަނެއް ކޮޅުގައި އިށީނެވެ. ފިނި ބޮޑުވެ ތުރުތުރު އަޅަމުންދާ ޒީންއަށް ޒިޔަމް އެތާނގައި އިންކަމެއް ނޭގުނެވެ.\nޒިޔަމްއަށް ޒީންގެ ކިބިހި އެޅުމާއި ކެއްސުމުގެ އަޑު އިވުމުން މޫނުމަތީގައި ވި ހިނިތުންވުން ފަޑުވެގެން ދިޔައެވެ. އަވަހަށް ބަދިގެއަށް ވަދެ ހޫނު ސޫޕު ތައްޓެއް ތައްޔާރުކޮށްލުމަށް އުޅުނުވެ.\n“ޒީން މި ބޯލަންވީނު. އޭރުން ފިނި މަޑުވާނެއެއްނު” ސޫޕްތަށި ދިއްކޮށްލުމާއި އެކު ޒީންއަށް ބަލާލެވުނީ ޒިޔަމްއަށެވެ. ތަށިން އަރަމުން ދިޔަ މީރު ވަހާއި އޭގެން އަރާ އަވީގެ ސަބަބުން ދެކޮޅު ހަދާކަށް ނުކެރުނެވެ.\nޒީން ސޫޕު ބޮމުން ދިޔައިރު ޒީންގެ ހަރަކާތްތައް ބަލަން ޒިޔަމް ކުރިމަތީގައި ހުރި މޭޒުގައި އިށީނެވެ. ފަހަރަކަށް ފަހު ފަހަރެއް ޒީންގެ ހަރަކާތް ލަސްވަމުން ދާހެން ހީވުމުން ޒީންގެ ނިތްކުރީގައި އަތް ޖައްސާލިއެވެ. އަތަށް ވެރިވެގެން ދިޔަ ހޫނުގެ ގަދަކަމުން ޒިޔަމްގެ ހީކުރުން ރަގަޅުތޯ ބެލުމަށް އަނެއް އަތުންވެސް ބަލާލިއެވެ. ޒީން ވަރަށް ގަދައަށް ހުންއައިސްފައިކަން އެގުމުން ސޫޕުތަށި ނަގައި މޭޒުމަތީގައި ބެހެއްޓުމަށްފަހު ބޭސް ބަލައި ޒިޔަމް ކޮޓަރިއަށް ދިޔައެވެ.\nބޭސް ކައިލައިގެން ގައިގެ ވަރުދޫ ވާތީ ޒީން އޮށޯންނަން ތިރިވެލިއެވެ. އެވަގުތު ޒިޔަމް އިނީ ޒީން ކައިރީގައި ކަމުން ޒީންގެ ބޯ ބޭއްވުނީ ޒިޔަމްގެ އުގުމަތީގައެވެ. ޒީންގެ ބޯ އަބުރައި ގަތުމުން މިއިން އެއްވެސް ކަމަކަށް އަޅާލާނެ ހިތްވަރެއް އެގަޔަކު ނެތެވެ.\nދެއްމެ ފިނިވެގެން އުޅުނު ޒީންގެ މޫނުމަތިން ކުދި އޮއްދާތައް ފާޅުވެވޭ ހުއްޓެވެ. ދޭތެރެއަކުން ކަރަންޓު ޖައްސާލާހެން ރޫރޫ އަޅަމުންވެސް ދިޔައެވެ.\nޒީންގެ ހާލު ފެނި ޒިޔަމްއަށް ކުށްވެރިކުރެވުނީ އަމިއްލަ ނަފުސެވެ. ޒީން ވާރެއާއި ތެމެން ދޫކޮށްލައިގެން ހުރީ އަމިއްލަ ހިތަށް ލިބެމުން ދިޔަ އުފަލަކަށްޓަކައެވެ. އެވާރޭގެ ޝިކާރައަކަށް ޒީން ވާނެކަން ކުރިން އެގުނު ނަމަ އެއްމެ ސިކުންތަކަށްވެސް ޒިޔަމް ޒީން އެތާނގައި ނުބެހެއްޓީހެވެ.\nމުޅި ރޭ ޒިޔަމް ހޭދަކުރީ ޒީންގެ ހިދުމަތުގައެވެ. ނުނިދާ އިންނަން ޖެހުމުން އެއްވެސް ޝަކުވާގެ މިންވަރެއްވެސް ނެތެވެ. ޖީބުގައި އޮތް ރުމާ ތެއްމާލުމަށްފަހު ޒީން ގެ ނިތްކުރީގައި އަޅަމުން ދިޔައީ ހުން ތިރިކުރެވޭތޯއެވެ. ރޯގާ ޖެހިފައިވާލެއް ބޮޑުކަމުން ޒީންއަށް ނޭވާ ލެވެމުން ދިޔައީ އަގައިންނެވެ. އެވެސް ވަރަށް ވަރުންނެވެ. ދޭތެރެއަކުން ކެއްސާލާ އިރު އޭގެ ތަދު އެއްމެ ބޮޑަށް ކުރަމުން ދިޔައީ ޒިޔަމްއަށެވެ. ނިދިފައި އޮތް ޒީންގެ ލޮލުން ދޭތެރެއަކުން ފައިބާ ކަރުނަތައް އަތުން ފުހެލަމުން ދިޔައީ އޯގާތެރިކަމާއި އެކީގައެވެ.\nޒީންއަށް ހޭލެވުނު އިރު ހެދުނު އަށެއް ޖަހައި ބޮޑުވަނީއެވެ. ގަޑިން ވީ އިރެއް އެގުމުން ފުންމައިގެން ތެދުވީ ފަތިސް ނަމާދުގެ ވަގުތު ފާއިތުވެއްޖެކަން އެގުމުންނެވެ. އަނެއްކޮޅުން މާލެ ފުރަން ގަޑިވެސް ޖެހެނީއެވެ. ތެދުވިލެއް އަވަސް ކަމުން ޒީންގެ ބޮލަށް ކުޑަ އެބުރުމެއް އަރައިގެން ނުވެއްޓުނީ ކިރިއާއެވެ. ރޭގައި ހިގައިދިޔަ ކަންތައް ސިކުޑީގައި ނެތް ހާލު ޒީން ބޯ ހަމަޖައްސައި އަވަހަށް ނަމާދަށް އެރޭތޯ އުޅުނެވެ.\nނަމާދަށް ސަލާމް ދިނުމާއި އެކީ ޒީންއާއި ކުރިމަތިވީ ޝަމްހާގެ ރުޅިވެރިކަމެވެ. ދެލޯ އަނގުރު އަލިފާނަށް ވުރެ ބިރުވެރިއެވެ. ޒީން ކުޑަކޮށް ޖެހިލުން ވިޔަސް ޝަމްހާ ކުރިމަތީގައި އިތުރަށް ބަލިކަށިވެގެން އުޅޭކަށް ބޭނުމެއް ނޫނެވެ. އެހެންކަމުން އެތަން ފެނުނަސް އަޅައިނުލައި އަވަހަށް ތައްޔާރު ވެވެތޯ އުޅުނެވެ.\nޒީން ޑުރެސިން ޓޭބަލް ކައިރީގައި އިދެ ޝޯލް އަޅައި ނިއްމާލިތަނާ ޝަމްހާ ފަހަތުން އައިސް ޒީންގެ ބޮލުގައި ހިފައި ދަމައިގަތެވެ. ވީ ތަދާއި އެކު ޒީންއަށް އާހް އޭ ކިޔައި ބާރަށް ގޮވައި ގަނެވުނެވެ.\n“މާ ބަލިކަމަށް ހެދިގެން ޒިޔަމްގެ ހިތް ކަލެއަށް ލެންބުވޭތޯ އެބަ އުޅެއެއްނު . ހަނދާން ކުރާތި ޒިޔަމްއާއި އެއްމެ ނޭވާއެއް ކައިރިއަށް ޖެހިލިއަސް އަހަރެންގެ ނުލަފާކަން ދައްކާލާނަން. ޒިޔަމްއަށް ހައްގެއް ނޫން ކަލޭ ކަހަލަ ކަޓު މީހުންނެއް. އަޑު އިވިއްޖެތަ” ފަހު ޖުމްލައާއި އެކު ޝަމްހާ ކުރިން ހިފައިގެން ހުރި ވަރަށް ވުރެ ބޮޑަށް ޒީންގެ ޝޯލްގައި ހިފައި ދަމައިގަތެވެ. ރުޅިން ފޯވެފައިވާ ޝަމްހާގެ ދެލޯ ފެނި ޒީން ގާތަށްވެސް އައީ ރުޅިއެވެ. ޒީން ކުއްލިއަކަށް ޝަމްހާގެ އަތް ފޮޅުވާލުމަށްފަހު ދުރަށް ޖެހިގަތެވެ.\n“ޗީޑި އެވަރު މީހެއް ނެތިގެންތަ މިއުޅެނީ.. ތިހާ ބޭނުން ވަންޏާ މީހުންނަށް އަނިޔާނުކޮށް ގޮސް ބުނެބަލަ. ނިކަން ކެރޭ މީހެއްނު ތީ” ޒީން ކޮށްލީ ހޫނު ސަމާސާއެކެވެ. އަދި ގޮސް ފޮއްޓަށް އެއްޗެހި އަޅަން ފެށިއެވެ.\n“ކޮން ޗީޑިއެއް. ރޭ ހަތަރުދަމު އެއުގު ތެރޭގަ އޮވެފަވެސް ޗީޑިއޭތަ ތިކިޔަނީ” ޝަމްހާ ހުރީ ދޫދޭ ގޮތަކަށް ނޫނެވެ.\n“ޝަމްހާ…”ޒީންއަށް ގޮވާލެވުނީ ހަރުކަށި ކޮށެވެ. “މަށޭ ކިޔައިގެން ކޮންމެ އެއްޗެއް ކިޔަސް ތިހެން ނުކިޔާތި” ޝަހާދަތް އިގިލި ޝަމްހާއާއި ދިމާލަށް ދިއްކުރަމުން ޒީން އެހެން ބުނެލި ވަގުތު ހިތުގައި ރުޅިވެރިކަމުގެ ރާޅު ބާންޏެއް އުފެދުނުވެ. “އަހަރެން ތިހާ ދަރަޖައަކަށް ނުދާނެ” އެފަދަ ތުހުމަތެއް އެޅުވުމުން ކޮންމެ މީހަކަށްވެސް އިހްސާސް ކުރެވޭނެ ރުޅި ޒީން ހުރީ އައިސްފައެވެ.\n“އައްދޭ… ތިކަމެއް ނޭނގެ ޒިޔަމްގެ އުގުތެރޭގަ ނިދާފަ އޮތް އިރު. ރޭގަ އަހަންނަށް ގެޔަށް އާދެވުނު އިރު ބޮޑު ރަޖާގަނޑު އަޅައިގެން އޮތީ އަރާމުގެ ނިދާފައެއްނު. ޒިޔަމް އިން ތި ނިއްކުރި މަތީ ފެންފޮތި އަޅާލަ އަޅާލަ. މަށަކަށް ހިޔެއް ނުވޭ އޭނަ ރޭގަ ނިދިހެން ވެސް. އެކްޓު ޖެއްސިއަސް ތީދެން ބޮޑުވަރު” ޝަމްހާ އެހެން ބުނެލުމަށްފަހު ނިކުމެގެން ދިޔައީ ޒީންގެ ބަސް ހުއްޓުވާފައެވެ. ޒީންއަށް ދެވަނަ ފަހަރަށް ވިސްނާލަން ޖެހުނެވެ. ރޭގައި ހިގާ ދިޔަ ކަންތަކާއި މެދުގައެވެ.\n“އައިޝަތު ޒައިނާ ޝާހިދު ބީ މައި ލަވް” ސާއިމް ބެންޗުން ތެދުވެގެން ގޮސް ޒައިނާ ކުރިމަތީ ކުޑަ ކަކޫ ޖަހައި އިށީނެވެ. އަދި ޒައިނާގެ އުގުމަތީގައި އޮތް އަތުގައި ހިފައި މޫނާއި ކައިރިކުރަމުން ބޮސްދިނެވެ. ޒައިނާއަށް އަދިވެސް ހުއްޓުމެއް ނެތި ބެލެމުން ދިޔައީ ސާއިމްއަށެވެ. އެތައް ހިޔާލްތަކެއް ސިކުޑީގައި ދައުރުވަމުން ދިޔައެވެ.\n“ޒައީ… އަހަންނަށް އެނގޭ އަދި އަވަސްކަން ޒައި ރިލޭޝަންޝިޕަކަށް ދާން. އެކަމަކު ޒައީ.. އަހަންނަށް ކެތް ނުކުރެވުނީ. ވަރަށް ބޭނުންވި މަޑުކުރަން. ޒައި ކުޑަ ވަގުތުކޮޅެއް ދޭން…”ސާއިމްއަށް އެހިސާބަށް ބުނެވުނު ތަނާ ޒައިނާ ސާއިމްގެ އަތުގައި ހިފައި ބާރުކޮށްލިއެވެ. މާފަށް ނޭދޭށޭ ބުނާ ފަދައަކުންނެވެ.\n“އައި ލަވް ޔޫ ޒައި.. ވީކެއް ދެންތަ ވިސްނާލަން” ޒައިނާގެ ފަރާތުން އެއްވެސް ކަހަލަ އިޝާރާތެއް ނުފެނުމުން ސާއިމްގެ ހިތުގައި ބިރުވެރިކަމުގެ ރާޅެއް ފެތުރިގެންދިޔައެވެ.\nއިސްޖަހާލުމަށްފަހު ޒައިނާ ބޯޖަހާލިއެވެ. އެޔާއިއެކު ސާއިމްގެ ނުތަނަވަސް ވެފައި ވާ ހިތަށް ފިނިކަން ލިބިގެން ދިޔައެވެ. ސާއިމް ތެދުވެގެން ގޮސް ޒައިނާ ކައިރީގައި އިށީނެވެ. ކުރިއަށް ވުރެ ކައިރިންނެވެ. ކޮނޑާއި ކޮނޑު ޖެހޭ ހިސާބުގައެވެ. ސާއިމް ޒައިނާގެ ދަތްދޮޅީގައި ހިފައި ނިތްކުރިއަށް ބޮސްދިނީ ލޮބުވެތި ކަމާއި އެކީގައެވެ. ހިތާއި މޭ ފިނިވެފައި ވާ ހާލުގައެވެ.\nސާއިމްގެ މޭތެރޭގައި މޫނު ފޮރުވައިގެން އިދެފައި ޒައިނާ އިސްއުފުލައި ސާއިމްގެ މޫނަށް ބަލައިލިއެވެ. ސާއިމްގެ ލޮލުންވެސް ޒައިނާއަށް ފެންނަމުން ދިޔައީ ޖާދޫއެކެވެ. ހުސްނުވާ އަޖައިބުތަކެވެ. ފިނިރޭގައި ޖެހޭ މަޑު ވައިރޯޅިއަށް ވުރެ ސާއިމްގެ ހޫނު ނޭވާ އިން މޫނަށް އެޅެމުންދާ ހޫނުކަމުން އެހިތަށް ލިއްބައިދޭ އަރާމު ބޮޑެވެ. ހިއްސުތަކުގައި އިހްސާސްތައް އުތުރި އަރައިގެން ދިޔައެވެ. ނަމަވެސް އެހިއްސުތައް އޭގެ އިމުން ނެއްޓުމުގެ ކުރިން ޒައިނާ ތެދުވެގެން ދާން އުޅުނެވެ. އަދި ދިޔުމުގެ ކުރިން ސާއިމްއަށް ލަދުވެތި ހިނިތުންވުމެއް ހަދިޔާ ކުރިއެވެ.\nމައުނަވީ ހިނިތުންވުމެއް މޫނުމަތީގައި ވި ސާއިމްގެ ލޮލަށް ނިދި ނާންނަ ރެއަކީ ކަންނޭނގެއެވެ. އެކަނި އޮވެ ހީލަފާނެއެވެ. އެއް ގޮތަކަށް މިނިޓެއް ވަންދެން ނޯވެވޭނެއެވެ. ލޯބީގައި ދީވާނާ ވެފައިވާ މީހެއްގެ ފުށުން ފެންނަ އެއްމެހާ ކަންތައްތައް ފެންނަމުން ދިޔައެވެ. ޒައިނާގެ ހިޔާލުތަކުގެ ދުނިޔޭގައެވެ. ޒުވާން ލޭ އެހިގާ ހަށިގަނޑުގައި ލޯބީގެ ސާލެއް ލެވިއްޖެ ކަހަލައެވެ. ލަދުގެ ފަރުދާ ކެހި ހިތް ހުޅުވާލެވިއްޖެއެވެ.\nޒައިނާގެ ޖަވާބެއްގެ އިންތިޒާރުގައި ސާއިމް ހުންނަތާ މިއަދަށް މީ ދެވަނަ ދުވަހެވެ. ކެތްކޮށްލައިގެން ހުރީ ޒައިނާއަށް ވިސްނާލުމަށް ފުރުސަތު ދީގެންނެވެ. ކޮންސަލްޓޭޝަމް ރޫމުގައި އިދެފައި ސާއިމް ބޯން އިން ކޮފީތަށިން ފޮދެއް ގަމީހުގައި ޖެހުމުން ސާއިމް ސައި ކޮޓަރިއަށް ދިޔައެވެ. ފާހަނަ ހުންނަނީ ތަންކޮޅެއް ދުރުގައި ކަމާއި އެވަގުތު އެތާގައި އެހެން މީހެއް ނެތުމުންނެވެ.\nސިންކު ކައިރީގައި ހުރެ ސާއިމް ގައި ދޮންނަމުން ދިޔައެވެ. ކޮފީ ވެރުނީ ކޮނޑާއި ހިސާބެއްގައި ހުރި ތަނަކަށް ވުމުން އެތަން ނުފެންނާތީ އުދަގޫ ވިއެވެ. އެވަގުތު އެތަނަށް ޒައިނާ އައެވެ. ސާއިމް އެތާގައި ހުރިކަން އެގުމުން ދާން އުޅުނަސް ސާއިމް ގޮވާލުމުން މަޑު ކުރީއެވެ.\n“އާދެބަލަ މިތަނަށް. ކޮފީ ވެރިގެން މިއުޅެނީ” ސާއިމް އެދުމުން ޒައިނާ އެދިމާލަށް ދިޔައެވެ. ނަމަވެސް އެގުތު ސާއިމް ކޮށްލި ކަމަކުން މީހާ ލަދުން ވިރިގެން ނުފޭބީ ކިރިއާއެވެ. ސާއިމް ގޮށްތައް ނައްޓާލުމަށް ފަހު ގަމީސް ބޭލީ ފަރިތަކަމާއި އެކީގައެވެ.\n“ކަމް އޯން. ތިހާ ލަދު ގަންނަ އެއްޗެއް ނޫނޭ މީ” ސާއިމް މަޑު މަޑުން ޒައިނާގެ ކަންފަތް ބުޑުގައި ބުނެލިއެވެ. ޒައިނާ ސާއިމްއަށް ނުބަލައި އިސްޖަހައިގެން ހުރެ ގަމީސް އަތުލައި ލައް ފިލުވާލުމަށް އަވަސްވެގަތެވެ. ސާއިމް ކައިރީގައި ލެގިލައިގެން ބަލަހައްޓައިގެން ހުރުމުން ހިތް ބާރު ބާރަށް ތެޅެމުން ދިޔައެވެ.\n“އަން އަވަހަށް ލައިގެން ދޭ” ފަސް އެބުރި ބަލާލުމެއް ނެތި ޒައިނާ ގަމީސް ދިއްކޮށްލިއެވެ.\n“ބިރުގަންނަނީތަ.. ޖެލަސްވަނީތަ އެހެން މީހަކަށް ފެނިދާނެތީ. ޑޯންޓު ވޮރީ ޒައި އަށް އެކަނި ދައްކަން ބޭނުމީ. ޖަސްޓު ސޭ ޔެސް. އޭރުން…” އަނެއްކާވެސް ސާއިމް ވާހަކަ ދެއްކީ ޒައިނާގެ ކަންފަތް ބުޑުގައެވެ. ގަތް ލަދާއި އެކު ޒައިނާއަށް ތުންފަތުގައި ދަތް އަޅައިގަނެވުނެވެ. ސާއިމް ދަންދެން ޒައިނާ ހުރީ ފަސް އެބުރި ބަލާލަން ނުކެރިފައެވެ.\nދަތުރު އައިފަހުން ޒީންއަށް އައިސްފައިވާ ބަދަލު އެއްމެ ރަގަޅަށް ފާހަގަ ކުރެވޭ އެކަކީ ޔުމްނު އެވެ. ދަތުރު ދާން ތައްޔާރު ވީ އިރުވެސް ދާން ޖެހޭތީ އެތައް ޝަކުވާތަކެއް ކުރިއެވެ. ނަމަވެސް ދަތުރު ނިއްމާލުމަށްފަހު މާލެ އައިސް މިހޭދަ ވި ދެ ދުވަސް ތެރޭގައި ޒީން އަބަދުހެން ހަމަޖެހިފައި ހުންނަތަން ފެނެއެވެ. ދަތުރު ދިޔުމުގެ ކުރިން ހިގި އެކްސިޑެންޓާއި އެހެން ހުރިހާ ކަމެއްގެ ސަބަބުން މިލާފައިވާ މޫނުމަތީގައި އުޖާލާކަމެއް ވިއެވެ.\n“ދަތުރު ގޮސް މޮޔަވެގެން ދޯ ތިއައީ” ބާލީސް ގަޔާލައި ބޮނޑިކޮށްގެން އޮތް ޒީން ޔުމްނު ބުނި ބަސްތަކުން ލޯ އަޅާލިއެވެ.\n“އެކަމެއް ނޭގެ އެކަނި އޮވެ ތިހެނީ. މަ ފުރާޅަށްވެސް އެތައް ފަހަރަކު ބަލައިފިން ނުފެންނަ އެއްޗެއް ޒީންއަށް ފެންނީ ބާއޭ ހިތަށް އަރައި. ޔުމް ކައިރީވެސް ބުނެލައިގެން އުޅެބަލަ” ޔުމްނު އައިސް ޒީން ކައިރީގައި އޮށޯތެވެ.\n“ކަމެއް ނުވޭ ހަމަ އުފާވަނީ” ސީލިންގުއަށް ބަލަހައްޓައިގެން އޮވެ ޒީން ވާހަކަ ދެއްކިއެވެ.\n“ޔާ ރައްބީ.. ޖިންނިއެއް އަވަލީ ކަންނޭނގެ ދޯ އައްޑޫއިން” ޔުމްނު ޒީންއާއި ދިމާކޮށްލިއެވެ.\n“އެހެނަކުން ނޫން. ޖިންނިއެއް އަވަނުލިއަސް އުފާ ވެދާނު. ޒީންއަކަށް ނޭގެ މިއުފާވަނީ ކީއްވެ ކަމެއްވެސް” ތެދެކެވެ. ޒީންއަކަށް ނޭނގެއެވެ. މި ކުރެވުނީ އާދައިގެ ދަތުރެއް ނޫނެވެ. މި ދަތުރުގައި ޒިޔަމް ރުޅިއަންނަ ކަންތައްވެސް ކުރެވުނެވެ. އަދި… ޒީންގެ ވިސްނުން އެ ހިސާބަށް ގެންދަން ބޭނުމެއް ނުވިއެވެ. ހިތް ބިރުގަންނަނީ ކަންނޭގެއެވެ.\n“އޭރުވެސް ސާއިމް ބުންޏެއްނު ޑރ.ޒިޔަމްއަކީ މޮޅު މީހެކޭ. ދާންވެއްޖެ ޒިޔަމް ކީއްކޮށްގެން ތޯ ޒީން ތިހާ ކޮށްދެނީ ބަލަން” ޔުމްނުގެ ފަހު ޖުމްލައާއި އެކު ޒީންގެ ހިތް ތޮޅިގަތެވެ. ހާސްވިޔަސް އެކަން ފޮރުވާލަން ޒީން ކުޅަދާނައެވެ.\n“ތިކަމެއް ނޫނޭ.. ހިގާބަލަ މިރޭ ކަމެއް ކުރަން” ޒީން ބޭނުންވީ ވާހަކަ އޮޅުވާލާށެވެ. ޔުމްނުގެ ވާހަކައިގެ މިސްރާބު ހުރި ދިމާ ކަމުނުދިޔުމުންނެވެ.\nޒީން އޮފީހަށް ނުކުންނަން ފެށީ ދަތުރުން އައިސް ދެދުވަސް ގޭގައި މަޑުކުރުމަށްފަހުގައެވެ. ޝަމްހާއަށްވެސް އެއޮފީހުގެ އެހެން މަގާމެއް ޝާހިދު ހަމަޖައްސައި ދިނެވެ. ޝަމްހާގެ ނަން އިވުނަސް މިހާރު ޒީން އަންނަނީ އަމަކަށު ރުޅިއެއް ނޫނެވެ. ނަމަވެސް ހިތު ތެރޭގައި އެކަން ފޮރުވައިގެން އުޅެނީ އޭނާއަށް ކުރެވޭނެ މާ ބޮޑުކަމެއް ނެތުމުންވެ.\nމިއަދު ޒިޔަމްގެ އެޕޮއިންޓުމެންޓެއް ހަމަޖެހިފައި އޮތުމުން ނުދާން އުޅެފަވެސް ޒީން ހިތްވަރުކޮށްލާފައި އޮފީހަށް ދިޔުމުގެ ކުރިން ޒިޔަމްގެ ކޮޓަރިއަށް ދިޔައެވެ. ޒިޔަމް ފެނުމާއި އެކު ޒީންގެ ހިތްތޮޅިގަތެވެ. އިއްޔެ ޒީންގެ ބަހުގެ ހޫނު ހަމަލާތަކުން ޒިޔަމްގެ ފަރާތުން ބަދަލު ހިފަން އުޅުނަސް މިއަދު ޒީންގެ ހާލަތު މިވަނީ ބަދަލުވެފައެވެ. ޒިޔަމް ފެނުމާއި އެކު އެހިތް ނާޒުކު މަގާމަކަށް ދާގޮތް ވަނީ ކީއްވެ ކަމެއް ހުދު ޒީންއަކަށް ވެސް ނޭނގެއެވެ. ޒީން ގަދަކަމުން ހިނިތުންވެލަމުން ގޮސް އޭނާއަށް ހާއްސަކުރެވިފައިވާ ގޮނޑީގައި އިށީނެވެ.\nއިސްޖަހައިލައިގެން އިދެ ވިސްނެމުން ދިޔައީ ޝަމްހާ ދެއްކި ވާހަކަތަކާއި މެދުގައެވެ. އެރޭ ހިގި ކަންތައް ވަގުތު ފާއިތުވި ވަރަކަށް ޒީންގެ ހަދާނަށް އަންނަމުން ދިޔައެވެ. އެއީ ހުވަފެނެއް ކަމަށް ހަދައި އެއް ފަރާތްކޮށްލެވެން ނެތީ ޒިޔަމް އެއިނީ އޭނާ ކުރިމަތީގައި ކަމުންނެވެ. ޒީންއަށް ވުރެ އެރޭގެ ކަންތައް ހަދާން ހުންނާނީ ޒިޔަމްއެވެ. ޒީން ހެދުނު ތެދުވި އިރު ނިތްކުރީގައި އަޅާފައިވާ އޮތް ރުމާ ޒީންވެސް ދުއްޓެވެ. އެއީ ކުރިން ދުވަހު ކަރުނަތައް ފުހެލުމަށް ޒިޔަމް ދިން ވައްތަރުގެ ރުމާލެކެވެ. ތަފާތަކީ ހަމައެކަނި ކުލައެވެ.\n“ޒީން ކިހިނެތް.. މިހާރު އެއަޑުތައް އިވޭތަ” ޒިޔަމް ސުވާލުކޮށްލުމުން ޒީން އަށް ބަލާލެވުނެވެ. ހިޔާލްތަކަށް ގެބިފައި ހުރުމުން ޒީންއަށް ޒިޔަމްގެ އަޑު އިވޭ ގޮތް ވީ ދެތިން ފަހަރެއްގެ މަތިން ގޮވާލުމުންނެވެ.\nޒީން ބޯ ޖަހާލުމަށްފަހު އިސްދަށަށް ޖެހިއެވެ.\n“ކީއްވެ އިވޭ އަޑުތަކެއް އެއީ” ޒީން ވާހަކަ ދެއްކީ ކިރިއާ އިވޭ ވަރަށެވެ. މިއީ ޒީން އެއްމެ ޖަވާބު ލިބެންވާ ސުވާލެވެ.\n“ޒީން.. ޒީން ބުނީމެއްނު ޒީންއަށް ހީވެޔޭ މަންމަ ހުންނާނީ ޒީން ދެކެ ރުޅި އައިސްފައޭ..މަންމަ ނިޔާވި އިރުވެސް. އެއީ އަސްލު ކުށް ހީއެއް. ޒީން މަންމައަށް އެވާހަކަ ކިޔާ ނުދެންޏާ މަންމަ ކީއްކުރަން ޒީންދެކެ ރުޅިއަންނަންވީ.. މޭބީ އެރޭ ނޫނީ އެދުވަސްކޮޅު ކޮންމެވެސް އެހެން ކަމަކާއި އައިސްފައި ހުރުމުން ޒީންއަށް އެކަމުގެ ރެސްޕޮންސިބިލިޓީ ނެގުނީ. މި އަޑުތައް އާއްމުކޮށް އިވޭނީ މާޒީގެ ކަމަކާއި ގުޅުވައިގެން. ޒީން މީ ހިޔާލު ތަކެއް ނޫން. މީ ހަމަ އަޑުތަކެއް.”\n“ދެން ކީއްވެ އަޑުތައް އިވެންވީ” ޒިޔަމް ބުނަން އުޅޭ އެއްޗެއް ފަހުމް ވާގޮތް ނުވުމުން ޒީން އަހައިލީ ކެތްމަދުވެފައެވެ.\n“އެއީ ވާގޮތަކީ ގޯސް ހަނދާންތަކެއްގެ ސަބަބުން ޒީންގެ ސިކުޑީގައި ހައިޖާންގަނޑެއް އުފެދެނީ. އެކަމުގެ ނަތީޖާއެއްގެ ގޮތުން އެއަޑުތައް އިވެނީ.. ކޮން އިރަކު އެއްމެ ފަހުން އެއަޑު އިވުނީ” ޒިޔަމް އަހާލިއެވެ.\n“އައްޑޫގަ ވާރެއާ ތެމެން” ޒީންއަށް ބުނެވުނީ އެހާ ވަރަށެވެ. އިސްޖަހައިލައި ދެލޯ ތަގުޑިކޮށްލެވުނީ ދެއްމެ ހުޅުވެން އުޅުނު ހަދާނުގެ ދޮރުންނެވެ.\nއެހާ ހިސާބުން ދެމީހުންގެ މެދުގައި ހަމަހިމޭންކަމުގެ ސާލެއް ލެވުނެވެ.\n“ދަނީ” ޒީންއަށް ކެތްނުކުރެވިގެން ދާން ހިގައިގަތެވެ. ހިތާއި މެއި ފިނިވެފައިވާ ހާލުގައެވެ. އިހްތިޔާރާއި ނުލައި ޒިޔަމްއާއި ދޭތެރޭ އުފެދެމުން ދިޔަ އިހްސާސްތަކަށް ދޭނެ ނަމެއް ޒީން އަތަކު ނެތެވެ. އިއްޔެ މިކޮޓަރިން ނިކުތް އިރު އަތްފައި ފިނިވެފައި ވަނީ އެހެން ސަބަބަކަށެވެ. އެކަމަކު މިހާ އަވަހަށް އޭގެ މިސްރާބު ބަދަލުވީ ހެވެ.\nޒީން ކޮޓަރިން ނުކުމެގެން ދިޔައީ ޒިޔަމް ގޮވަގޮވައި ހުއްޓައެވެ.އެވަގުތު ގަދަކަމުން ނަމަވެސް ހިތަށް ގެންނަމުން ދިޔައީ މާޒީގެ ހިތި ހަނދާންތަކެވެ. ޒިޔަމްގެ އަނިޔާވެރިކަމެވެ. އެސަބަބަށްޓަކއި މިފަދަ އިހްސާސެއް ކުރުމަކީ ކުށެއްކަން ސިކުޑި ހިތަށް ވިސްނައި ދެމުންދިޔައެވެ.\nއޮފީހަށް ދިޔުމަށްފަހުވެސް ޒީން އުޅުނީ އެފަދަ ހާލެއްގައެވެ. އެގޮތް ނޭނގޭ އިހްސާސްގެ މައްޗަށް ރުޅިވެރިކަން އިސްކުރިއެވެ. މިއަދު ކޮންމެ ގޮތަކުން ވިޔަސް ޒިޔަމް ރުޅި އަރުވާލާފައި ނޫނީ އެހިތަށް ހަމަޖެހުމެއް ނުލިބޭނެއެވެ.\nމެންދުރުން އަބުރާ ބާރަ ޖެހިތަނާ ޝަމްހާ އެކެބިންއަށް ވަދެގެން އައެވެ. ޒީން ހީކުރި ގޮތާއި ހިލާފަށް ޝަމްހާގެ މިސްރާބު ހުރީ އޭނައާއި ދިމާލަށެވެ.\n“ޒީން ހިގާބަ ބޭރަށް. މިތާ ކައިރީ އާ ރެސްޓޯރެންޓެއް ހުޅުވައިގެން އެބަ އުޅެއެއްނު. ޝަމްގެ ފުރެންޑުސް ބުނި އެތާގެ އެއްޗިސް ވަރަށް މީރޭ. ވަރަށް ބަޑުހައިވެގެން މިއުޅެނީ.. އެކަނި ކާން ދާކަށް ނުވާނު އެހެންވީމަ ހިތަސް އެރީ ޒީން ގޮވައިގެންނޭ ދާން ޖެހޭނީ”އިއްޔެ ރުޅި އައިސްގެން ވާހަކަ ދެއްކި ޝަމްހާގެ މިޒާޖު އެހާ އަވަހަށް ބަދަލުވެފައި ވާތަން ފެނުމުން ޒީން ދިޔައީ ހައިރާންވެގެންނެވެ. އެއްޗެކޭ ނުބުނެ ދެލޯ ބޮޑުކޮށްގެން ބަލަހައްޓައިގެން ހުރީ ކަންފަތުގައި މިޖެހެނީ ތެދު އަޑުތޯ ޔަގީންކޮށްލުމަށެވެ.\n“ޒިޔަމް އޯކޭ ދޯ ކުޑަ ވަގުތުކޮޅަކަށް ޒީން ބޮރޯކޮށްލިއަސް.. ތިހާ ބުރަކޮށް ނޫޅެ ހިގާބަ އެންޖޯއީކޮށްލަން” ޝަމްހާ ޒީންގެ އަތުގައި ހިފަމުން އާދޭހުގެ ރާގަކަށް ބުނެލިއެވެ. ޒީންއަށް ބަލާލެވުނީ ޒިޔަމްއަށެވެ. އޭރު ޒިޔަމްވެސް ހުރީ އެދިމާ ބަލަހައްޓައިގެންނެވެ.\n“ހިނގާ” ޕީސީ ނިއްވާލުމަށްފަހު ޒީން ދާން ތެދުވިއެވެ. ޒީން އެދަނީ ޒިޔަމް ވަރަށް އާޖެންޓުކޮށް މިއަދަށް ނިއްމަން ދިން މަސައްކަތް ބަހައްޓާފައެވެ.\n“ކިހިނެތް ވެގެން މާ ހެޔޮ އެދިގެން ތިއުޅެނީ. ޒިޔަމް ކުރިމަތީ އަހަރެން އިންނާތީ އުދަގޫ ވަނީތަ” މަގަށް ނުކުތުމާއި އެކު ޒީން ރުންކުރު ގޮތަކަށް އަހާލިއެވެ. ޒީން ކޮންމެހެން ބޭރަށް ނުކުތީ ޝަމްހާއާއި އެކު ކާން ދާކަށް ނޫނެވެ. ބޭނުންވީ ޒިޔަމް އަށް ޖެއްސުމެއްކޮށް ރުޅިއަރުވާލުމެވެ.\n“ސާބަސް ކަލެއަށް. އެހެން ކަންތައް ކުރެވުނީމަ މާފަށް އެދެން މިއައީ.. ޕިސް ޕިސް..” ޝަމްހާގެ މޫނުމަތީގައި ވި ކުލަވަރުވެސް ބަދަލުވެގެންދިޔައެވެ.\nޒީން އެޔަށް އެކައްޗެކޭވެސް ނުބުނެ ދާން ހިގައިގަތެވެ. ދެތިން ފިޔަވަޅު އެޅުނުތަނާ ޝަމްހާ އައިސް ޒީންގެ އަތުގައި ހިފައި ހުއްޓުވިއެވެ.\n“ވަދާއީ ސަލާން ކުރަން ތައްޔާރުވޭ” ޝަމްހާ އައިސްފައިވާ ރުޅީގެ ހޫނުން ޒީން ފިހެލަން ބޭނުންވިއެވެ. ނަމަވެސް ޒީން ހުރީ އެޔަށް އަޅާލެވޭ ވަރަށްވުރެ މާބޮޑު ނުތަނަވަސްކަމެއްގެ ތެރޭގައި ކަމުން ޝަމްހާގެ އަތް ފޮޅާލުމަށްފަހު ދިޔައީ ރައްދެއް ނުދީއެވެ.\nއޭގެ އަނެއް ދުވަހަކީ ބުރާސްފަތި ދުވަހެވެ. ހަވީރު ވީ އިރުވެސް ޒީން ބުރަކޮށް އުޅުނީ ހެދުނު ޝާހިދު އައިސް ހަވާލު ކުރި މަސައްކަތެއް ނިއްމުމުގައެވެ. ޒިޔަމްއާއި ޒީން ހީވަނީ ދެބީރައްޓެހިން ހެންނެވެ. އެކަކު އަނެކަކަށް ބެލުމެއް ވާހަކަ ދެއްކުމެއް ނެތެވެ. ކޮންމެހެން ބުނަން ޖެހޭ ވާހަކައެއް އޮތިއްޔާ އޮފީހުގެ މެސެންޖާރ އެޕް މެދުވެރިކޮށްގެން ފޮނުވާލުމަށްފަހު ފުއްދާލައެވެ.\nޒައިނާ ކްލިނިކްގެ ގަޑިތައް މަދު ކުރުމަށްފަހު މިހާރު ގިނަ ވަގުތު ހޭދަކުރަނީ ކުރިމަތިވާން އުޅޭ ސެމިސްޓަރ އިމްތިހާނަށް ތައްޔާރުވުމަށެވެ. ފޮތް ނަގައިގެން ކިޔަވަން މޭޒު ދޮށުގައި އިން ޒައިނާގެ ފޯނަށް މެސެޖެއް އައެވެ. އެޔާއި އެކު ފޮތްތައް ކަބަޑަށް ލުމަށްފަހު ރީތިވާން ފެށިއެވެ.\nކުޑަގޮތެއް ހަދައިލައިގެން އައި މެސެޖުގައި އޮތް އެޑުރެހަށް ޓެކްސީއެއްގައި ދިޔައެވެ. އެގެ ހުންނަނީ ހިމަ ގޯޅިގަނޑެއްގައި ކަމުންނާއި ވަގުތަކީ ހަވީރުގެ ވަގުތުކަމުން މީހެއްގެ ހިލަމެއް ވަނީ ވަރަށް މަދުންނެވެ. ޒައިނާ އެތާގައި ހުއްޓާ ޕާޓޭ ގުރޫޕޭ މިކިޔާ ދެތިން ހަތަރު މީހެއް އައިސް ޒައިނާއާއި މާދުރު ނޫން ހިސާބެއްގައި ހުރި ސައިކަލުތަކެއްގައި އިށީނެވެ. އެމީހުން ބޮމުން ދިޔަ ސިގަރޭޓުން ބުރުވަމުންދާ ދުމުގެ ތެރެއިން އެމީހުންގެ ނަޒަރު ހުއްޓިފައިވަނީ އޭނާއަށް ކަމުން ހިތް ބާރަށް ތެޅެމުންދިޔައެވެ. މެސެޖު އައިސްފައިވާ ނަންބަރަށް ޒައިނާ ގުޅާލިއެވެ. ނަމަވެސް އެކޮޅުން ފޯނެއް ނުނަގައެވެ. އެތާގައި ހުރުމުން ހިތް ނުތަނަވަސްވުން ނޫން އެހެން ގޮތެއް ނެތުމުން ޒައިނާ އެތަނުން ދާން އުޅުނެވެ. ނަމަވެސް އޭގެ ކުރިން އަނެއްކާވެސް މެސެޖެއް އައެވެ.\n“އާދޭ ނޫކުލައިގެ ދޮރުފަތް ހުރި ގޭގެ ފަސްޓު ފުލޯއަށް” މެސެޖު ކިޔާލުމަށްފަހު ޒައިނާ އެތަނަށް ދާން އަވަސްވެގަތެވެ. ބޭރުގައި ހުރުމުން ބިރުވެރިކަން އިހްސާސްވާތީއެވެ.\nސިޑިން މައްޗަށް އަރަމުން ދިޔަ ޒައިނާގެ ހިތް ބާރު ބާރަށް ތެޅެމުން ދިޔައީ ހަވީރުގެ ވަގުތު ވިޔަސް ތަނަށް ވެރިވެފައިވާ އަދިރިކަމުންނެވެ. މީހެއްގެ ހިލަމެއް ނުވާއިރު އަލިކަމުގެ ރޯއްޖެއްވެސް ނެތެވެ.\nގޭގެ ދޮރު ހުރީ ކުޑަކޮށް ހުޅުވައިފައި ކަމުން ޒައިނާ އެތެރެއަށް ވަނެވެ.\n“ކޮންތާކުތަ ތިހިރީ” ހިމޭންކަމުގެ ސާލެއް ލެވިފައިވާ ތަނަށް ނަޒަރު ހިންގާލަމުން ޒައިނާ ބުނެލިއެވެ. މީހެއްގެ ހިލަމެއް ނުވުމުން ހާސްވިއެވެ. ސިއްސައިގެން ގޮސް ޒައިނާއަށް ފަހަތަށް ޖެހުނީ ކުއްލިއަކަށް މީހަކު ކުރިމައްޗަށް އަރައި އަގަމަތީ އަތް އެޅުމުންނެވެ. ޒައިނާ ހުރީ އެކަހަލަ ކަމަކަށް ތައްޔާރުނުވެ ކަމުން ހިމާޔަތުގައި ކަމެއް ކޮށްލާނެ ފުރުސަތެއް ނުލިބުނެވވެ.\nމޫނުމަތީ މާސްކެއް އަޅައިގެން ހުރުމުން އެމީހެއްގެ މޫނު ފެންނަގޮތެއް ނުވިއެވެ. އެގޭހާވެސް އެއްޗަކީ އެއީ ބިޔަ ބޮޑު ގައިގައި ވަރު ހުރި ފިރިހެނެއް ކަމެވެ.\nއެމީހާ ޒައިނާގެ އަނގަމަތީގައި އަތް އަޅާއިލައިގެން ގަދަކަމުން ކަހަލަ ގޮތަކަށް ދަމާފައި ގޮސް އެއްމެ ކައިރިގައި ހުރި ކޮޓަރިއަށް ގެންދިޔައެވެ. އަދި އަގެއް ނެތް އެއްޗެއްހެން ޒައިނާ ކޮޓަރީގެ އެއްކަނަށް ކޮއްޕާލިއެވެ. ހިތަށް ލިބިފައިވާ ސިހުމާއި ބިރުވެރިކަމާއި އެކީ އެހީއަށް އެދި ގޮވަން އަޑު ނެރުނަސް އެއަޑު ބޭރުވާ ގޮތެއް ނުވިއެވެ. މަދު ސިކުންތު ކޮޅެއްގެ ތެރޭގައި ޒައިނާގެ ލޮލުން ހޯސްލާފައި ކަރުނަތައް އޮހިގަތެވެ.\nރަހުމެއް ހަމްދަރު ދީއެއް ނެތި އެމީހާ ޒައިނާގެ އަތް ފައި ބަދެލައި ދުރަށް ޖެހިލިއެވެ. އަދި ޒައިނާ އުރާލައިގެން ކަހަލަ ގޮތަކަށް ގޮސް އެދުމައްޗަށް އެއްލާލިއެވެ.\nގިސްލަގިސްލާފައި ޒައިނާ އަޑުގެ ނެތްކޮޅަށް އެހީއަށް ގޮވަމުން ދިޔައެވެ. އެއަޑަށް އިޖާބަދީ މިހެއް ނަޔަސް ތަކުރާރުކޮށް ގޮވެމުން ދިޔައީ މި އަނިޔާވެރިކަމުން މިންޖުވެވޭތޯއެވެ. ވޭނީ ކަރުނައިން ބޯ ދޮށުގައި އޮތް ބާލީސް ތެންމަމުން ދިޔައީ ހިތުގައި ވާ ނުތަނަވަސްކަމާއި ބިރުވެރިކަމުންނެވެ.ދެން ކުރިމަތިވާނީ ކޮން ފަދަ މުސީބާތެއްކަން ނޭނގޭ ހާލުގައެވެ. އެތާގައި ހޭދަ ކުރެވެމުން ދިޔަ ކޮންމެ ސިކުންތެއްވެސް ހީވީ އެތައް އަހަރަކަށް ދެމިގެން ދާހެންނެވެ.\nތަނުގައި ވީ ހޫނުކަމެވެ. ފަންކާއެއް ހުއްޓަސް އެބުރެމުން ދިޔައީ ކޮންމެ ފިޔައެއް ވަކިން ދެނެގަނެވޭހާ މަޑުންނެވެ. ލޮލުން އޮހެރެމުންދާ ކަރުނައާއި އެތެރެ ހަށީގެ ހަރަކާތް އަވަސްވެފައި ވުމުން އޮއްދާތަކުން ޒައިނާ ތެންމަމުން ދިޔައެވެ.\nގައިގެ އިތަންމިތަން ކެހިއަސް އެކަމަށް ފަރުވާލެއް ނުދީ ޒައިނާ ހުއްޓުމެއް ނެތި ބަލަމުން ދިޔައީ އެތަނުން ސަލާމަތް ވެވޭނެ ގޮތަކާއި މެދުގައެވެ. އެދުން ވެއްޓިގަނެ ކޮޅަށް އިށީންނަން އެތައް ވަގުތެއް ނެގިއެވެ. ދެކަކޫ ޖައްސަމުން ޒައިނާ އެކޮޓަރީގައި ހުރި ކުޑަ ދޮރާއި ހަމައަށް ދިޔައެވެ. ކުޑަ ދޮރު ހުންނަ ދިމާލެއްގެ ސަބުބުން މީހެއްގެ ސަމާލުކަން ލިބޭ ގޮތެއް ނުވިއެވެ. ނަސީބުގައި އެކަން ނެތީއެވެ. މާޔޫސި ހިތަކާއި އެކު ޒައިނާ އަތުގައި އޮތް ވާފަށް ކަނޑާލެވޭތޯ ދަތުންނާއި އެތާގައި ހުރި ލަކުޑި ގަނޑެއްގެ އެހީ ހޯދިއެވެ. އެތައް އިރަކު އުޅުމުންވެސް އެކަމުންވެސް ޒައިނާއަށް ކާމިޔާބު ލިބޭ ގޮތެއް ނުވިއެވެ. އިސްޖަހައިލެވިފައިވާ ހާލު ޒައިނާ ބިންމަތީގައި ބޯ އަޅާލިއެވެ. އެވަގުތު ލޮލުގައި އަޅައިގަތް ފޯނުން ހިތުގައި އުއްމީދުގެ ހުޅުކޮޅު ރޯވިއެވެ.\nނުފަރިތަ ކަމާއި އެކު ޒައިނާ ޒިޔަމްގެ ފޯނަށް ގުޅާލިއެވެ.\n“ބޭބެ އާދެބަ ހ.ސީވުއު ފަސްޓު ފުލޯއަށް ވަރަށް އަވަހަށް ބޭބޭ.. ވަރަށް އަވަހަށް. ކޮންމެވެސް މީހުކު ޒައި..މީހަކު ޒައި ހައްޔަރުކޮށްގެން އުޅޭ….” ރޮވިފައި ޒައިނާއަށް ބުނެވުނީ އެހާ ވަރަށެވެ. ފަހަތުން އައިސް އެމީހާ ފޯނު ޖަހައިގަތެވެ. އަދި އަތުގައި އޮތް ރޯނު ކަހަލަ ފަށުން ޒައިނާގެ ގައިގައި ތަޅައިގަތެވެ.\n“ނޫން ތިހެން ނުހަދާ ޕްލީސް’ ޒައިނާގެ ގިސްލުމުގެ އަޑު މުޅި ކޮޓަރި ތެރޭގައި ގުގުމާލިއެވެ. ނަމަވެސް އެމީހާއަށް އެއިން އެއްވެސް އަޑެއް އިވޭހެން ހީނުވެއެވެ. ކޮންމެ އާދޭހަކާއި އެކީ އިތުވެގެން ދަނީ ވޭނެވެ.\nޒައިނާގެ ކަންފަތުގައި ޖެހުމާއި އެކު ޒިޔަމްއަށް ކޮޅަށް ތެދެވުވުނެވެ. ކުރަން އިން މަސައްކަތް އެހުރި ގޮތަށް ބެހެއްޓުމަށްފަހު ބޭރަށް ދުއްވައިގަތެވެ. އެމަންޒަރު ބަލަން އިން ޒީންއަށް ކަމެއް ގޯސްވެއްޖެކަން އެނގި ޒިޔަމްގެ ފަހަތުން ދެވުނެވެ.\nޒިޔަމް ބާރު ހިގުމެއްގައި ގޮސް ވަނީ ސާއިމްގެ ކޮޓަރިއަށެވެ. އެވަގުތު އެތާނގައި ޕޭޝަންޓެއް އިނަސް ހެޔޮކަމަށް ހަދާލާފައެވެ.\n“އާދެބަ، ޒައިއަށް ކޮންމެވެސް ކަމެއް ވެގެން އެބަ އުޅޭ” ޒިޔަމް އެގޮތަށް އައިސް ވަނުމުން ފުރަތަމަ ރުޅިއަޔަސް ފަހުން ބުނެލި ޖުމްލައިން އެހުރިހާ ކަމެއް ފިލައިގޮސް ހިތް ތޮޅިގަތެވެ.\n“ކިހިނެތްވީ” އިން ގޮނޑިން ތެދުވެ ޒިޔަމް ކައިރިއަށް ޖެހިލައި ހާސްވެފައި ވާ ރާގަކުން ސާޢިމް އަހާލިއެވެ.\n“ނޭނގެ ކޮންމެވެސް މީހެއް ބަންދުކޮށްގެން.. ހިގާބަލަ” ޒިޔަމްގެ މޫނުމަތީގައި ނުތަނަވަސްކަމުގެ ރޫތައް ހުއްޓެވެ.\nޒިޔަމްއާއި ސާއިމް ދުވެފައި ކަހަލަ ގޮތަކަށް ގޮސް ކާރަށް އެރިއެވެ. ހުންގާނުގައި ހިފަހައްޓާއިގެން އިން ޒިޔަމްގެ ހިތް ބާރު ބާރަށް ތެޅެމުން ދިޔައީ ކޮއްކޮއަށް އެއްވެސް ގެއްލުމެއް ނުލިބޭތޯ ހިތާ ހިތައި ދުއާކޮށްލައެވެ. ސާއިމްގެ ހާލަކީ ކޮބައިތޯއެވެ. އެހިތުގެ ޖާނު އެއްވެސް މީހެއްގެ ޝިކާރައަކަށް ވާތަން ބަލަން ހުރެވޭނެ ހެއްޔެވެ؟ ކާރު ފުލް ސްޕީޑުގައި ދަތުރު ކުރަމުން ދިޔައިރުވެސް ދެމީހުންވެސް ތިބީ އެވަރުވެސް މަޑުވެގެންނެވެ. ހާސްވެފައި ހުރިވަރުން އެހެން އުޅަނދުތަކުގައި ނުޖެހި ދުއްވެނީ ކިރިއާއެވެ.\nރޮއި ރޮއި އިސްޖަހާލައިގެން އިން ޒައިނާގެ އަތުގައި މީހަކު ހިފާލުމާއި އެކު ދުރަށް ޖެހުނީ އެއީ ކުރިން އަނިޔާކުރި މީހާ ކަމަށް ހީކޮށެވެ. ނަމަވެސް ކުރިމަތީގައި ހުރީ ހާޝިމްއެވެ.\n“ޝިމް” ރޮވިފައި ވާ ހާލު ޒައިނާއަށް ގޮވާލެވުނީ މިކަމުން މިންޖުކޮށްދޭތޯއެވެ. ހާޝިމް ޒައިނާގެ އަތާއި ފައިގައި ހުރި ވާތައް ޖީބުން ނެގި ކަޓަރުން ކަޑާލަދިނެވެ. އެޔާއި އެކު ޒައިނާ ގޮސް ހާޝިމްގެ ހަށިގަނޑުގައި ބައްދައިގަތެވެ.\n“ދޫނި ހުއްޓާލާ،،، އެއްވެސް ކަމެއް ނުވާނެދެން ޕުރޮމިސް” ހާޝިމް ހަމްދަރުދީގެ ބަސްތައް އިއްވާލަމުން ޒައިނާގެ ބުރަކަށީގައި ފިރުމާލަމުން ގަޔާއި އިތުރަށް ކައިރިކޮށްލިއެވެ.\nޒިޔަމްއާއި ސާއިމްއަށް ކޮޓަރީގެ ދޮރު ހުޅުވާލުމަށްފަހު ޒައިނާ ފެނުމުން އެދިމާލަށް ދުވެފައި ދެވުނެވެ. ޒައިނާގެ ގައިގައި ބައްދާލައިގެން ހުރި ހާޝިމް ޒިޔަމް ދުރުކޮށްލަން އުޅުނީ އެއީ ކާކުކަން ނޭނގޭތީއެވެ. ހާޝިމް ޒައިނާގެ ގައިން ދޫކޮށްލިއަސް ޒައިނާ ހުރީ ދޫކޮށްލާ ގޮތަކަށް ނޫނެވެ. މަޑު ގިސްލުމަކާއި އެކީ ރޮމުން ދިޔަ ޒައިނާ އާއި އެހާ ކައިރިން ހާޝިމް ފެނުމުން ސާއިމްގެ އަތް މުއްކަވާލެވުނެވެ. ނަމަވެސް ހިތަށް ތަދުވާ ހާލު ދުރުގައި ބަލަން ހުރީ ޒައިނާ ހާޝިމްއާއި ދުރުވާން ނޫޅޭތީއެވެ.\nޒައިނާ ހުރީ ސަލާމަތުން ކަން އެގުމުން ޒިޔަމް އަވަހަށް ޒައިނާ ގޮވައިގެން ދާން އުޅުނެވެ. އަދި އެތާ ބިންމައްޗަށް އެއްލާފައި އޮތް ޒައިނާގެ ދަބަސްވެސް ނެގިއެވެ.\nގެޔާއި ދިމާލަށް ކާރު ދުއްވަމުން ދިޔަ ޒިޔަމްގެ ހިތަށް ވެރިވެފައި ވަނީ ކަންބޮޑުވުމެވެ. ޒައިނާއަށް އެހާލު ޖައްސާނީ ކާކުތޯ އަމިއްލަ ނަފުސާއި ސުވާލު ކުރަމުން ދިޔައެވެ. ފަހަތު ސީޓުގައި ތިބީ ސާއިމް ޒައިނާ އަދި ހާޝިމްއެވެ. ޒައިނާ އިނީ ހާޝިމްއާއި ސާޢިމްގެ މެދުގައެވެ. ހާޝިމްގެ މޭގައި ބޯ އަޅާލައިގެންނެވެ. އަދިވެސް ޒައިނާ ހާޝިމްގެ ގައިން ދޫކުރާ ހިޔާލެއް ކުރާހެން ހީނުވެއެވެ. މިކަމުން އެއްމެ ބޮޑު ވޭނެއް ތަހައްމަލް ކުރަން ޖެހުނީ ސާއިމްއެވެ. ލޯބިވާ މީހާ އެހާ ކައިރީގައި ހުރެ އެހެން މީހެއްގެ އުގުތެރޭގައި އޮންނަތަން ދެކޭނީ ކާކު ހެއްޔެވެ؟ ނަމަވެސް އެޔަށް ވުރެ ބޮޑަށް ސާއިމްގެ ކަންބޮޑުވުމުން ހުރީ ޒައިނާގެ އަތުގައި ދިގަށް ހުރި ފިއްތަށް ފެނުމުންނެވެ. ޔަގީނުންވެސް ކޮންމެވެސް މީހެއްގެ އަނިޔާ ޒައިނާއަށް ލިބިއްޖެއެވެ.\nގެޔަށް ދިޔުމާއި އެކު މަޑު ނުވެ ޒައިނާ ވަނީ ކޮޓަރިއަށެވެ. އެއްމެންގެ ސުވާލުތަކާއި ކުރިމަތިލާނެ ހިތްވަރެއް އެގަޔަކު ނެތެވެ. ލިބުނު ރިހުމާއި އެކު އަޑު ބެދިއްޖެހެންވެސް ހީވިއެވެ. ޒައިނާ ކޮޓަރިއަށް ވަމުން ސާއިމްއާއި ހާޝިމް ދިޔައެވެ. ސާއިމް ކަމެއް ވެއްޖެނަމަ ވީހާވެސް އަވަހަކަށް ގުޅަން އެދުނެވެ.\nޒައިނާ ނިދަން ދިޔައިރުވެސް ޒިޔަމްއަށް ވިސްނެމުން ދިޔައީ އެކަހަލަ ކަމެއް ކޮށްފާނެ މީހަކާއި މެދުގައެވެ. އެހެންކަމުން ސިޓިން ރޫމުގައި އޮތް ޒައިނާގެ ދަބަސް ހާވާލީ ޖަވާބު ލިބޭނެ ކަމުގެ އުއްމީދުގައެވެ. ޒައިނާގެ ފޯނުގެ ޕިން ކޯޑު ޒިޔަމްއަށް އެނގޭތީ އެއްމެ ފުރަތަމަވެސް ބަލަން ފެއްޓީ ފޯނެވެ. ޒައިނާ ހަމަ ހުރެފައި އެކަހަލަ ތާކަށް ނުދާނެކަން އެނގޭތީއެވެ. ކޯލް ލޮގު ބަލާލިއިރު އެއްމެ ފަހުން ގުޅާފައި އިނީ ސޭވްނުކޮށް އިން ނަންބަރަކަށެވެ. ދެފަހަރު ގުޅާފައި އޮތަސް އެކޮޅުން ފޯނު ނަގާފައެއް ނެތެވެ. ދެން ޒިޔަމް ބެލީ މެސެޖު ބަޔެވެ. ހަމަ އެނަންބަރުން މެސުޖުކޮށްފައި އޮތުމުން އަވަހަށް އެބައި ހުޅުވާލިއެވެ، އެޔާއި އެކު މުޅި މީހާ ހުއްޓިގެން ދިޔައީ އެއްމެ ފުރަތަމަ މެސެޖުގައި ލިޔެފައިވާ ނަން ފެނުމުންނެވެ.\nHere is the 11th episode. Comment if u like the story.. ragalhu kollan kameh othas bunela dhehchey. Loves ??\nOh mi samha?I hate her but story Hama dhen hama haadha haa reeche keep it up maroon????\nYaana thanku ? i hate her too hehe\ni think that shamhaa thing took saaims phn and sent that msg… anywaiys love the story…. waitingfor the next part….\nThanku chum handi.. ??but why wud she hurt her\nHehe. Vedhaane haashim ah kamahves .. thanku zzzzaaaaauuuu?\nThanku pinkish ?\nI aslo think that’s haashim. …… n story haadha salhi ey…… keep it up roon\nwow nice Tq Maroon. Waiting412th part\nThanku sheen ?\nZeen ge phone gengosgen shamha kuri kamakah vaanee….i hate shamha..\nVedhaane .. thanku azu ?\nI think zeeen ah vegen shamhaa kuri kameh eii!! Cxx xiyam lavva xiin dheke rulhi aruvan!! Anywyyy storyy hama prrfct!!!! Alhe kiyaahithun oveveniii eh nun! When nxt prt??\nThanku some one. That isapossible way ?\nAlhugandah heevany shamha nd haashim ehbaivegen kuri kameh hen…? nd hurihaa kameh elhuveynee saaee nd xeen bolugahen.. ?ehen nahadhahchey maroon.. dnt let those2devil to win their mission..??? varah reethi mi part ves.. waiting for next ep?❣?❤\nThanku adha. ?\nAlways wait for ur comment ??\nThihen ves vedhaane dhw neyge adhi\nWc dear.. nd thank u.. varah ufaa vehje u always wait for my comment ey bunyma.. nd alhugandu ves always keep waiting for the next ep of this story. Hehe.. ly❤❣?\nEiy haashim noony samha zyn ge phone in kuri kamakah vaany..noony samha aai haashim raavaigen kuri kameh..efirihen myhaa aky haashim..maroon nxt prt avas koh dhehchey..ly❤❤\nThanku blume.. yah maybe vedhaane ?\nI think shamhaa zeen ge phone in kuri massage eh hen eyee dhen ziam heekuranee zeen eynage kibain badhalu hifan kurikameh kamah waiting for the next part??\nElly tht isatheory.. higaa dhw balama ?\nhey roon kihineh…. alhey kaaaku baa zaee ah ehn ehedhyyy vvv kiyaaahithun meeeny next part …waiting waiting … rooon …. kobaa mail nulibeythaa roon ah …. stry vvvv lobiii …. ♡♡♡…. love u roon keep it up :-)♡\nDhemme belin naadhe. ?\nThanku sammmm ???\nurgh now all these stories are turning into hibdhi dramas. y is it in every story the villain gets their way and the girl face all miserable stuffs and accusations. lets see shamha warned zeen,its her texting from zeens phone. she made the deal with hashim. nw ziyam will think she really planned it to take revenge. poor zeen. she will be accused and everyone will abandoned her without even hearing it just like in drama. everyone will cometo her in the end apologizing and she will get the happiness in the last part. im annoyed bcz i want happiness this time for zeen. plz dnt take the wrong meaning ilove the story.but recently all the storylines are turning this way.\nU r really annoyed.. hehe. But who knows what will happen.?? Thanku for reading ?? thi goiy nuvun ves ekashygen vey dhw\nWaiting for the next part. Plz upload sooooooooon\nMaybe the message was from zeens number.. Shamhas revangr on seen..\nHmmm possible..thanku ?\nHaashim eulheny raavaigen saaim aa zainaa aa dhuru kuruvan dho.. .. ..\nVedhaane lets see ?\nWow. Nice.???waiting4the nxt part???\nThanku ummi ?\nOh wow masha allah v rythi v hyvey thikamuga shamhaage athevvaahen zeen aadhimaa ah sham haabuni vadhaaee salaam kuraa vaahaka ehen v ma haahim aai gulhigen shamhaa hingi amaleh thiee ehen noonas ziyam kairyekabinga zeen iny ehen vyma ziyam ah engeyne dhw aee zeen ge kamennoon kan n zeen ge phone in msg koffa in kamugavaanamaves ziyam ah vis nenjeheyne dhw shamhaa aa eku beyrannuku melaafaves v avahah cabin ah vaiynkan adhi egady moodu hurigoiyves fennaany ziyam ah dhw anyway stry v rythi nxt prt kon irakun keep it up ly maroon ????????\nZiyam ah visneythw balama…. thanku khajja.. ??loves\njust wow ❣❣❣❣❣❣❣❣\nvarah salhi mi part vess ❣❣\ni think zaina ah ehn hedhyehaashim plan kohgen henn ?\nMayb dhw.. lets c\nGuess its Hashim ge plan eh. Mibaives varah reethi..maroon komme part eh nimmaalanee emme reethi hisaabun.. ? Hatts off to u.. 🙂\nVedhaane thihen ves. ? dhn ehen vany dhw…. hehe. See u ?\nHyvany shaaim ge name hen innaany. E dhemyhun dheythere jassan vegen. I think so. Waiting fr next part. Var keh madhu vefa mi hury name balaalan vegen. Hehehe. Var rythi mi part vx…\nThanku izee ??\nStry z nce.?Interesting ?. ?? Who wud b? ? waiting2knw?\nMihaaru egeyne kaakukan. Read 12th ep.. ??\nMaroon… avahah upkohdheebala story plllzzzzx\nMirey kohdheynan ?\nStory vrr rythii ?\nHow many parts left! !!\nލޯބި March 28, 2021\nހިތުގެ މިލްކުވެރިޔާ (ވިހިވަނަ ބައި)\nހިތާމަ ދީނީ ލޯބި August 23, 2017\nހިތާމަ ލޯބި January 20, 2022\nހިތް އެކީ ދެވިއްޖޭ…\nއެހެނިހެން ދީނީ ލޯބި October 13, 2018


Ranbir men mi alhany kon kahala mask eh? – Iru\nރަންބީރުމެން މި އަޅަނީ ކޮންކަހަލަ މާސްކެއް؟\nކޮވިޑް-19 ދުވަސްކޮޅު އެންމެންވެސް ބޭރަށް ނުކުމެ އުޅޭއިރު މާސްކު އެޅުން އާންމުވެފައި ވާއިރު، މަޝްހޫރު މީހުން ފެންނަނީ ތަފާތު ވައްތަރުތަކެއްގެ މާސްކުތަކެއްގައެވެ. އޭގެތެރޭގައި ޑިޒައިނާ ބްރޭންޑުތަކުގެ އަގުބޮޑު މާސްކާއި، ސިއްޙީ ގޮތުން އެންމެ ރައްކާތެރިކަން ލިބޭ މާސްކު ހިމެނެއެވެ.\nމިފަހުން ގިނަ ބައެއްގެ ލޮލުގައި އަޅައިގަތީ، ބޮލީވުޑް އެކްޓަރު ރަންބީރު ކަޕޫރް އަޅާފައި ހުރި ވަރަށް ތަފާތު މާސްކެކެވެ. އެގޮތުން ޑައިރެކްޓަރު ލަވް ރަންޖަންގެ އޮފީހަށް ރަންބީރު ދިޔައިރު ޕަޕަރާޒީން ނަގާފައިވާ ފޮޓޯތަކެއް އާންމުވިއިރު ފެނުނީ، ކަޅު ކުލައިގެ ކުޑަކުޑަ މާސްކެއް އަޅައިގެން އޭނާ ހުރި މަންޒަރެވެ. އަދި އެ މާސްކު ހުރިގޮތް މަޖާވެގެން، ގިނަ ބަޔަކު މަލާމަތްކޮށްފައި ވެސް ވެއެވެ. އޭގެތެރެއިން ގިނަބަޔަކު ފާހަގަކުރީ، އެ މާސްކުން ރަންބީރުގެ އަނގައާއި ނޭފަތް ކިރިޔަކިރިޔާ ނިވާވާކަމެވެ. އަދި އެފަދަ މާސްކެއް އެޅުމުގެ ބޭނުމެއް ކޮބައިތޯ އެހި މީހުން ވެސް ގިނައެވެ.\nނަމަވެސް މިދިޔަ ބުރާސްފަތި ދުވަހު ފެނުނު މަންޒަރަކީ، ހަމަ އޭގެ މާސްކެއް އަޅައިގެން ޒުވާން އެކްޓަރު އިޝާން ޚައްތަރު ހުރި މަންޒަރެވެ. ޝާހިދު ކަޕޫރުގެ ކޮއްކޮ އިޝާން މުމްބާއީ ގައި ހުންނަ ފިލްމަލާޔާ ސްޓޫޑިއާއަށް ވަދެގެން ދަނިކޮށް ޕަޕަރާޒީން ނަގާފައިވާ ފޮޓޯތަކުން ފެންނަނީ އިޝާން އެ މާސްކާއެކު ދެއަތަށް އަންގިވެސް ލައްވާފައި ހުރި ތަނެވެ.\nމިއީ ވަރަށް ފައްކާ މާސްކެއް!\nރަންބީރާއި އިޝާން އަޅައިގެން ހުރި މާސްކު ފެންނަ ފެނުމަށް “ޖޯކު” ވިޔަސް، މިއީ ތި ހީކުރާ ވަރަށްވުރެ ރައްކާތެރިކަން ބޮޑު، މޮޅު މާސްކެކެވެ. އެއީ ކެނެޑާގައި އުފައްދާ، އޯ2 ގެ “މޫންލައިޓް ބްލެކްޝެލް” މާސްކެވެ. މި މާސްކު އެޅުމުން 2.5 މައިކްރޯން ޕާޓިކްލްސް ގެ 98.6 ޕަސެންޓު އެތެރުވުން ހުއްޓުވައިދެއެވެ. އަދި މި އަޅާ އާދައިގެ މާސްކުތަކަށްވުރެ3ގުނަ އިތުރަށް ނޭވާލާން ފަސޭހަކޮށްދޭ ކަމަށް ބުނެއެވެ. އެއީ އޭގައި އޯ2 މެކްސް އެއާ ފިލްޓާސް ހިމެނޭތީއެވެ. މަޝްހޫރު މީހުން އެޅިޔަސް، މިއީ އެބުނާހާ އަގުބޮޑު މާސްކެއް ވެސް ނޫނެވެ. އިންޑިއާގެ އަގުން 950 ރުޕީސް އަށް ދޭއިރު، ދިވެހި ރުފިޔާއިން އެއީ އެންމެ 200 ވަރަކަށް ރުފިޔާއެވެ.


Naasthaa program medhukadaalikan Raees Nasheed akah neyngunu - One Online\n11 ޖޫން 2019، މާލެ، ހެނދުނުގެ ނާސްތާ މުޅިރާއްޖެއަށް ތައާރަފުކުރުން -- ވަން ފޮޓޯ: މުހައްމަދު އައުޒަމް\nކޮވިޑުގެ ހާލަތު މެދުވެރިވިފަހުންވެސް ނާސްތާ ޕްރޮގްރާމު ކުރިއަށްދާ ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nމިރޭ ބޭއްވި އެމްޑީޕީގެ ގައުމީ މަޖިލީހުގެ 169 ވަނަ ބައްދަލުވުމުގައި ވާހަކަފުޅުދައްކަވަމުން ރައީސް ނަޝީދު އެހެން ވިދާޅުވި ނަމަވެސް ކޮވިޑްގެ ބަލިމަޑުކަމާ ގުޅިގެން ސުކޫލްތައް ބަންދުކުރުމަށްފަހު އަލުން ހުޅުވިއިރު ނާސްތާ ޕްރަގްރާމު ވަނީ މެދުކަނޑާލައިފައެވެ.\nއެމްޑީޕީގެ ގައުމީ މަޖިލީހުގެ 169 ވަނަ ބައްދަލުވުމުގައި ރައީސް ނަޝީދު ވިދާޅުވީ، މި ސަރުކާރުން ރައްޔިތުންނަށް ވެފައިވާ މުހިންމު ވައުދުތައް ފުއްދައި ނިމިފައިވާ ކަމަށާއި އެގޮތުން ހެނދުނުގެ ނާސްތާ ޕްރޮގްރާމަކީ ރަނުން ރަނަށް މި ސަރުކާރުން ފުއްދާފައިވާ ވައުދެއް ކަމަށެވެ. އަދި ކޮވިޑުގެ ފަހުންވެސް ކޮންމެ ދުވަހަކު ހެނދުނު ދަރިވަރުން ކިޔެވުން ފަށަނީ ސުކޫލްތަކުގައި ހެނދުނުގެ ނާސްތާ ކޮށްގެން ކަމަށް ވިދާޅުވިއެވެ.\n"ކޮންމެ ދުވަހަކު ހެނދުނު ކޮވިޑުގެ ފަހުންވެސް އަޅުގަނޑުމެންގެ އެންމެންގެ ދަރިވަރުން، 94،000 ކުދިން މަދަރުސާއަށް ގޮސް އެ ފަށަނީ ހެނދުނުގެ ނާސްތާއާއެކުގައި،" ރައީސް ނަޝީދު ވިދާޅުވިއެވެ.\nކޮވިޑުގެ ބަލިމަޑުކަމުގެ ސަބަބުން ތިން މަހެއްހާ ދުވަހު ސްކޫލުތައް ބަންދުކޮށްފައި އޮތުމަށް ފަހު ބަލި ނެތް ރަށްރަށުގެ އިތުރުން މާލޭގެ ގްރޭޑް9އިން 12ގެ ދަރިވަރުންނަށް ސްކޫލުތައް ހުޅުވައި ކިޔަވައިދޭން ފަށާފައިވަނީ މިމަހުގެ ފުރަތަމަ ދުވަހުއެވެ.\nސުކޫލްތައް ހުޅުވުމުގެ ކުރިން ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގައި ބޭއްވި ނޫސްވެރިންގެ ބައްދަލުވުމުގައި އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ މިދުވަސްވަރަށް ނާސްތާ ޕްރޮގްރާމް މެދުކަނޑާލާފައިވާ ކަމަށާއި އެހެންކަމުން ސުކޫލަށް ދަރިވަރުން ދާއިރު ގެއިން ރަނގަޅަށް ނާސްތާކޮށްގެން ދިއުމަކީ މުހިންމު ކަމެއް ކަމަށެވެ.\nގުޅޭ ޓެގު އެޑިއުކޭޝަން މިނިސްޓްރީ ކުރީގެ ރައީސް މުހައްމަދު ނަޝީދު އެމްޑީޕީ


Yameen minivan kurumuge masakkathah Shiyam aai Saeed beyrah | Mihaaru\nޕީޕީއެމްގެ ބައްދަލުވުމެއްގައި ޔާމީނާ އެކު ޝިޔާމާއި ސައީދު ބައިވެރިވެވަޑައިގަންނަވަނީ. --ފޮޓޯ/މިހާރު\nޔާމީން މިނިވަންކުރުމުގެ މަސައްކަތަށް ޝިޔާމާއި ސައީދު ބޭރަށް\n04 ޑިސެމްބަރ 2019 - 10:47 42 comments\nމަނީ ލޯންޑްރިންގެ ކުށުގައި ޖަލު ހުކުމެއް އިއްވާފައިވާ ކުރީގެ ރައީސް އަބްދުﷲ ޔާމީން މިނިވަންކުރުމުގެ މަސައްކަތަށް ޕީޕީއެމްގެ ނައިބު ރައީސް އަދި މަޖިލީހުގެ އަހްމަދު ޝިޔާމާއި މާވަށު ދާއިރާގެ މެމްބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު އިއްޔެ ރާއްޖެ އިން ބޭރަށް ފުރާވަޑައިގެންފި އެވެ.\nޕީޕީއެމުން ބުނީ ދެ ބޭފުޅުންގެ ދަތުރުގައި އެކި ގައުމުތަކުގެ ސަފީރުންނާ ބައްދަލު ކުރައްވައި، ނުހައްގުން ޔާމީނަށް އިއްވާފައިވާ ޖަލު ހުކުމުގެ މައުލޫމާތު ހިއްސާކުރައްވާނެ ކަމަށެވެ. އަދި ގާނޫނާ ޚިލާފު ޖަލު ބަންދުން އެމަނިކުފާނު މިނިވަންކުރުމުގެ އެހީ އަށް ބައިނަލްއަގުވާމީ މުޖުތަމައުގައި އެދޭނެ ކަމަށް ވެސް އެ ޕާޓީން ބުންޏެވެ.\nޕީޕީއެމްގެ ވެރިކަމުގައި ޚާރިޖީ ސިޔާސަތު ބޮޑަށް ބުރަވެފައި އޮތީ، ޗައިނާ އާއި ސައުދީ އަރަބިއްޔާ ފަދަ ގައުމުތަކަށެވެ. ތަރައްގީގެ މަޝްރޫއުތަކަށް އެހީ ހޯދަން މި ގައުމުތަކާ އެކު ގާތް ގުޅުމެއް ބޭއްވި އިރު، ރާއްޖެ އާއި ކުރިން ގާތް ގުޅުން ބޭއްވި އިންޑިއާ އާއި ސްރީ ލަންކާ ފަދަ ގައުމުތަކާ އޮތް ގުޅުން ހީނަރުވި އެވެ. ރާއްޖޭގެ މިނިވަންކަމާއި ދާޚިލީ ކަންކަމަށް މި ގައުމުތަކުން ނުފޫޒު ފޯރުވުމުގެ ޖާގަ ނުދެއްވާނެ ކަމަށް ޔާމީން ފާޅުގައި ވިދާޅުވެފައިވެ އެވެ.\nބައިނަލްއަގުވާމީ މުޖުތަމައުގައި ޔާމީން މިނިވަންކޮށްދޭން އެހީއަށް އެދުނު ފުރަތަމަ ގައުމުގެ ތެރޭގައި ހިމެނެނީ ޔޫއޭއީ އެވެ. ބެލެވޭ ގޮތުގައި، ޕީޕީއެމުން ބޮޑަށް ބާރުއަޅާނީ ވެސް އަރަބި ގައުމުތަކުގެ އެހީގައި އެމަނިކުފާނު ޖަލުން މިނިވަންކުރެވޭތޯ އެވެ.\nމި ދައުވާގައި ފަސް އަހަރުގެ ޖަލު ހުކުމެއްގެ އިތުރުން ފަސް މިލިއަން ޑޮލަރުން އެމަނިކުފާނު ވަނީ ޖޫރިމަނާކޮށްފަ އެވެ. މި ހުކުމް، ހައި ކޯޓުގައި މިހާރު ވަނީ އިސްތިއުނާފްކޮށްފަ އެވެ.\nއިސްތިއުނާފްގެ މުއްދަތު ނިމެންދެން އެމަނިކުފާނު ގޭބަންދަށް ބަދަލުކޮށްދޭން ވަކީން ވަނީ ކަމާބެހޭ މުއައްސަސާތަކަށް ހުށަހަޅުއްވައިފަ އެވެ.\nއިތުރު ލިޔުންތައް ޕީޕީއެމް މަނީ ލޯންޑްރިން ރައީސް އަބްދުﷲ ޔާމީން މެމްބަރު މުހައްމަދު ސައީދު (މާވަށް) މެމްބަރު އަހުމަދު ޝިޔާމް (ނައިފަރު)\nޔާމީން މިނިވަންކުރަން ޔޫއޭއީގެ އެހީ އަށް އެދިއްޖެ\nޔާމީންގެ މައްސަލަ ބަލަންވީ ބެންޗަކުން: އިދިކޮޅު


ބަންޑުން އޮވެ ނިދުން މަނާވެގެންވާ ސަބަބާ ނަރަކައިގަ އުޑުތިލަމަތިން ޖެހިލުމުގެ ފުރުޞަތުވެސް ނުލިބޭކަން އެނގޭ ހެއްޔެވެ؟\n"ބަންޑުން އޮވެ ނިދުމަކީ ރަސޫލް (ޞޢވ) މަނާކުރައްވަވާފައިވާ ކަމެކެވެ. ޙަދީޘްފުޅުގައިވަނީ ނަރަކައިގެ އަހުލުވެރިން އެތަނުގައި ތިބޭނީ ބަންޑުން ކަމަށާއި އެއީ ﷲ ތަޢާލާ ކޯފާވެވޮޑިގެންވާ ގޮތެއް ކަމަށެވެ!": ޑރ. މުޙައްމަދު އިޔާޟް ޢަބްދުއްލަޠީފް\nމިޙަދީޘްފުޅުން އެނގިގެންދަނީ ނަރަކައިގައި އެއްވެސް މީހަކަށް އެމީހެއްގެ އަމިއްލަ އިޚްތިޔާރުގައި އުއްޑުން ޖެހިލުމުގެ ފުރުޞަތުވެސް ނުލިބޭނެ ކަމެކެވެ. ޢަޛާބު ދެއްވެވުމުގެ ގޮތުން އުއްޑުން ޖައްސަވައިފި ޙާލަތެއްގައި މެނުވީ ނަރަކައިގައި ތިބެން ޖެހޭނީ ބަންޑުން ކަމެވެ.\nމިއަދު ދުނިޔޭގައި އިޚްތިޔާރުތަކެއް ﷲ ތަޢާލާ ދެއްވެވުމުން ހިތަށް އެރިކަމެއް ކުރަމުން ހިތަށް އެރިހައި ގޮތަކަށް އުޅެމުން ގެންދާ މީހުން މިފަދަ ޙަދީޘްފުޅުތަކަށް ވިސްނައި ބިރުވެތިވުން ހުއްޓެވެ!\nނަރަކައިގައި ހޭދަކުރަން ޖެހޭނެ މުއްދަތަކީ ހަމަ އެއްވެސް މީހަކަށް އެނގޭނެ އެއްޗެއް ނޫނެވެ. އަދި ނަރަކައިގެ އަހުލުވެރިންގެ ތެރޭގައި ޑާއިމަށް ގަދަފަދަ ޢަޛާބުގައި ތިބެން ޖެހޭނެ ބައަކު ހިމެނޭކަން އެއީ އެނގެން އޮތް ކަމެކެވެ. އެފަދަ މީހުންގެ ތެރޭގައި ނުހިމެނެން ގަދައަޅައި މަސައްކަތްކުރާށެވެ!\nހަމަ އެއާއިއެކު ބަންޑުން އޮވެ ނުނިދާށެވެ! އެކަމަށް އާދަވެފައި ތިބި ބައަކު ތިބިނަމަ އަވަހަށް އެ އާދަ ދޫކޮށްލާށެވެ!


SunOnline: Bank thakuge hidhumaithah dhey dhuvasthah ithurukuranee\nމުހައްމަދު އައުޒަމް 28 May 2020, 12:29\nމަރުކަޒީ ބޭންކް، މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ އިމާރާތް -- ސަން ފޮޓޯ/ ފަޔާޒު މޫސާ\nކޮވިޑް19 ފެތުރޭތީ މާލެ ސަރަހައްދު ފުރަބަންދުކޮށްފައި އޮތް އޮތުމަށް ދޭ ލުއިތަކުގެ ތެރެއިން ބޭންކިންގްގެ ހިދުމަތްތައް ދިނުން އިތުރަށް ފުޅާކޮށް، ބޭންކްތައް ހުޅުވާ ދުވަސްތައް އިތުރުކުރަން ނިންމައިފިއެވެ.\nކޮވިޑް-19 ގޭ ހާލަތާ ގުޅޭ ގޮތުން މައުލޫމާތު ދިނުމަށް ރޭ ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓަރު އަބްދުﷲ އަމީން ވިދާޅުވީ މިހާރު އޮތް ހާލަތުން އެހެން ހާލަތަށް ދިޔުމަށް ފުރަތަމަ ފިޔަވަހީގައި ފުރަބަންދަށް ލުއިތަކެއް ދޭން ނިންމާފައިވާ ކަމަށެވެެ.\nމިނިސްޓަރު ވިދާޅުވ ގޮތުގައި ދެ ހަފްތާއަށް ދެމިގެންދާ މި ފިޔަވަހީގައި ދޭ ލުއި ދިނުމުގައި އިސްކަން ދީފައިވާ ކަންކަމުގެ ތެރޭގައި ވިޔަފާރިކުރުމަށާއި އިގްތިސާދީ ހަރަކާތްތަކަށް ފުރުސަތު ދިނުން ހިމެނެއެވެ.\nމިނިސްޓަރު ވިދާޅުވީ ފުރަތަމަ މަރުހަލާގެ ތެރެއިން، ފުރަތަމަ ހަފްތާގައި ބޭންކުތަކުގެ ހިދުމަތް ހަފްތާއަކު ތިން ދުވަހު ދެވޭނެ ކަމަށެވެ. އަދި ދެވަނަ ހަފްތާގައި ހަފްތާގެ ފަސް ދުވަހު ބޭންކުގެ ހިދުމަތްތައް ލިބޭނެ ކަމަށެވެ.\nރާއްޖޭގެ ހުރިހާ ބޭންކުތައްވެސް މިވަގުތު ދެމުން ގެންދަނީ ކޮންމެހެން ބޭނުންވާ، އެންމެ އަސާސީ ހިދުމަތްތަކެވެ.\nގައުމީ ބޭންކް، ބޭންކް އޮފް މޯލްޑިވްސްއިންވެސް ބްރާންޗުތަކުން ދޭ ހިދުމަތްތައް މިވަގުތު ނުދިން ނަމަވެސް ގިނަ ހިދުމަތްތަކެއް ދެމުން ގެންދަނީ އޮންލައިންކޮށެވެ. އެ ބޭންކުން ބުނި ގޮތުގައި މި ހާލަތުގައި އެ ބޭންކުގެ ކަސްޓަމަރުންގެ 90 ޕަސަންޓު މުއާމަލާތްތައް ހިނގަނީ އޮންލައިންކޮށެވެ.\nފުރަބަންދުކުރި ފަހުން ރާއްޖޭގެ އިސްލާމިކް ބޭންކުންވެސް ހަފްތާއަކު ހިދުމަތް ދެމުންގެންދިޔައީ ދެ ދުވަހުއެވެ. އެއީ ހޯމަ އަދި ބުދަ ދުވަހުއެވެެ. އަދި އެ ދެދުވަހުވެސް ދެމުން ގެންދިޔައީ ކޮންމެހެން ދޭންޖެހޭ މުހިންމު ހިދުމަތްތައް އެކަންޏެވެ. ދެން ހުރި ހިދުމަތްތައް އޮންލައިންކޮށް ކުރިއަށް ގެންދިއުމަށް ބޭނުންކުރުމަށް ދިޔައީ ބާރު އަޅަމުންނެވެ.


covid 19 ah manadhoo in9meehaku positive vejje\nކޯވިޑް-19 : މަނަދުއިން އިތުރު9...\nކޯވިޑް-19 : ހިންމަފުށި ރިހެބުން3...\nނ.މަނަދުއިން އިތުރު9މީހަކު ކޯވިޑް-19އަށް ޕޮޒިޓިވްވެއްޖެއެވެ.\nމަނަދުއިން މިއަދު ކޯވިޑަށް ޕޮޒިޓިވްވި9މީހުންނަކީ މި މަހުގެ ފުރަތަމަ ދުވަހު އެރަށުން ޕޮޒިޓިވްވި އަންހެންމީހާއާ ކޮންޓެކްޓްވި މީހުންނެވެ. މަނަދޫއިން އިތުރު ކޭސްތަކެއް ޕޮޒިޓިވްވެފައިވައިރު އެރަށްވަނީ މިމަހުގެ ފުރަތަމަ ދުވަހުން ފެށިގެން މޮނިޓަރިންގެ ހާލަތަށް ގެނެސްފައެވެ. އެރަށުން ޕޮޒިޓިވެފައިވަނީ ހޯމް އައިސޮލޭޝަންގައި ތިބިބައެކެވެ. ޕޮޒިޓިވްވި މީހުން އިރުފުށި ކަރަންޓީން ފެސިލިޓީސްއަށް ގެންދިއުމުގެ މަސައްކަތް އެޗްޕީއޭއިން މިހާރުދަނީ ކުރަމުންނެވެ.\nމަނަދޫން ފުރަތަމަ އެ ބައްޔަށް ޕޮޒިޓިވްވީ ބަނޑުގައި ރިއްސާތީ މަނަދޫ ހޮސްޕިޓަލުން ފަރުވާ ދިނުމަށް ފަހު، ހާލު ބޮޑުވެގެން މާލެ ގެނައި އަންހެނެކެވެ. އޭނާގެ ދެވަނަ ޓެސްޓް ކޯވިޑަށް ނެގެޓިވްވުމުން ހެދި ތިން ވަނަ ޓެސްޓުންވަނީ ކޯވިޑަށް ޕޮޒިޓިވް ވެފައެވެ.\nމަނަދޫން ފުރަތަމަ އެ ބައްޔަށް މީހަކު ޕޮޒިޓިވްވުމާ ގުޅިގެން އެ ރަށުން ވަނީ 15 ސިއްހީ އެހީތެރިއަކު އައިސޮލޭޓްކޮށްފައެވެ. އެޗްޕީއޭއިންދަނީ އެރަށުގައި ބައްޔަށް ޕޮޒިޓިވްވި މީހުންނާއި ދިމާވި މީހުން ދެނެގަނެ އެމީހުގެ ސާމްޕަލްތައް ނެގުގުމުގެ މަސައްކަތް ކުރަމުންނެވެ